Întrebarea cu solicitare de răspuns scris E-004766/2011
adresată Comisiei
Articolul 117 din Regulamentul de procedură
Corina Creţu (S&D)
(18 mai 2011)
Subiect: Falimentul sistemului medical românesc
Recesiunea și măsurile de austeritate au accentuat diferențele existente atât între statele membre ale UE, cât și în interiorul acestora, cei mai afectați fiind cei cu venituri mici.
Variabilele sociale precum nivelul de educație scăzut și apartenența la o clasă ocupațională vulnerabilă au, de asemenea, efecte negative asupra stării generale de sănătate a acestor cetățeni.
În plus, recentele închideri de spitale din România au făcut deja două victime în rândul cetățenilor privați de accesul la asistența medicală de urgență.
Doresc, în acest sens, să solicit implicarea Comisiei pentru evitarea de noi victime omenești și acordarea de sprijin pentru ameliorarea serviciilor medicale gestionate haotic de o guvernare incompetentă și indiferentă la problemele cetățenilor.
Are Comisia în vedere o strategie pentru a evita asemenea situații dramatice și pentru depășirea inegalităților între țările membre în materie de servicii medicale?
