Întrebarea cu solicitare de răspuns oral O-000007/2012
adresată Consiliului
Articolul 115 din Regulamentul de procedură
Cornelis de Jong
,
Cornelia Ernst
,
Willy Meyer
în numele Grupului GUE/NGL Subiect: Situaţia migranţilor şi a solicitanţilor de azil în Grecia
Preocupările legate de situaţia sistemului de azil din Grecia nu sunt o noutate.
Având în vedere numărul mare al celor care ajung acolo pentru prima dată, această ţară nu dispune de un sistem funcţional de azil în ceea ce priveşte primirea solicitanţilor de azil şi procesarea cererilor: în ianuarie 2011, Curtea Europeană a Drepturilor Omului a găsit Grecia vinovată de primirea solicitanților de azil și a migranților ilegali în condiții degradante.
La sfârşitul anului 2010, autorităţile elene s-au angajat să implementeze o vastă reformă a politicilor lor în materie de migraţie şi de azil şi au adoptat Planul naţional privind gestionarea migraţiei şi a azilului.
Potrivit primului raport trimestrial al Grupului operativ al Comisiei pentru Grecia, publicat la 17 noiembrie, în cadrul planului s-au înregistrat unele progrese, cum ar fi crearea unei unităţi de sprijin pentru solicitările de azil, un număr crescut de răspunsuri pozitive la solicitările de azil şi crearea unei autorităţi responsabile pentru supravegherea migranţilor la sosirea lor.
Sunt necesare însă eforturi suplimentare.
Potrivit unor ONG-uri precum Médecins Sans Frontières şi Human Rights Watch, situaţia umanitară din centrele de detenţie din Evros, de la graniţa cu Turcia, este în continuare îngrozitoare.
Migranţii şi solicitanţii de azil sunt deţinuţi în continuare în condiţii foarte proaste, iar asistenţa pentru minorii neînsoţiţi este inexistentă sau aproape inexistentă.
Este puţin probabil ca această situaţie să se îmbunătăţească foarte curând.
În acest moment ar fi necesară o dezbatere privind posibila reformare a sistemului Dublin şi un adevărat sistem de solidaritate în interiorul UE.
Deşi Comisia a pus fonduri la dispoziţia Greciei, construcţia unor centre adecvate pentru primirea migranţilor, de exemplu, a rămas cu mult în urma programului prevăzut.
Autorităţile elene par să aibă dificultăţi în absorbirea fondurilor europene alocate pentru îmbunătăţirea sistemului de azil din Grecia.
Ce măsuri intenționează Consiliul să adopte pentru a încuraja autoritățile elene să utilizeze resursele care le-au fost puse la dispoziție, să îmbunătățească capacităţile de primire şi să asigure standarde mai înalte pentru persoanele care au nevoie de protecţie internaţională?
