Răspuns comun dat de dna Reding în numele Comisiei
Întrebări scrise : E-004356/11 , E-006039/11 , E-004589/11
(5 iulie 2011)
Comisia precizează că instituțiile UE, în special Comisia, nu au împuternicirea să adopte o decizie politică privind opțiunile constituționale fundamentale ale statelor membre ale UE.
Adoptarea unei noi Constituții într-un stat membru este o chestiune care privește poporul acelui stat și instituțiile acestuia.
Totuși, Comisia poate evalua o Constituție, la fel ca orice alt act juridic al unui stat membru, din perspectiva respectării dreptului Uniunii Europene.
În acest stadiu, Comisia nu poate decât să analizeze dacă vreuna dintre noile prevederi constituționale ar putea să reprezinte, așa cum sunt formulate și independent de punerea lor în aplicare, o încălcare a dreptului Uniunii sau un risc evident de încălcare gravă a valorilor europene.
Cu toate acestea, un grad ridicat de abstractizare este specific pentru majoritatea normelor constituționale; adeseori acestea trebuie să fie concretizate prin legislație, iar semnificația juridică a normelor constituționale poate fi înțeleasă în totalitate numai atunci când se ține seama de practica legislativă, administrativă și judiciară care se întemeiază pe aceste norme.
Din această perspectivă și după o analiză preliminară, Comisia nu a constatat existența niciunei prevederi din Constituția ungară de natură să justifice, la o primă vedere, adoptarea unor măsuri de către Comisie, în capacitatea acesteia de gardian al dreptului Uniunii Europene.
În opinia Comisiei, Constituția fiecărui stat membru ar trebui să reflecte și să respecte valorile democratice europene, statul de drept, demnitatea umană și drepturile fundamentale.
De asemenea, Comisia consideră că statele membre trebuie să ofere garanții juridice cetățenilor lor, astfel încât să asigure că aceștia beneficiază pe deplin de drepturile garantate de dreptul Uniunii Europene.
Comisia va urmări în continuare această chestiune din perspectiva dreptului Uniunii și va acorda atenție evoluțiilor cu privire la orice probleme care ar putea să apară în procesul de punere în aplicare efectivă a Constituției.
Comisia va rămâne vigilentă cu privire la Ungaria, precum și cu privire la orice alt stat membru, și nu va ezita să facă uz de prerogativele sale dacă vor exista semnale întemeiate cu privire la o eventuală încălcare a dreptului Uniunii Europene sau cu privire la existența unui risc evident de încălcare gravă a valorilor UE.
