8.2.2012 B7-0058/2012 PROPUNERE DE REZOLUŢIE depusă în conformitate cu articolul 110 alineatul (2) din Regulamentul de procedură
referitoare la apropiatele alegeri prezidențiale din Rusia, convocate la 4 martie 2012, și la rezultatul alegerilor pentru Duma de Stat din 4 decembrie 2011 ( 2012/2505(RSP) )
Kristiina Ojuland
,
Alexander Graf Lambsdorff
,
Graham Watson
în numele Grupului ALDE
PE479.485v01-00 B7‑0058/2012 Rezoluția Parlamentului European referitoare la apropiatele alegeri prezidențiale din Rusia, convocate la 4 martie 2012, și la rezultatul alegerilor pentru Duma de Stat din 4 decembrie 2011 ( 2012/2505(RSP) )
Parlamentul European ,
– având în vedere rapoartele și rezoluțiile sale anterioare referitoare la Rusia, în special rezoluțiile din 14 decembrie 2011 Texte adoptate, P7_TA(2011)0575 .
referitoare la alegerile pentru Duma de Stat și din 7 iulie 2011 Texte adoptate, P7_TA(2011)0335 .
referitoare la pregătirea alegerilor din decembrie 2011 pentru Duma de Stat din Rusia,
– având în vedere Raportul final al OSCE/BIDDO de observare din 12 ianuarie a.c. privind alegerile pentru Duma de Stat din 4 decembrie 2011,
– având în vedere Raportul final de observare din 12 ianuarie 2012 al Adunării Parlamentare a Consiliului Europei privind alegerile parlamentare din Rusia și declarația delegației postelectorale în Rusia din 21 ianuarie 2012,
– având în vedere Declarația din 6 decembrie 2011 a Înaltului Reprezentant al UE, Catherine Ashton, cu privire la alegerile pentru Duma de Stat din Federația Rusă și alocuțiunile sale pronunțate la 13 decembrie 2011 la Strasbourg, cu privire la summitul UE Rusia, și la 1 februarie, la Bruxelles,
– având în vedere declarația Președintelui Consiliului European, Herman Van Rompuy, din 15 decembrie 2011, la încheierea summitului UE-Rusia,
– având în vedere protestele și demonstrațiile publice de amploare care au avut loc în Rusia de la încheierea alegerilor pentru Duma de Stat și îngrijorările care planează asupra viitoarelor alegeri prezidențiale,
– având în vedere articolul 110 alineatul (2) din Regulamentul său de procedură,
A. întrucât numeroasele demonstrații publice de amploare, alături de alte forme de proteste publice, organizate în urma alegerilor de la 4 decembrie 2011 pentru Duma de Stat exprimă sprijinul poporului rus față de democrație și în favoarea unei reforme complete a sistemului electoral;
B. întrucât Federația Rusă, ca membru cu drepturi depline al Consiliului Europei și al Organizației pentru Securitate și Cooperare în Europa, s-a angajat să respecte principiile democrației și drepturile fundamentale; întrucât persistă motive serioase de îngrijorare cu privire la democrație, respectarea drepturilor omului și a libertăților fundamentale, statul de drept, independența justiției și măsurile represive îndreptate împotriva jurnaliștilor și a opoziției;
C. întrucât Curtea Europeană a Drepturilor Omului a condamnat în aprilie 2011 complexitatea excesivă a procedurilor de înregistrare a partidelor politice din Rusia, care nu respectă standardele electorale stabilite de Consiliul Europei și de OSCE; întrucât limitele impuse cu privire la înregistrarea partidelor politice și a candidaților îngrădesc competiția și pluralismul politic din Rusia;
D. întrucât, în pofida unor inițiative recent adoptate vizând îmbunătățirea legislației electorale, regulile generale rămân excesiv de complexe și vagi și conduc la o aplicare inconsecventă a legii;
E. întrucât, conform Raportului de observare final al OSCE/BIDDO, alegerile pentru Duma de Stat din 4 decembrie 2011 nu au respectat standardele alegerilor libere și echitabile și au fost marcate de convergența dintre stat și partidul de guvernământ, inclusiv de lipsa de independență a administrației electorale, atitudinea părtinitoare a mass-mediei și ingerința statului la diferite niveluri; întrucât, potrivit raportului, alegerile pentru Duma de Stat au ocazionat un număr ridicat de încălcări ale procedurii și cazuri evidente de manipulare, existând indicii solide privind umplerea excesivă a urnelor de votare;
F. întrucât preparativele în vederea alegerilor prezidențiale trebuie să garanteze un proces liber și echitabil, care să ofere șanse egale tuturor candidaților; întrucât procedurile de înregistrare au împiedicat din nou anumiți candidați să participe la alegeri;
G. întrucât UE ar trebui să evită să trateze în mod diferențiat regimurile nedemocratice,
1. își exprimă profunda îngrijorare în urma rapoartelor întocmite de OSCE/BIDDO și de Adunarea Parlamentară a Consiliului Europei, conform cărora alegerile pentru Duma de Stat nu au îndeplinit standardele electorale definite de OSCE și s-au caracterizat prin convergența dintre stat și partidul de guvernământ, încălcări ale procedurilor, cazuri evidente de manipulare și lipsa de independență a administrației electorale;
2. subliniază că demonstrațiile din Rusia trebuie considerate drept o expresie a voinței poporului rus de a susține principiile democratice și statul de drept; condamnă actele de reprimare săvârșite de poliție împotriva demonstranților pașnici care protestau față de neregulile și fraudele electorale consemnate de observatorii internaționali; își reiterează apelul în favoarea desfășurării unor anchete complete cu privire la toate cazurile de fraudă și intimidare semnalate și la sancționarea autorilor acestora;
3. ia act de recentele apeluri la anularea alegerilor din 4 decembrie pentru Duma de Stat; solicită autorităților ruse să analizeze în mod aprofundat toate cazurile de manipulare electorală în vederea sancționării funcționarilor implicați și a repetării scrutinului acolo unde s-au înregistrat nereguli;
4. își reiterează apelurile în favoarea organizării de noi alegeri libere și echitabile după înregistrarea tuturor partidelor și candidaților din opoziție și subliniază că desfășurarea alegerilor prezidențiale din Rusia, convocate la 4 martie, va fi de o importanță determinantă pentru continuarea democratizării acestei țări; își reiterează invitația adresată Consiliului Europei și OSCE de a evalua îndeplinirea, de către Rusia, a obligațiilor care decurg din calitatea sa de membru al acestor organizații și solicită membrilor Grupului celor opt să examineze participarea Rusiei la forumul G8;
5. regretă că autoritățile ruse nu au permis desfășurarea la un nivel suficient și eficient a observării alegerilor, în conformitate cu standardele OSCE/BIDDO și ale Consiliului Europei, în condițiile în care observatorii internaționali și naționali ai alegerilor nu și-au putut exercita pe deplin atribuțiile din cauza ingerințelor și a obstacolelor întâmpinate;
6. ia act de anchetele deschise ca urmare a acuzațiilor de fraudă și de numărul ridicat de cazuri de încălcare a legii de fraudă semnalate până în prezent, subliniază că legislația electorală a Rusiei prevede posibilitatea exercitării de căi de atac și a rectificării; totuși, atrage atenția asupra faptului că modul în care Comitetul Electoral Central a tratat plângerile s-a caracterizat prin opacitate, ineficacitate și lipsă de promptitudine; solicită autorităților ruse să continue să ancheteze exhaustiv și într-un climat de transparență toate cazurile de fraudă și intimidare semnalate, pentru a-i sancționa pe autorii acestora, și să reia votarea în colegiile în care s-a dovedit că au avut loc nereguli;
7. ia act de declarația Președintelui Medvedev privind inițierea unor reformele exhaustive ale sistemului politic, inclusiv simplificarea normelor privind înregistrarea partidelor politice, o măsură a cărei necesitate este de domeniul evidenței; solicită asumarea unui angajament serios și în direcția soluționării problemelor legate de libertatea mass-mediei, de întrunire și de exprimare; subliniază importanța accesului la mass-media, în condiții de egalitate, al tuturor partidelor politice și candidaților, pe întreaga durată a campaniei electorale; reiterează disponibilitatea UE de a coopera cu Rusia prin toate mijloacele posibile pentru a întări respectarea drepturilor omului și a libertăților fundamentale, precum și eficacitatea sistemului de stat de drept independent în Rusia;
8. solicită autorităților ruse să considere recentele proteste drept o ocazie de a răspunde apelului lansat de poporul rus la o democratizare sporită, de a reforma legile electorale, de a respecta standardele Consiliului Europei și OSCE în cooperare cu Comisia de la Veneția și de a transpune în practică standardele respective pentru a garanta caracterul liber și democratic al alegerilor prezidențiale din martie și egalitatea de șanse pentru toți candidații;
9. reamintește că restricțiile impuse pluralismului politic pe durata pregătirilor în vederea alegerilor pentru Duma de Stat, în special excluderea partidului de opoziție PARNAS, au constituit una dintre principalele carențe ale acestor alegeri; condamnă excluderea candidaților de opoziție, inclusiv a dlui Iavlinskii, a partidului Iabloko și a Guvernatorului Regiunii Irkuțk, Dmitri Mezențev, care nu și-a putut prezenta candidatura la alegerile prezidențiale din 4 martie 2012, fapt ce compromite încă odată competiția și pluralismul politic;
10. solicită OSCE și Consiliului Europei să ia măsuri în urma anchetelor privind iregularitățile și să monitorizeze îndeaproape preparativele în vederea alegerilor prezidențiale, precum și punerea în aplicare și respectarea normelor electorale;
11. solicită autorităților ruse să permită desfășurarea la un nivel suficient și eficient a observării alegerilor, în conformitate cu standardele OSCE/BIDDO și ale Consiliului Europei, și să se abțină de la intervențiile împotriva protagoniștilor internaționali, naționali și locali ai procesului de observare a alegerilor, atât înaintea votului, cât și ulterior;
12. solicită suspendarea activităților Comisiei de cooperare parlamentară UE-Rusia până când în această țară nu vor avea loc alegeri parlamentare libere și echitabile;
13. solicită Comisiei să depună eforturi sporite pentru a garanta aprovizionarea nerestricționată cu gaze naturale și energie din Rusia, în conformitate cu acordurile în vigoare, indiferent de condițiile politice și climatice din Europa;
14. încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, Guvernului și Parlamentului Federației Ruse, Consiliului Europei și Organizației pentru Securitate și Cooperare în Europa.
