Răspuns dat de dna Vassiliou în numele Comisiei
(13 ianuarie 2009)
Fibromialgia și sindromul oboselii cronice (CFS) constituie, de ani de zile, afecțiuni controversate.
Există un mare număr de experți din interiorul și din afara lumii medicale care și-au exprimat neîncrederea cu privire la existența acestor afecțiuni, în timp ce alții le recunosc.
Această situație a produs diferențe majore de opinie cu privire la capacitatea de a lucra a pacienților care suferă de fibromialgie și de sindromul oboselii cronice, respectiv dreptul acestora la prestațiile de securitate socială.
Cu toate acestea, în versiunea actuală a Clasificării Internaționale a Bolilor (ICD-10), fibromialgia este recunoscută (codul M79.7).
În ceea ce privește posibilitățile pentru o viitoare inițiativă europeană în domeniul fibromialgiei, responsabilitatea principală pentru sănătate și asistență medicală le revine statelor membre.
Reflectând mandatul cuprins în tratat cu privire la sănătatea publică, Comisia adoptă o „abordare legată de factorii determinanți pentru sănătate”, orientată către cauzele stării de sănătate precare (de exemplu, obezitatea, activitatea fizică, modelele de consum, statutul social, fumatul etc.) asociate numărului maxim de boli, și o „abordare legată de informațiile privind sănătatea”, permițând evaluarea incidenței și a rezultatului bolilor, precum și dezvoltarea celor mai bune practici privind strategiile terapeutice, aspectele legate de economia sanitară și cercetarea.
Din acest punct de vedere, Decizia 2007/102/CE a Comisiei din 12 februarie 2007 de adoptare a planului de lucru pentru 2007 pentru punerea în aplicare a Programului acțiunii comunitare în domeniul sănătății publice (2003-2008), inclusiv a programului de lucru anual pentru subvenții O L 46, 16.2.2007. , a stabilit o prioritate pentru activitățile legate de informarea și de definirea indicatorilor privind bolile cerebrale neurodegenerative, cele legate de tulburările de dezvoltare a sistemului nervos, precum și cele nepsihiatrice, în ceea ce privește prevalența acestora, tratamentele, factorii de risc, strategiile de reducere a riscurilor, cele mai bune practici, costul aferent bolii și sprijinul social, menționând în mod specific durerea cronică și sindromul oboselii cronice și fibromialgia.
O abordare similară este, de asemenea, fezabilă din perspectiva necesităților privind informațiile sanitare legate de afecțiunile sistemului musculo-scheletic.
În 2008, Comisia a selectat în vederea finanțării un proiect, „Rețeaua europeană de supraveghere și informare cu privire la afecțiunile sistemului musculo-scheletic”, coordonat de Royal Cornwall Hospital Trust în Regatul Unit (cu condiția ca procedurile de negociere să fie încheiate cu succes și acordul de subvenționare să fie semnat) care va contribui în mod semnificativ la promovarea unei mai bune înțelegeri, cunoașteri și informări referitoare la afecțiunile sistemului musculo-scheletic în UE.
