Întrebarea cu solicitare de răspuns oral O-0075/2010
adresată Comisiei
Articolul 115 din Regulamentul de procedură
Reimer Böge
în numele Comisia pentru bugete Subiect: Revizuirea cadrului financiar multianual 2007-2013
Tratatul de la Lisabona aduce noi priorităţi pentru Uniunea Europeană, inclusiv în următoarele domenii: acţiuni externe, sport, spaţiu, schimbări climatice, energie, turism şi protecţie civilă.
Articolul 311 din Tratatul privind funcţionarea Uniunii Europene (TFUE) solicită Uniunii să îşi asigure mijloacele necesare pentru atingerea obiectivelor sale şi pentru realizarea politicilor sale.
În Declaraţia nr.
3 din AII din 17 mai 2006 privind disciplina bugetară şi buna gestiune financiară se menţionează că „în conformitate cu concluziile Consiliului European, Comisia a fost invitată să realizeze o revizuire completă, globală, cuprinzând toate aspectele legate de cheltuielile UE, inclusiv politica agricolă comună, şi de resurse, inclusiv compensarea în favoarea Regatului Unit şi să realizeze raportul pentru 2008/2009”.
În plus, punctul 4 din AII prevede ajustări ale cadrului financiar multianual 2007-2013 (CFM), „în cazul apariţiei unei revizuiri a tratatului având implicaţii bugetare”.
Comisia a realizat consultări publice de anvergură privind finanţele UE în lumina concluziilor Consiliului European din 15-16 decembrie 2005, care invitau Comisia să efectueze o revizuire completă, globală, cuprinzând toate aspectele legate de cheltuielile şi resursele UE.
Pe parcursul ultimilor patru ani ai CFM actual, s-a putut ajunge la un acord privind bugetele anuale numai prin utilizarea marjelor existente sau prin recurgerea la instrumentele prevăzute de AII pentru finanţarea priorităţilor UE, cum ar fi programul Galileo, mecanismul pentru produse alimentare sau Planul european de redresare.
Marjele disponibile sub toate plafoanele actualului CFM sunt în prezent foarte restrictive şi vor rămâne astfel în perioada 2011-2013.
Marja de la rubrica 2 (Agricultură) aproape nu lasă loc de manevră pentru anii următori, marjele rămase de la rubricile 1a şi 4 nu permite deloc să se răspundă unor nevoi neprevăzute, iar marjele de la rubricile 3b şi 5 devin şi ele tot mai restrictive.
Prin urmare, CFM ar trebui revizuit pentru a oferi resursele suplimentare necesare realizării priorităţilor politice aferente Tratatului de la Lisabona, precum şi a altor iniţiative care să permită UE să-şi îndeplinească angajamentele şi să răspundă aşteptărilor cetăţenilor săi.
Întrucât necesitatea unei revizuiri este direct legată de adoptarea Tratatului de la Lisabona, aceasta ar trebui abordată ca parte a pachetului de măsuri necesare pentru alinierea structurilor bugetare existente la cerinţele Tratatului de la Lisabona.
Revizuirea impusă de Tratatul de la Lisabona trebuie să includă ajustări de ordin tehnic şi politic ale AII şi ale CFM actuale, bazate pe raportul privind funcţionarea AII, şi revizuirea anumitor pachete bugetare ale programelor multianuale convenite până în 2013.
Când va prezenta Comisia o propunere globală de adaptare a actualului cadru financiar multianual la noile priorităţi prevăzute de Tratatul de la Lisabona, pentru a completa pachetul de propuneri necesare alinierii structurilor bugetare actuale la cerinţele Tratatului de la Lisabona?
Cum intenţionează Comisia să pună în practică iniţiativele prevăzute de strategia Europa 2020, precum şi diversele iniţiative adoptate recent de Consiliul European?
Articolul 312 din TFUE prevede că Consiliul trebuie să adopte un regulament care stabileşte cadrul financiar multianual (CFM).
Acest regulament ar trebui să alinieze prevederile actualului Acord interinstituţional privind disciplina bugetară („actualul AII”) la cerinţele Tratatului.
Articolul 312 alineatul (5) prevede că „pe tot parcursul procedurii care conduce la adoptarea cadrului financiar, Parlamentul European, Consiliul şi Comisia iau toate măsurile necesare pentru a facilita adoptarea”.
Ce măsuri intenţionează să ia Comisia pentru a asigura punerea în aplicare a articolului 312 alineatul (5) din TFUE?
JO L 139, 14.6.2006, p.
1.
