Întrebarea cu solicitare de răspuns oral O-000135/2011
adresată Comisiei
Articolul 115 din Regulamentul de procedură
Jo Leinen
,
Richard Seeber
,
Theodoros Skylakakis
în numele Comisia pentru mediu, sănătate publică şi siguranţă alimentară Subiect: O abordare globală a emisiilor antropogenice, altele decât emisiile de CO2, ce afectează clima
În eforturile sale de reducere a consecințelor schimbărilor climatice, politica europeană în materie de climă s-a concentrat pe reducerea pe termen lung a emisiilor de CO2.
Date științifice indică faptul că politicii europene îi lipsește în mod acut o abordare globală a reducerii emisiilor antropogenice ce afectează clima, altele decât emisiile de CO2, în special hidrofluorocarburile (HFC), carbonul negru și gazele poluante care conduc la formarea de ozon troposferic (stratul inferior al atmosferei).
Aceleași date arată că este important să fie sporite eforturile împotriva schimbărilor climatice, printr-o abordare fermă și în timp util a poluanților de alt tip decât CO2, profitând în același timp de tehnologiile și instituțiile existente (cum ar fi Protocolul de la Montreal, acordurile bilaterale etc.).
Acest lucru poate fi făcut pentru anumite HFC vândute la un preț public de nu mai mult de 5-10 cenți/tonă, în timp ce în prezent prețul carbonului este de peste 13 euro/tonă.
Opțiunile politice pertinente includ:
(a) Scăderea treptată a producției și a consumului de HFC-uri cu potențial de încălzire globală, pentru a accelera eliminarea treptată a HFC-urilor și pentru a recupera și distruge gazele cu efect de seră (GES) stratosferice care diminuează ozonul și care sunt prezente în produsele și echipamentele ieșite din uz;
(b) Reducerea emisiilor de carbon negru, acordând prioritate emisiilor care afectează regiunile cu zăpadă și gheață, de exemplu Arctica, Groenlanda și ghețarii din Himalaya și Tibet;
(c) Reducerea gazelor poluante care conduc la formarea de ozon troposferic, un important gaz cu efect de seră (GES).
Care este poziția Comisiei cu privire la strategia menționată mai sus?
Intenționează Comisia să își completeze în consecință politica sa privind reducerea schimbărilor climatice?
Intenționează Comisia să prezinte o propunere legislativă privind emisiile antropogenice, altele decât emisiile de CO2, ce afectează clima?
Intenționează Comisia să realizeze o analiză a costurilor de reducere a acestor emisii antropogenice, altele decât emisiile de CO2, ce afectează clima?
Este Comisia dispusă să promoveze o reducere imediată la nivel internațional a producției și consumului de HFC prin intermediul Protocolului de la Montreal, mai degrabă decât prin intermediul mecanismelor flexibile ale protocolului de la Kyoto, pentru a atinge într-un mod mai eficient obiectivele de reducere a schimbărilor climatice?
