Întrebarea cu solicitare de răspuns oral O-000034/2011
adresată Comisiei
Articolul 115 din Regulamentul de procedură
Jan Březina
,
Zuzana Roithová
,
Simon Busuttil
,
Csaba Sógor
,
Elisabeth Jeggle
,
Sebastian Valentin Bodu
,
Petru Constantin Luhan
,
Monica Luisa Macovei
,
Elena Oana Antonescu
,
Mariya Nedelcheva
,
Elena Băsescu
în numele Grupului PPE Subiect: Obligativitatea vizelor pentru Canada pentru cetăţenii cehi, români şi bulgari
Situaţia actuală în ceea ce priveşte obligativitatea vizelor pentru Canada pentru cetăţenii cehi, români şi bulgari subminează politica comună a UE în domeniul vizelor, care se bazează pe reciprocitate şi este menită să promoveze libertatea de mişcare pentru toţi cetăţenii UE.
Nu ar trebui să existe îndoieli că, în această chestiune, Comisia este de partea cetăţenilor UE şi a statelor membre UE.
În caz contrar, ne este teamă că politica comună a UE în domeniul vizelor şi-ar pierde sensul.
Prin urmare, îndemnăm Comisia să se implice într-o măsură mai mare, în vederea restabilirii şi garantării reciprocităţii vizelor.
Comisia deţine un mandat în temeiul responsabilităţii sale pentru politica comună a UE în domeniul vizelor şi a capacităţii sale de a lua măsuri efective.
1.
Cum evaluează Comisia eficacitatea abordării UE faţă de această chestiune până în momentul de faţă?
2.
Care este poziţia Comisiei faţă de eforturile Canadei de a condiţiona eliminarea obligativităţii vizelor de unele criterii precum reforma sistemului de azil canadian, o scădere a numărului de solicitanţi de azil sau politici de integrare a minorităţilor într-un stat membru UE?
În acest sens, consideră Comisia că este suficientă promisiunea Canadei de a efectua doar o revizuire a politicii sale de azil?
3.
Are Comisia intenţia de a exercita mai multă presiune asupra Canadei pentru ca aceasta să ia măsuri practice pentru eliminarea obligativităţii vizelor?
În caz afirmativ, ce mijloace va utiliza Comisia pentru a atinge acest obiectiv, în special ţinând seama de rezultatele anticipate ale misiunii canadiene de informare desfăşurate în Republica Cehă?
4.
Ce măsuri concrete va lua Comisia pentru a implementa declaraţia summitului UE-Canada din 2010 care include un angajament de a rezolva restul chestiunilor care stau în calea călătoriilor fără vize pentru toţi cetăţenii UE?
5.
Ce măsuri întreprinde Comisia pentru a aborda unii factori de presiune cum ar fi tratamentul aplicat minorităţilor rome în Uniunea Europeană?
