Răspuns dat de dl Cioloș în numele Comisiei
(11 martie 2011)
Comisia a luat notă de publicația la care se referă distinsul membru.
Comisia este de acord cu concluziile studiului, conform cărora țările în curs de dezvoltare care sunt importatoare nete de produse alimentare sunt cele mai vulnerabile în cazul creșterii prețurilor pe piețele globale ale produselor agricole de bază.
Comisia a adoptat recent o Comunicare COM(2011) 25 final. intitulată „Abordarea provocărilor de pe piețele de mărfuri și privind materiile prime”, care tratează, de asemenea, produsele agricole de bază și propune o cale de urmat pentru soluționarea în mod coerent și cuprinzător a acestor provocări.
În ceea ce privește piețele produselor de bază, Comisia acționează deja pentru a îmbunătăți transparența și integritatea acestora, inclusiv a piețelor agricole.
Sunt necesare studii suplimentare pentru a aprecia pe deplin interacțiunea care există între piețele financiare, creșterea cererii globale și piețele de produse de bază fizice.
Direcția Generală Agricultură și Dezvoltare Rurală și-a publicat recent perspectivele pe termen mediu pentru piețele și veniturile agricole din Uniunea Europeană 2010-2020 http://ec.europa.eu/agriculture/publi/caprep/prospects2010/index_en.htm .
Acest raport se bazează pe ipoteza unor tendințe ale piețelor agricole globale care sunt comparabile cu cele utilizate în studiul mai sus menționat și prezintă posibilele consecințe asupra piețelor UE.
Comisia este de acord că volatilitatea de pe piețele agricole și alimentare pot afecta, de asemenea, consumatorii și agricultorii din UE.
Comisia a evidențiat acest aspect în comunicarea COM(2010) 672 final. sa intitulată „PAC în perspectiva anului 2020: Cum răspundem provocărilor viitorului legate de alimentație, resurse naturale și teritorii”.
În următoarea perioadă a anului 2011 vor fi prezentate propuneri legislative.
