Întrebarea cu solicitare de răspuns scris E-005858/2011
adresată Consiliului
Articolul 117 din Regulamentul de procedură
Marietje Schaake (ALDE) , Renate Weber (ALDE) şi Ivo Vajgl (ALDE)
(16 iunie 2011)
Subiect: Instituții financiare europene continuă să finanțeze producătorii de muniții cu dispersie
La 25 mai 2011, s-a semnalat faptul că instituții financiare internaționale investesc miliarde în producătorii de muniții cu dispersie.
Convenția privind munițiile cu dispersie (CCM) a intrat în vigoare la 1 august 2010 și a devenit obligatorie în temeiul dreptului internațional la 1 mai 2011, pentru cele 57 de state părți, inclusiv pentru toate statele membre UE, mai puțin unul.
De la 1 mai 2008, potrivit unui raport intitulat „Investițiile la nivel mondial în munițiile cu dispersie, o responsabilitate comună”, elaborat de IKV Pax Christi și Netwerk Vlaanderen http://www.ikvpaxchristi.nl/files/Documenten/wap%20cluster%20munitie/CMC%20rapport%2025%20mei%202011/Worldwide%20Investments%20in%20Cluster%20Munitions.pdf;%20a%20shared%20responsibility%20-%202011.pdf , 116 instituții financiare au investit în total 139 de miliarde USD, inclusiv prin acordarea de împrumuturi și furnizarea de servicii bancare pentru investiții, precum și prin deținerea în proprietate, gestionarea și schimbul de obligațiuni.
Printre cele 116 instituții, unele se află pe teritoriul UE, cum ar fi Royal Bank of Scotland (Regatul Unit), Deutsche Bank (Germania), ASN Bank (Țările de Jos), Algemeen Burgerlijk Pensioen Fonds (Țările de Jos), AEGON Group (Țările de Jos), Triodos Bank (Țările de Jos), Crédit Agricole (Franța), la care se adaugă numeroase instituții financiare din Statele Unite ale Americii, Coreea de Sud și China.
Având în vedere faptul că UE tocmai a condamnat utilizarea de către Muammar Muhammad al-Gaddafi a munițiilor cu dispersie împotriva populației din Libia http://www.africa-news.eu/african-news/2502-eu-condemns-use-of-cluster-munitions-in-libya.html , aceasta ar trebui totodată - și nu doar de dragul propriei credibilități - să condamne ferm finanțarea producătorilor de muniții cu dispersie și să întreprindă acțiuni (legislative) suplimentare.
1.
Va aborda Consiliul problema finanțării de către unele instituții financiare europene a producătorilor de muniții cu dispersie, în cadrul grupului de lucru CODUN cu proxima ocazie, precum și în cadrul Consiliului Afaceri Externe din iunie 2011, și va face demersuri pentru o poziție UE unită, în special cu privire la faptul dacă definiția de la articolul 1 alineatul (1) litera (c) din CCM înglobează o interdicție legată de investițiile destinate producătorilor de muniții cu dispersie?
Dacă nu, de ce nu?
2.
Ce acțiuni (juridice) practice poate (și va) întreprinde Consiliul, de exemplu sub forma unei Decizii a Consiliului, pentru a împiedica instituțiile financiare europene să finanțeze producătorii de muniții cu dispersie?
Intenționează Consiliul să solicite o legislație UE care să pună capăt actualelor practici de finanțare și/sau să oblige statele membre să introducă legi naționale în acest sens, așa cum au procedat, de pildă, Belgia, Irlanda și Luxemburg?
Dacă nu, de ce nu?
3.
Este de acord Consiliul că finanțarea producătorilor de muniții cu dispersie poate reprezenta o încălcare a anumitor sancțiuni ale ONU, de exemplu interdicțiile în materie de armament, în special în ceea ce privește Libia, și poate contribui la încălcări ale drepturilor omului?
Dacă nu, de ce nu?
4.
Având în vedere noul statut al UE în cadrul Adunării generale a ONU, intenționează Consiliul să încredințeze Vicepreședintelui Comisiei/Înaltului Reprezentant al Uniunii pentru afaceri externe și politica de securitate sarcina de a exprima o poziție comună cu privire la finanțarea producătorilor de muniții cu dispersie în cadrul următoarei sesiuni a Adunării generale a ONU?
Dacă nu, de ce nu?
