4.7.2011 B7-0452/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la pregătirea alegerilor din decembrie pentru Duma de Stat din Rusia
Hannes Swoboda
,
Véronique De Keyser
,
Knut Fleckenstein
,
Kristian Vigenin
,
Pino Arlacchi
în numele Grupului S&D
PE465.742v01-00 B7‑0452/2011 Rezoluția Parlamentului European referitoare la pregătirea alegerilor din decembrie pentru Duma de Stat din Rusia
Parlamentul European ,
– având în vedere Acordul de parteneriat și cooperare între Uniunea Europeană și Federația Rusă, care a intrat în vigoare în 1997 și care a fost prelungit până când va fi înlocuit de un nou acord,
– având în vedere negocierile în curs pentru un nou acord care să prevadă un cadru nou și cuprinzător pentru relațiile dintre UE și Rusia, precum și „Parteneriatul pentru modernizare” inițiat în 2010,
– având în vedere rapoartele și rezoluțiile anterioare ale Parlamentului European referitoare la Rusia și la relațiile dintre UE și Rusia, în special Rezoluția referitoare la summitul UE-Rusia de la Nijni Novgorod, adoptată la 9 iunie 2011,
– având în vedere consultările UE-Rusia în domeniul drepturilor omului, în special reuniunea cea mai recentă pe această temă de la 4 mai 2011,
– având în vedere declarația din 22 iunie 2011 a Înaltului Reprezentant al UE, Catherine Ashton, cu privire la înregistrarea partidelor politice în Rusia,
– având în vedere obligația de a respecta principiile democratice care-i revine Rusiei în calitate de membră a Consiliului Europei și de semnatară a Convenției europene a drepturilor omului,
– având în vedere îngrijorarea profundă exprimată de Curtea Europeană a Drepturilor Omului la 12 aprilie 2011 cu privire la complexitatea excesivă a procedurilor de înregistrare a partidelor politice din Rusia,
– având în vedere rezultatele summitului UE-Rusia care a avut loc la Nijni Novgorod în perioada 9-10 iunie 2011,
– având în vedere articolul 110 alineatul (2) din Regulamentul său de procedură,
A. întrucât relațiile dintre UE și Rusia se dezvoltă constant în ultimele decenii, ducând la o vastă și profundă interdependență, menită să evolueze și mai mult în viitor;
B. întrucât încheierea unui Acord de parteneriat strategic între UE și Federația Rusă rămâne de o importanță capitală pentru dezvoltarea și intensificarea în continuare a cooperării dintre cei doi parteneri;
C. întrucât persistă preocupări legate de situația actuală din Federația Rusă în ceea ce privește respectarea și protejarea drepturilor omului, precum și respectarea principiilor, normelor și procedurilor democratice convenite de comun acord; întrucât Federația Rusă este membru cu drepturi depline al Consiliului Europei și al Organizației pentru Securitate și Cooperare în Europa și s-a angajat, în consecință, să respecte principiile democrației și drepturile omului;
D. întrucât pluralismul politic este o piatră de temelie a democrației și a societății moderne, precum și o sursă de legitimitate politică;
E. întrucât Curtea Europeană a Drepturilor Omului a condamnat, în multe cazuri, Federația Rusă pentru încălcări ale drepturilor omului, iar executarea acestor hotărâri rămâne, în continuare, insuficientă;
F. întrucât este important ca UE să exprime o poziție unitară, să dea dovadă de solidaritate și unitate în relațiile sale cu Federația Rusă, precum și să întemeieze aceste relații pe interesele ambelor părți și pe valori comune,
1. își reafirmă convingerea că Rusia rămâne unul dintre cei mai importanți parteneri ai UE în crearea unei cooperări strategice, partener cu care UE are în comun nu doar interese economice și comerciale, ci și obiectivul de a coopera îndeaproape atât în vecinătatea comună, cât și pe scena internațională;
2. constată cu îngrijorare că înregistrarea unui alt partid politic independent – Partidul Libertății Poporului – a fost refuzată în Federația Rusă; își reafirmă preocupările referitoare la dificultățile cu care se confruntă partidele politice în procesul de înregistrare pentru alegeri, dificultăți care restrâng efectiv competiția politică în Rusia, reduc opțiunile electoratului său și arată că mai există încă obstacole reale în calea pluralismului politic din Rusia;
3. încredințează Președintelui sarcina de a transmite prezenta rezoluție Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Comisiei, guvernelor și parlamentelor statelor membre, OSCE, Consiliului Europei, precum și președintelui, guvernului și parlamentului Federației Ruse.
