Preţuri transparente pentru biletele de avion
Transport
2008-07-09 - 14:08
Preţuri transparente pentru biletele de avion Parlamentul European a votat, în a doua lectură, poziţia comună referitoare la adoptarea unui regulament UE privind serviciile de transport aerian.
Se solicită o mai mare transparenţă pentru preţurile biletelor de avion, care trebuie să indice în mod clar alte taxe şi comisioane.
Europarlamentarii se exprimă pentru o mai bună protecţie a drepturilor pasagerilor în cazul falimentului unei companii aeriene şi a drepturilor sociale ale angajaţilor companiilor aeriene.
O dată cu adoptarea celui de-al treilea set de linii directoare cu privire la piaţa transportului aerian în cadrul Uniunii, s-a înregistrat o extindere considerabilă a sectorului de transport aerian: astfel structurile monopoliste au dispărut şi s-a creat un sistem competitiv favorabil consumatorilor, în special în ceea ce priveşte preţurile pentru transportul aerian.
Prezenta propunere de regulament, adoptată în plen la 9 iulie, simplifică şi revizuieşte cadrul legal existent impunând totodată cerinţe mai stricte pentru operatorii comunitari de transport aerian.
Transparenţa preţurilor
Deputaţii europeni solicită tuturor companiilor de transport aerian (inclusiv companiilor de tip low cost ) să facă publice informaţii detaliate privind preţurile şi tarifele percepute, precum şi toate impozitele, taxele obligatorii, suprataxele şi alte comisioane pe care aceştia le percep în beneficiul unor terţe părţi.
Tarifele pentru transportul aerian publicate în orice formă, inclusiv pe internet, adresate direct sau indirect pasagerilor, trebuie să includă toate impozitele, taxele obligatorii, suprataxele şi comisioanele cunoscute în momentul publicării .
De asemenea, suplimentele de preţ opţionale (asigurări, taxe pentru bagaj excesiv) sunt comunicate în mod clar, "transparent şi neechivoc" la începutul fiecărei proceduri de rezervare, iar acceptarea lor de către pasager trebuie să fie rezultatul unui demers explicit.
Orice acord implicit, care are ca scop acceptarea unor astfel de suplimente, este nul şi neavenit.
În plus, toate costurile care nu sunt incluse în tarifele pentru transportul aerian şi care nu sunt percepute de operatorii de transport aerian ce operează în cadrul UE, trebuie să fie prezentate în mod detaliat, de către „vânzătorul de bilete”.
Operatorii sunt obligaţi să permită accesul la tarife pentru transportul aerian fără discriminare pe criterii de naţionalitate, loc de reşedinţă al pasagerului sau sediul agentului de voiaj în cadrul Comunităţii.
Tot pentru a veni în întâmpinarea consumatorilor, deputaţii europeni solicită ca tarifele aplicabile transportului de pasageri şi de marfă să fie prezentate în cadrul următoarelor categorii separate:
- impozite şi alte taxe şi contribuţii percepute de state,
- taxe legate de controlul traficului aerian;
- taxe, contribuţii, comisioane şi alte costuri percepute în beneficiul companiilor
aeriene;
- comisioane, contribuţii, taxe şi alte costuri percepute în beneficiul operatorilor aeroportuari.
În cazul în care costurile aeroportuare sau de siguranţă la bord sunt incluse în preţul biletului de avion, acestea trebuie să fie menţionate separat pe bilet sau să fie indicate, în orice alt mod, pasagerului.
Indiferent dacă sunt percepute de statele membre, operatorii de transport aerian sau alte entităţi, taxele şi costurile pentru siguranţă sunt transparente şi utilizate exclusiv pentru acoperirea cheltuielilor în materie de siguranţă în aeroporturi şi la bordul aeronavelor.
Siguranţa pasagerilor
Un nou articol introdus de deputaţii europeni în propunerea de regulament prevede ca operatorul de servicii de transport aerian să facă dovada că beneficiază de o asigurare suficient de mare pentru a fi capabilă să ramburseze sumele plătite şi să acopere costurile de repatriere a pasagerilor, în cazul în care nu poate să efectueze zborurile rezervate din cauza insolvabilităţii sau anulării licenţei de exploatare.
Autoritatea competentă, responsabilă cu acordarea licenţelor poate suspenda sau anula licenţa de exploatare, în cazul în care există motive rezonabile pentru a suspecta că operatorul de transport aerian nu îşi poate satisface obligaţiile curente şi potenţiale, pentru o perioadă de 12 luni.
Protecţie socială pentru angajaţii companiilor aeriene
Operaţiunile de transport de la o bază operaţională aflată într-un alt stat decât cel în care operatorul de transport aerian îşi are sediul principal au creat probleme în ceea ce priveşte determinarea legislaţiei muncii şi celei sociale aplicabile membrilor echipajului.
Pentru a soluţiona această problemă, deputaţii europeni solicită introducerea în regulament a unei prevederi clare, astfel încât, statele membre vor asigura aplicarea corectă a legislaţiei sociale naţionale şi comunitare.
Intrarea în vigoare a regulamentului
Dacă deputaţii europeni vor adopta acordul obţinut cu Consiliul, regulamentul ar putea intra în vigoare în a 20 zi după publicarea sa în Jurnalul Oficial UE.
Luând însă în considerare aspectele tehnice, este puţin probabil ca noile dispoziţii să mai poată fi aplicate în cursul acestei veri.
20080708IPR33693 Textul adoptat ,va putea fi accesat aici
RO
1
PHOTO
20080704PHT33477.jpg
RO
2
LINK
/activities/plenary/ta/calendar.do?language=RO
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
