Întrebarea pentru timpul afectat întrebărilor H-000184/2011
adresată Consiliului
Perioada de sesiune: mai 2011
Articolul 116 din Regulamentul de procedură
Charalampos Angourakis
(GUE/NGL) Subiect: Incălcarea drepturilor omului de către o întreprindere multinațională de servicii de securitate
Potrivit unor informații recente, întreprinderea multinațională de servicii de securitate Group4Securicor (G4S) a semnat un contract cu autoritățile statului Israel pentru furnizarea de arme și servicii de securitate în închisorile unde se află deținuții politici palestinieni din Israel și Cisiordania, precum și pentru cartierul general al poliției israeliene în Cisiordania.
De asemenea, se prevede furnizarea de arme și personal de securitate întreprinderilor situate în așezări.
Această întreprindere a furnizat echipamente și a prestat servicii de întreținere punctelor de control ale armatei israeliene de-a lungul zidului din Cisiordania, care a fost considerat ilegal de Curtea Internațională de Justiție, în avizul său consultativ din 9 iulie 2004.
Ca urmare a acestor activități, ilegale potrivit dispozițiilor celei de-a IV-a Convenții de la Geneva, această întreprindere, alături de autoritățile israeliene, a fost acuzată de încălcarea dreptului internațional și de participare la încălcările drepturilor omului și la ocupația israeliană.
Condamnă Consiliul contractul G4S cu statul Israel, precum și acțiunile sale de cooperare cu autoritățile israeliene, având în vedere că această întreprindere funcționează și în statele membre și colaborează cu instituțiile UE?
