Răspuns comun dat de dl Dalli în numele Comisiei
Întrebări scrise : E-7458/10 , E-7608/10 , E-7586/10
(5 noiembrie 2010)
Cadrul legislativ al UE privind organismele modificate genetic (OMG), în special Directiva 2001/18/CE Directiva 2001/18/CE a Parlamentului European și a Consiliului privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului, JO L 106, 17.4.2001 . și Regulamentul (CE) nr.
1829/2003 JO L 268, 18.10.2003 . , prevede că aceste organisme nu trebuie să aibă efecte adverse asupra sănătății umane și animale și asupra mediului.
Pentru realizarea acestui obiectiv, OMG-urile trebuie să treacă printr-o evaluare riguroasă a siguranței înainte de a fi autorizate pentru introducerea pe piața UE.
Cadrul legislativ al UE privind OMG-urile prevede, de asemenea, un set de cerințe care se aplică producerii și cultivării tuturor OMG‑urilor.
Acestea includ obligativitatea trasabilității și etichetării și monitorizarea eventualelor efecte asupra mediului care nu ar fi fost detectate în cursul procedurii de autorizare.
În plus, fiecare autorizație prevede condiții specifice pentru introducerea pe piață.
Aceste condiții specifice pot detalia și mai mult obligațiile de etichetare și monitorizare, sau pot să prevadă cerințe suplimentare.
Statele membre sunt responsabile de controalele oficiale privind punerea în aplicare a legislației referitoare la OMG-uri, inclusiv controlul eliberării ilegale de OMG-uri care nu sunt autorizate de cadrul legislativ.
Referitor la contaminarea din Suedia a cartofului modificat genetic Amflora cu cartoful modificat genetic neautorizat Amadea și în urma primirii informațiilor trimise de autoritățile suedeze, Comisia a contactat BASF Plant Science și cele trei state membre în care se cultivă acest OMG (Republica Cehă, Germania și Suedia) pentru a asigura desfășurarea de acțiuni coordonate referitoare la această cultivare ilegală.
În special, a fost organizată o misiune comună de vizitare a BASF Plant Science pentru a obține informații suplimentare privind sursele de contaminare posibile pentru toate loturile de cartofi Amflora cultivate în 2010.
Concluziile preliminare la care s-a ajuns în cursul misiunii sunt următoarele.
—
Erorile umane care au dus la amestecarea cartofilor Amflora cu cartofi Amadea în etapele inițiale ale procesului de producție reprezintă cea mai plauzibilă sursă a contaminării care a avut loc în Suedia.
Cu toate acestea, sursa menționată nu reprezintă singura sursă posibilă, fiind necesare investigații suplimentare pentru a determina dacă poate fi exclusă posibilitatea ca amestecarea observată să fi avut loc în cursul manipulării, depozitării sau cultivării ulterioare.
Datorită biologiei cartofilor și a modului de înmulțire a acestora, polenizarea încrucișată nu poate fi considerată în acest caz ca o sursă posibilă de contaminare.
—
Toate loturile de cartofi Amflora se află sub supravegherea autorităților competente din statele membre care efectuează controalele oficiale.
BASF Plant Science și-a anunțat intenția de a elimina cele două loturi pentru care a fost raportată prezența Amadea, precum și un al treilea lot considerat suspect.
Statele membre își continuă investigațiile și se angajează să informeze Comisia cu privire la evoluțiile relevante.
Pentru anumite loturi nu au putut fi identificate riscuri de amestecare.
—
BASF Plant Science ar trebui să își revizuiască procesul de producție a cartofilor pentru a aborda și a reduce riscurile de amestecare identificate mai sus.
Comisia va continua să monitorizeze îndeaproape situația și să coordoneze acțiunile întreprinse de statele membre.
Comisia consideră că loturile contaminate trebuie distruse, însă decizia finală privind distrugerea acestor loturi trebuie luată de autoritățile din statele membre.
Prezența OMG-urilor neautorizate în semințele convenționale (în special în semințele de porumb) a fost deja raportată de unele state membre.
Comisia a solicitat ca toate statele membre să pună la dispoziție până la sfârșitul lunii octombrie 2010 o sinteză a tuturor controalelor efectuate în 2010 privind acest tip de prezență neautorizată.
Celelalte probleme ridicate au fost analizate de Comisie în răspunsul recent la întrebarea scrisă P-7384/10 http://www.europarl.europa.eu/QP-WEB , pe care distinșii membri sunt rugați să o consulte.
