15.9.2010 B7-0530/2010 PROPUNERE DE REZOLUŢIE depusă în conformitate cu articolul 120 din Regulamentul de procedură
referitoare la înfiinţarea unei Agenţii Europene Vamale
Sebastian Valentin Bodu
PE446.620v01-00 B7‑0530/2010 Propunere de rezoluţie a Parlamentului European referitoare la înfiinţarea unei Agenţii Europene Vamale
Parlamentul European ,
– având în vedere că, în cazul multor state membre, competenţele administraţiilor vamale naţionale sunt mai largi sau mai restrânse şi astfel apar diferenţe în aplicarea regimurilor vamale, în clasificarea mărfurilor, în determinarea valorii în vamă a bunurilor şi în combaterea fraudelor,
– având în vedere că este necesară aplicarea unitară a legislaţiei vamale comunitare pe întreg teritoriul vamal al Uniunii Europene,
– având în vedere articolul 120 din Regulamentul său de procedură,
A. întrucât uniunea vamala stă la baza pieţei interne a UE, iar domeniul vamal prezintă unul dintre cele mai ridicate grade de integrare, continuarea uniformizării va contribui la eliminarea elementelor care periclitează şi îngreunează buna funcţionare a pieţei interne;
B. întrucât este necesară garantarea unui tratament identic aplicat operatorilor economici şi bunurilor care se pun în circulaţie sau care fac obiectul unor regimuri şi proceduri vamale specifice,
1. consideră necesară înfiinţarea unei Agenţii Europene Vamale (AEV) care să gestioneze într-un mod unitar şi standardizat ansamblul domeniilor vamale reglementate prin legislaţia unică europeană;
2. invită Comisia să analizeze posibilitatea ca structurile din cadrul administraţiilor vamale naţionale ale statelor membre aferente domeniilor respective să fie poziţionate în dublă subordonare, mai exact verticală (AEV) şi, respectiv, orizontală (administraţia vamală naţională).
