11.2.2009
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Sarah Ludford, Ignasi Guardans Cambó, Adina-Ioana Vălean și Marco Cappato
în numele Grupului ALDE
privind presupusa folosire a unor țări europene de către CIA pentru transportarea și deținerea ilegală de prizonieri
Rezoluție a Parlamentului European privind presupusa folosire a unor țări europene de către CIA pentru transportarea și deținerea ilegală de prizonieri
Parlamentul European ,
–
având în vedere instrumentele internaționale, europene și naționale privind drepturile omului și libertățile fundamentale și privind interzicerea detenției arbitrare, a disparițiilor forțate și a torturii, cum ar fi Convenția internațională din 16 decembrie 1966 privind drepturile civile și politice și Convenția împotriva torturii și altor pedepse sau tratamente crude, inumane sau degradante din 10 decembrie 1984,
–
- având în vedere raportul cuprinzând constatările Comisiei temporare privind presupusa folosire a unor țări europene de către CIA pentru transportarea și deținerea ilegală de prizonieri, precum și alte rapoarte și rezoluții în care este ridicată aceeași chestiune, inclusiv lucrările pe această temă ale Consiliului Europei,
–
având în vedere rezoluția sa din 4 februarie 2009 referitoare la întoarcerea și reintegrarea deținuților aflați în centrul de detenție de la Guantánamo Texte adoptate, P6_TA-PROV(2009)0045 . ,
–
având în vedere scrisoarea trimisă de Președintele PE parlamentelor naționale privind măsurile luate de statele membre în consecința raportului TDIP,
–
având în vedere articolul 103 alineatul (2) din Regulamentul său de procedură,
A.
întrucât raportul său privind presupusa folosire a unor țări europene de către CIA pentru transportarea și deținerea ilegală de prizonieri s-a oprit asupra mai multor recomandări detaliate adresate statelor membre, Comisiei și Consiliului,
B.
întrucât, de la adoptarea raportului PE, în statele membre ale UE s-au succedat o serie de evenimente, printre care:
–
declarațiile ministrului de externe al Regatului Unit privitoare la două zboruri având ca scop predarea extraordinară a 2 deținuți, cu aterizare pe teritoriul Regatului Unit în 2002, precum și alcătuirea unei liste de zboruri suspecte ce ar urma să fie trimisă autorităților Statelor Unite, solicitându-se asigurări specifice că acestea nu au fost folosite pentru predări, precum și declarațiile pe această temă ale prim-ministrului; cererea Ministrului de Interne al Regatului Unit adresată Procurorului general, pentru cercetarea unor posibile „fapte penale” comise de MI5 și CIA în legătură cu tratamentul aplicat lui Mohamed; hotărârea High Court (Înaltei Curți) din 5 februarie 2009, în care se menționează că nu a fost în măsură să ordone dezvăluirea informațiilor privind presupusa tortură a lui Binyam Mohamed deoarece ministrul de externe al Regatului Unit a afirmat că Regatul Unit a fost amenințat de Statele Unite cu blocarea schimbului de informații privind terorismul,
–
decizia prim-ministrului polonez de a înmâna procurorilor documente privind zborurile și închisorile CIA, precum și constatările Ministerului Public polonez, care a descoperit că peste o duzină de zboruri CIA au folosit aeroportul Szymany, confirmând, astfel, constatările Comisiei TDIP;
–
publicarea, în El País, a unor documente cuprinzând noi informații referitoare la zborurile CIA în Spania,
–
informațiile referitoare la zborurile CIA în Portugalia, precum și declarațiile pe această temă ale prim-ministrului,
–
regimul secretului de stat, impus de unele guverne în ceea ce privește informațiile relevante pentru anchete, ca în Italia, unde este așteptată o hotărâre în materie a Curții Constituționale,
C.
întrucât, la 3 februarie 2009, Comisarul pentru justiție, libertate și securitate al Uniunii Europene a declarat în fața Parlamentului European că a întreprins o serie de acțiuni pentru a pune în aplicare recomandările Parlamentului, printre care solicitarea adresată în scris Poloniei și României de a dezvălui întregul adevăr despre presupusa existență a unor închisori secrete pe teritoriul lor și publicarea unei comunicări prin care se propun măsuri în domeniul aviației civile;
D.
întrucât predarea extraordinară și detenția secretă contravin legislației internaționale în materie de drepturile omului, Convenției europene a drepturilor omului și Cartei drepturilor fundamentale; întrucât autoritățile SUA revizuiesc în prezent aceste practici;
E.
întrucât autoritățile SUA au transportat la Guantánamo sau în alte state persoanele răpite din unele state membre în cadrul programului de predare extraordinară, recurgând la zboruri militare sau organizate de CIA, în cursul cărora a fost adesea survolat teritoriul UE, în anumite cazuri inclusiv cu escale în unele state membre ale UE, întrucât persoanele duse în țări terțe au fost supuse torturii în închisorile locale,
F.
întrucât autoritățile SUA au fost contactate de unele state membre, care le-au solicitat eliberarea și repatrierea persoanelor supuse predărilor extraordinare care dețin calitatea de cetățeni sau de foști rezidenți pe teritoriul lor; întrucât persoane cu funcții oficiale din unele state membre au avut acces la prizonierii din Guantánamo sau din alte centre de detenție și i‑au interogat pentru a verifica acuzațiile aduse împotriva lor de autoritățile SUA;
G.
întrucât raportul său menționează ceea ce evenimentele ulterioare au confirmat, și anume că mai multe state membre ale UE au fost implicate sau au cooperat activ ori pasiv cu autoritățile SUA la transportul ilegal, de către CIA sau armata SUA, al prizonierilor și/sau la detenția acestora la Guantánamo și în „penitenciarele secrete” a căror existență a fost recunoscută de președintele Bush, după cum o dovedesc unele informații recent dezvăluite privind autorizarea de către guverne a solicitărilor SUA de survolare și de informațiile furnizate de guverne despre penitenciarele secrete; și că statele membre poartă o parte specifică din responsabilitatea politică, morală și legală pentru transportarea și detenția celor încarcerați la Guantánamo și în centrele de detenție secrete;
1.
solicită statelor membre, Comisiei și Consiliului să pună pe deplin în practică recomandările formulate de Parlament în raportul său referitor la presupusa folosire de către CIA a țărilor europene pentru transportarea și detenția ilegală a prizonierilor și să contribuie la stabilirea adevărului inițiind anchete sau colaborând cu autoritățile competente, dezvăluind și furnizând toate informațiile relevante și asigurând controlul parlamentar asupra acțiunilor desfășurate de serviciile secrete; solicită statelor membre și instituțiilor UE să transmită Parlamentului orice informații, rapoarte ale unor anchete parlamentare sau hotărâri judecătorești relevante;
2.
solicită Uniunii Europene și Statelor Unite să-și intensifice dialogul transatlantic, adoptând o nouă abordare comună de combatere a terorismului, bazată pe valorile comune de respectare a legislației internaționale în materie de drepturi ale omului, democrație și supremație a legii, într-un cadru de cooperare internațională, cum ar fi acela al acordurilor UE-SUA privind extrădarea și asistența reciprocă;
3.
salută apropiata vizită în Statele Unite, la 16 și 17 martie, a Comisarului pentru libertate, securitate și justiție, a Președinției cehe a UE și a Coordonatorului UE pentru lupta împotriva terorismului și solicită reprezentanților UE să ridice problema predărilor extraordinare și a centrelor de detenție secrete, deoarece acestea constituie încălcări grave ale legislației europene și internaționale în materie de drepturi ale omului; solicită Consiliului Justiție și Afaceri Interne din 26 februarie să adopte o poziție fermă în această privință și să discute problema închiderii Guantánamo și strămutarea deținuților, acordând atenția cuvenită rezoluției Parlamentului pe această temă;
4.
invită Uniunea Europeană, statele membre și autoritățile SUA să investigheze și să clarifice pe deplin abuzurile și încălcările dreptului internațional și național în materie de drepturi ale omului, libertăți fundamentale, de interzicere a torturii și a relelor tratamente, de dispariție forțată și de acces la un proces echitabil comise în legătură cu „războiul împotriva terorismului”, astfel încât să se stabilească responsabilitățile în ceea ce privește centrele de detenție secrete, inclusiv Guantánamo, și programul de predări extraordinare, și să asigure că asemenea încălcări nu vor mai repeta în viitor și că lupta împotriva terorismului se va desfășura fără încălcarea drepturilor omului, a libertăților fundamentale, a democrației și a supremației legii;
5.
cere Comisiei, Consiliului și Coordonatorului luptei împotriva terorismului ca, după vizita în SUA a delegației UE, să raporteze Parlamentului cu privire la aplicarea acordurilor referitoare la extrădare și asistență juridică reciprocă, asigurând totodată deplina respectare a drepturilor omului, astfel încât comisia competentă să poată aborda această tematică într-un raport conceput inter alia pe baza punctului 232 din raportul Comisiei temporare privind presupusa folosire a unor țări europene de către CIA pentru transportarea și deținerea ilegală de prizonieri;
6.
încredințează Președintelui sarcina de a transmite prezenta rezoluție Consiliului, Comisiei, Înaltului Reprezentant pentru PESC, Coordonatorului pentru lupta împotriva terorismului, parlamentelor statelor membre, Secretarului General al NATO, Secretarului General și Președintelui Adunării Parlamentare a Consiliului Europei, Secretarului General al Organizației Națiunilor Unite, precum și Președintelui și Congresului Statelor Unite ale Americii.
