ÎNTREBARE CU SOLICITARE DE RĂSPUNS SCRIS P-2971/08
adresată de Constantin Dumitriu (PPE-DE)
Comisiei
(20 mai 2008)
Subiect: Sistemul de alocare a plăţilor naţionale directe complementare în sectorul zootehnic în ceea ce privește crescătorul de bovine
Având în vedere Ordinul Ministerului Agriculturii, Pădurilor și al Dezvoltării Rurale nr.
295/2007 completat cu Ordinul Ministerului Agriculturii, Pădurilor și al Dezvoltării Rurale nr.
255/2008 pentru stabilirea modului de implementare a condiţiilor specifice și a criteriilor de eligibilitate pentru aplicarea schemelor de plăţi naţionale directe complementare în sectorul zootehnic, românul crescător de bovine, pentru a beneficia de aceste subvenţii/plăţi directe trebuie să figureze, până la data de 31 ianuarie 2007, în Registrul Naţional cu numărul de capete pe care le deţine.
Problema se ridică în cazul crescătorilor care nu figurează în registre până la această dată sau a celor care între timp și-au sporit numărul de animale.
În cazul de faţă, ca urmare a condiţiei impuse, aceea a datei stricte, noii fermieri sau cei care și-au modificat numărul vitelor nu pot fi beneficiarii programului privind plăţile directe complementare din sectorul zootehnic.
Date fiind acestea, care sunt măsurile ce vor fi luate pentru sprijinirea fermierilor și încurajarea producţiei agricole și implicit a dezvoltării rurale?
Cum se va putea susţine o politică bazată pe progres și dezvoltare rurală dacă crescătorul nu este încurajat prin remunerare?
De asemenea, având în vedere nealocarea de plăţi directe pentru achiziţiile de animale după data de 31 ianuarie 2007, care vor fi deciziile luate în această privinţă pentru motivarea fermierului de a-și înregistra bovinele și de a le ţine sub control sanitar-veterinar în condiţiile în care înregistrarea ulterioară dăţii specificate nu-i va aduce niciun ajutor/beneficiu material?
