Răspuns dat de dl Špidla în numele Comisiei
(21 octombrie 2009)
Comisia colaborează din 2001 cu statele membre în cadrul strategiei de la Lisabona și al Metodei deschise de coordonare pentru protecție socială și incluziune socială pentru a garanta sisteme de pensii adecvate și sustenabile.
Mai multe comitete și grupuri de lucru au colaborat în acest cadru, cum ar fi Comitetul pentru protecția socială, Comitetul pentru ocuparea forței de muncă, Comitetul de politică economică și Grupul de lucru privind îmbătrânirea populației și dezvoltarea durabilă al ultimului comitet.
Pentru asigurarea unor sisteme de pensii adecvate și sustenabile în Uniunea Europeană, un număr mai mare de oameni vor trebui să fie încadrați în muncă, o perioadă mai îndelungată.
Statele membre au inițiat reforme de anvergură, care au ameliorat simțitor sustenabilitatea sistemelor de pensii, datorită lucrărilor efectuate de către Grupul de lucru privind îmbătrânirea populației și dezvoltarea durabilă.
Aceste reforme implică măsuri de creștere a stimulentelor pentru prelungirea încadrării în muncă, pentru o legătură mai directă între contribuții și beneficii, de stabilire a unor mecanisme automate de revizuire și adaptare, precum și măsuri de încurajare a creării unor sisteme de pensii cu fonduri integral prefinanțate, de fonduri de pensii private suplimentare și de adoptare a unor dispoziții privind pensiile minime și veniturile minime suficiente.
Comisia este pe deplin conștientă de amploarea problemei demografice cu diversele sale aspecte și, de aceea, are convingerea că este nevoie de politici care să încurajeze cuplurile să aibă numărul de copii pe care și-l doresc.
Prin crearea de condiții mai bune pentru familii și mai ales pentru mame, statele membre pot crea mai multe oportunități pentru femei și de asemenea pot stimula rate superioare de fertilitate.
Merită subliniat faptul că țările cu cele mai avansate politici în domeniul concilierii vieții profesionale cu cea de familie, precum și în cel al egalității de șanse între femei și bărbați, au și cele mai ridicate rate de fertilitate.
Comunicarea Comisiei „Viitorul demografic al Europei: transformarea unei provocări în oportunitate” COM(2006) 571 final și, mai recent, raportul demografic din 2008 „Satisfacerea nevoilor sociale într-o societate în curs de îmbătrânire” SEC(2008) 2911 final furnizează informații mai detaliate asupra sprijinului pe care statele membre îl acordă familiilor și țărilor cu cele mai mari reușite în acest domeniu.
Distinsa membră este rugată să consulte următoarele documente care abordează problemele îmbătrânirii și reformării sistemului de protecție socială: —
rapoartele comune privind protecția socială și incluziunea socială, la adresa: http://ec.europa.eu/social/main.jsp?catId=757&langId=en;
—
rapoartele Comitetului pentru protecția socială privind încurajarea prelungirii încadrării în muncă, la adresele:
http://ec.europa.eu/social/main.jsp?catId=752&langId=en&moreDocuments=yes și http://ec.europa.eu/employment_social/social_protection/docs/working_longer_en.pdf;
—
comunicarea „Gestionarea impactului îmbătrânirii populației în UE (Raport privind îmbătrânirea populației, 2009)”, la adresa:
http://eur-lex.europa.eu/LexUriServ/LexUriServ.do?uri=CELEX:52009DC0180:EN:NOT
şi Raportul din 2009 privind îmbătrânirea populației, la adresa:
http://ec.europa.eu/economy_finance/publications/publication_summary14911_en.htm;
—
Comunicarea Comisiei „Viitorul demografic al Europei: transformarea unei provocări în oportunitate” la adresa:
http://eur-lex.europa.eu/LexUriServ/LexUriServ.do?uri=CELEX:52006DC0571:EN:NOT
și raportul demografic din 2008 privind îmbătrânirea populației, la adresa:
http://ec.europa.eu/social/main.jsp?catId=502&langId=en.
