7.1.2009
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Konrad Szymański, Adam Bielan, Hanna Foltyn - Kubicka, Wojciech Roszkowski, Ryszard Czarnecki, Inese Vaidere și Girts Valdis Kristovskis
în numele Grupului UEN
privind abordarea UE față de Belarus
Rezoluția Parlamentului European privind abordarea UE față de Belarus
Parlamentul European ,
–
având în vedere rezoluțiile sale anterioare privind situația din Belarus, în special cea din 9 octombrie 2008,
–
având în vedere comunicarea Comisiei adresată Parlamentului European și Consiliului privind inițiativa Parteneriatului estic,
–
având în vedere Poziția comună a Consiliului referitoare la măsurile restrictive aplicate unor persoane oficiale din Belarus, prin care se suspendă pe o perioadă de șase luni restricțiile de călătorie impuse anumitor figuri proeminente din Belarus,
–
având în vedere concluziile Consiliului din 15-16 septembrie 2008 privind Belarus,
–
având în vedere declarația Comisiei din 21 noiembrie 2006 privind disponibilitatea Uniunii Europene de a-și reînnoi relațiile cu Belarus și cu poporul său, în cadrul politicii europene de vecinătate (PEV),
–
având în vedere articolul 103 alineatul (2) din Regulamentul său de procedură,
A.
întrucât s-a subliniat faptul că regimul Lukashenko este lipsit de orice legitimitate democratică și rămâne ultimul regim dictatorial din Europa;
B.
întrucât mișcarea „Pentru libertate” a fost înregistrată oficial de ministrul belorus al justiției,
C.
întrucât autoritățile din Belarus au autorizat tipărirea și distribuirea a două ziare ale opoziției pe teritoriul țării;
D.
întrucât ministrul belorus al afacerilor externe, Syarhei Martynau, a declarat că „Belarus are o poziție favorabilă față de participarea în cadrul inițiativei Parteneriatului estic” și a adăugat că Belarus intenționează să participe la această inițiativă;
E.
întrucât au loc în continuare arestări și percheziții ale liderilor opoziției, activiștilor pentru drepturile omului și jurnaliștilor independenți;
F.
întrucât autoritățile bieloruse interzic unui mare număr de preoți și maici de confesiune romano-catolică dreptul de a predica și de a oficia slujbe,
1.
salută progresele recente de reformare a Belarusului în direcția recunoașterii depline a valorilor democratice și a normelor europene dar, cu toate acestea, recunoaște că acest proces este foarte lent;
2.
salută declarațiile recente ale ministrului afacerilor externe din Belarus conform cărora această țară ar putea participa la inițiativa Parteneriatului estic; subliniază, cu toate acestea, că orice participare a Belarusului în cadrul acestui program ar trebui supusă anumitor condiții și depinde de disponibilitatea autorităților bieloruse de a face pași pentru asigurarea respectării veritabile a drepturilor omului, a normelor democratice și a statului de drept;
3.
solicită guvernului belorus să confirme declarațiile cu privire la disponibilitatea de a-și îmbunătăți cooperarea cu UE și de a crea condiții mai favorabile de începere a discuțiilor dintre UE și Belarus;
4.
îndeamnă, în acest context, guvernul din Belarus să respecte drepturilor omului, prin:
a)
respectarea libertății religioase a tuturor comunităților religioase din Belarus;
b) realizarea modificărilor necesare la Codul Penal din Belarus, eliminând articolele 193, 367, 368 și 369-1, unele dintre acestea, în special articolul 193, fiind menționate de Amnesty International și sunt adesea utilizate abuziv ca mijloace de represiune;
c) eliminarea tuturor obstacolelor din calea înregistrării adecvate a ONG-urilor în Belarus;
d) abținerea de la amenințarea cu urmărirea penală, inclusiv pentru sustragerea de la executarea serviciului militar în Belarus, a studenților exmatriculați din universități pentru atitudinea lor civică și care au fost astfel obligați să își continue studiile în străinătate;
e) îmbunătățirea tratamentului și respectului pentru minoritățile naționale, inclusiv recunoașterea organismului ales în mod legitim al Uniunii polonezilor din Belarus, conduse de Angelika Boris, a culturii, a bisericilor, a sistemului educațional și a moștenirii istorice și materiale ale acestora;
pentru a pune capăt izolării auto-impuse a țării de restul Europei și pentru îmbunătățirea considerabilă a relațiilor dintre UE și Belarus;
5.
reamintește că Uniunea Europeană și-a declarat disponibilitatea de a-și reînnoi relațiile cu Belarus și cu poporul său în cadrul (PEV) imediat ce guvernul belarus va demonstra că valorile democratice și drepturile fundamentale ale poporului belarus sunt respectate;
6.
consideră că deportarea succesivă din Belarus a preoților și călugărițelor de confesiune romano-catolică constituie o încălcare flagrantă a libertății religioase a creștinilor din această țară; consideră, în acest context, că guvernul din Belarus încalcă un aspect fundamental al drepturilor omului, ceea ce contravine procesului de instaurare a unui climat de încredere între UE și Belarus;
7.
solicită Consiliului și Comisiei să continue dialogul cu Belarus și să conceapă o politică față de această țară care să fie pozitiv condiționată strict pe baza unei abordări graduale, care să cuprindă parametri de evaluare, calendare de execuție, o clauză de revizuire și resurse financiare adecvate;
8.
salută decizia Consiliului de a suspenda pe o perioadă de șase luni măsurile restrictive existente, pentru a demonstra că UE este pregătită să înceapă o cooperare cu Belarus;
9.
invită Consiliul și Comisia să ia măsuri suplimentare pentru facilitarea și liberalizarea procedurilor de acordare a vizelor pentru cetățenii din Belarus, deoarece un asemenea demers este esențial pentru realizarea principalului obiectiv al politicii UE în privința Belarus, adică facilitarea și intensificarea contactelor dintre popoare și democratizarea țării; le solicită insistent, în acest context, să examineze posibilitatea scăderii costului vizei pentru cetățenii din Belarus care intră în spațiul Schengen, aceasta fiind unica modalitate de a împiedica accentuarea izolării statului Belarus și a cetățenilor săi; solicită autorităților din Belarus să nu mai emită vize de ieșire pentru cetățenii săi, mai ales pentru copii și studenți;
10.
invită Consiliul și Comisia să crească ajutorul financiar acordat presei independente, ONG-urilor și studenților din Belarus care studiază în străinătate; salută sprijinul financiar acordat de Comisie Universității Europene de Științe Umaniste, în exil la Vilnius (Lituania); invită Consiliul și Comisia să acorde sprijin financiar canalului de televiziune independent din Belarus, Belsat; invită Consiliul și Comisia să solicite guvernului din Belarus să înregistreze în mod oficial canalul independent din Belarus, Belsat;
11.
invită Consiliul și Comisia să elaboreze măsuri care să conducă la îmbunătățirea climatului de afaceri, a comerțului, a investițiilor, a infrastructurii pentru transport și a cooperării transfrontaliere între UE și Belarus;
12.
încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, guvernului și parlamentului din Belarus, Adunării Parlamentare a OSCE și Adunării Parlamentare a Consiliului Europei.
