ÎNTREBARE CU SOLICITARE DE RĂSPUNS SCRIS E-6119/09
adresată de Corina Creţu (S&D)
Comisiei
(7 decembrie 2009)
Subiect: Măsuri pentru combaterea prostituției, a cărei expansiune este favorizată de criza economică
Pe măsură ce recesiunea se adâncește, fenomenul prostituției cunoaște o expansiune alarmantă.
Sărăcia și educația precară favorizează traficul de persoane, pentru a fi înlănțuite în această formă modernă de sclavie transfrontalieră, care afectează zeci de milioane de femei, dar și tot mai mulți copii, victime ale exploatării sexuale.
Cel puțin două treimi dintre prostituate încep această activitate înainte de a împlini 16 ani.
Țările în curs de dezvoltare sunt cele mai atinse de fenomenul prostituției, acestea reprezentând și principalele destinații pe harta turismului sexual, care cunoaște o amploare tot mai mare, ajungând în 2008 la 90 de milioane de turiști, conform estimărilor Organizației Mondiale a Turismului.
Prostituția se extinde și în UE, statele est-europene fiind o bază importantă de pornire a traficului de persoane.
În imediata vecinătate a UE, spre exemplu, cel puțin 10.000 de tinere din Republica Moldova sunt forțate anual să se prostitueze.
La 2 decembrie, aniversam 60 de ani de la adoptarea Convenției ONU pentru suprimarea traficului de persoane și a exploatării prin prostituție.
Din păcate, situația actuală este mult mai gravă decât la data încheierii acestei convenții care declara prostituția incompatibilă cu demnitatea făpturii umane.
Are în vedere Comisia Europeană o amplă campanie de combatere a prostituției în cadrul UE și în țările în curs de dezvoltare, inclusiv prin demararea unor programe de informare și prevenire a potențialelor victime?
Întrucât studiile arată că prima dorință a 90% din prostituate este să renunțe la această ocupație, intenționează Comisia să stimuleze abandonul prostituției și să intensifice suportul pentru distrugerea rețelelor organizate?
Cum consideră Comisia că poate fi contracarată latura nocivă a unor beneficii ale modernizării și globalizării - internetul și companiile „low-cost” favorizând turismul sexual?
