Răspuns comun dat de dna Reding în numele Comisiei
Întrebări scrise : P-8479/10 , E-8603/10
(1 decembrie 2010)
1.
În ceea ce privește presupusele baze de date privind romii, deținute de jandarmeria franceză, autoritățile din această țară au transmis Comisiei rezultatele preliminare ale investigației efectuate de CNIL, autoritatea franceză de protecție a datelor.
CNIL a efectuat o inspecție în perioada 8 octombrie 2010 - 12 octombrie 2010.
CNIL a publicat raportul său preliminar la 14 octombrie 2010: nu au fost găsite baze de date structurate care să aibă legătură cu prelucrarea datelor etnice sau rasiale, dar au existat unele dosare care ar fi putut, cu toate acestea, să dezvăluie originea etnică a persoanelor vizate.
Rezultatele finale ale investigației efectuate de CNIL vor clarifica dacă situația este reglementată de Directiva 95/46/CE privind protecția datelor http://eur-lex.europa.eu/LexUriServ/LexUriServ.do?uri=CELEX:31995L0046:ro:HTML .
În temeiul directivei, datele cu caracter personal care dezvăluie originea etnică sau rasială pot fi prelucrate numai în cazuri excepționale – și anume, pentru un motiv de interes public important – și fac obiectul unor garanții corespunzătoare.
De asemenea, Decizia-cadru 2008/977/JAI http://eur-lex.europa.eu/LexUriServ/LexUriServ.do?uri=OJ:L:2008:350:0060:01:RO:HTML permite prelucrarea datelor cu caracter personal care dezvăluie originea rasială sau etnică numai în cazul în care este strict necesar și când legislația națională prevede garanții corespunzătoare.
2.
Numai pentru întrebarea E-8479/10 : referitor la netranspunerea Directivei privind libera circulație:
La 15 octombrie 2010, autoritățile franceze au transmis Comisiei informații detaliate, care includeau propuneri de măsuri legislative și un calendar credibil pentru transpunerea în legislația franceză a garanțiilor și a protecțiilor prevăzute de Directiva 2004/38/CE privind libera circulație http://eur-lex.europa.eu/LexUriServ/LexUriServ.do?uri=OJ:L:2004:158:0077:0123:RO:PDF , până la începutul anului 2011.
La cererea Comisei, autoritățile franceze au furnizat, de asemenea, o documentație detaliată privind activitățile întreprinse în legătură cu evenimentele din această vară.
În prezent, serviciile Comisiei analizează acest material.
Comisia va urmări îndeaproape îndeplinirea integrală a angajamentelor asumate de către Franța și este gata să ofere asistență autorităților din această țară în asigurarea faptului că noua legislație este pusă în aplicare cu celeritate și în conformitate deplină cu dreptul UE.
