1.4.2008
PROPUNERE DE REZOLUŢIE
depusă pe baza întrebării cu solicitare de răspuns oral O-0032/2008
în conformitate cu articolul 108 alineatul (5) din Regulamentul de procedură
de Helmuth Markov
în numele Comisiei pentru comerţ internaţional
privind Acordul de liber-schimb dintre CE şi Consiliul de cooperare al Golfului
Rezoluţia Parlamentului European privind Acordul de liber schimb dintre CE şi Consiliul de cooperare al Golfului
Parlamentul European,
-
având în vedere Rezoluţia sa din 13 iulie 1990 privind semnificaţia acordului de liber-schimb care urmează să fie încheiat între CEE şi Consiliul de cooperare al Golfului Jurnalul Oficial al Comunităţilor Europene, Nr.
C 231, 17 septembrie 1990, pp.
216-218. ,
-
având în vedere Rezoluţia sa din 22 mai 2007 privind Europa globală – aspecte externe ale competitivităţii P6_TA(2007)0196 . ,
-
având în vedere Rezoluţia sa din 23 mai 2007 privind promovarea muncii decente pentru toţi P6_TA(2007)0206 . ,
-
având în vedere Comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor intitulată „Europa globală: concurenţa la nivel mondial.
O contribuţie la strategia UE de creştere economică şi ocupare a forţei de muncă” (COM(2006)0567),
-
având în vedere Acordul economic dintre statele Consiliului de cooperare al Golfului (CCG), adoptat la 31 decembrie 2001 la Muscat, Sultanatul Oman şi Declaraţia de la Doha a CCG din 21 decembrie 2002 privind instituirea uniunii vamale a Consiliului de cooperare al statelor arabe din Golf,
-
având în vedere articolul 188 C şi articolul 188 N alineatul (6) literele (a) şi (v) din Tratatul de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene, în temeiul cărora, înainte de a încheia orice acord internaţional care vizează domenii care fac obiectul procedurii legislative ordinare, Consiliul solicită aprobarea Parlamentului,
-
având în vedere rapoartele anuale ale Parlamentului European privind drepturile omului,
–
având în vedere articolul 108 alineatul (5) din Regulamentul său de procedură,
A.
întrucât respectarea şi promovarea drepturilor omului sunt de o importanţă fundamentală pentru orice acord care urmează să fie încheiat de UE cu orice ţară,
B.
întrucât CCG se situează pe locul al şaselea în clasamentul celor mai importante pieţe de export ale Uniunii Europene, iar UE este principalul partener comercial al CCG; întrucât exporturile UE către CCG se caracterizează prin diversitate, principala pondere având-o (în proporţie de 56% în 2006) utilajele şi echipamentele de transport, iar importurile UE din CCG constau, în principal, din combustibili şi produse derivate,
C.
întrucât ţările CCG beneficiază în prezent de un acces preferenţial pe piaţa Uniunii Europene, în cadrul sistemului de preferinţe generalizate (SPG) al Uniunii Europene,
D.
întrucât întreprinderile europene continuă să se confrunte, în statele CCG, cu obstacole serioase în calea schimburilor comerciale; întrucât plafonul de 50% impus participaţiilor în cadrul întreprinderilor locale constituie, în mod deosebit, un factor de descurajare pentru numeroase întreprinderi din UE care doresc să realizeze investiţii în aceste ţări,
1.
consideră că un acord comercial cu CCG constituie un element util care completează sistemul multilateral al OMC, cu condiţia ca acesta să urmărească obiective mult mai ambiţioase decât reducerile tarifare;
2.
având în vedere necesitatea adoptării unor modele comerciale mai durabile în scopul combaterii schimbărilor climatice, consideră că accesul la resursele energetice trebuie reglementat în mod multilateral, mecanism care nu trebuie să fie subminat prin încheierea unor acorduri comerciale bilaterale care concurează pentru a obţine cele mai favorabile condiţii de acces;
3.
îşi exprimă preocuparea faţă de întârzierea procesului de negociere, dar ia act cu interes de progresele importante realizate în 2007; invită ambele părţi să realizeze, înainte de reuniunea ministerială la nivel înalt UE-CCG din 26 mai 2008, progrese substanţiale în cadrul negocierilor privind punctele rămase în suspensie;
4.
solicită UE şi CCG să-şi consolideze dialogul politic şi social în paralel cu dezvoltarea şi extinderea relaţiilor economice;
Reciprocitatea accesului pe piaţă
5.
subliniază importanţa fundamentală a accesului pe piaţă, pe lângă reducerea sau eliminarea contingentelor şi a tarifelor vamale, precum şi a liberalizării barierelor netarifare;
6.
solicită Comisiei să definească cu atenţie măsuri în domeniul standardelor pentru produse (susţinând dezvoltarea de competenţe şi schimbul de resurse umane); readuce în atenţie faptul că obiectivul final al standardelor convenite îl constituie aplicarea acestora, ceea ce necesită includerea unor prevederi privind mecanismul de soluţionare a litigiilor;
7.
consideră că aplicarea eficientă a drepturilor de proprietate intelectuală (DPI) reprezintă o prioritate; solicită încheierea unui acord de liber-schimb (ALS) în cadrul căruia cooperarea ştiinţifică şi tehnică şi proprietatea intelectuală să constituie o componentă fundamentală;
8.
îşi exprimă preocuparea în legătură cu posibilele denaturări ale concurenţei cauzate, în mai multe state ale CCG, de subvenţiile publice sau de orice alte avantaje legate de accesul la materii prime la preţuri inferioare celor practicate la nivel mondial şi plătite de operatorii din UE; consideră că ALS ar trebui să reitereze actualele reguli ale OMC privind subvenţiile şi măsurile compensatorii;
9.
îşi exprimă preocuparea faţă de evoluţia asimetrică a investiţiilor transfrontaliere, având în vedere scăderea înregistrată de investiţiile UE în regiunea CCG, în timp ce investiţiile CCG în UE au crescut; propune, prin urmare, îmbunătăţirea cooperării în ceea ce priveşte politica în domeniul concurenţei;
10.
insistă asupra necesităţii eliminării tuturor subvenţiilor la export într-un termen scurt; de asemenea, ar trebui să se acorde prioritate restricţiilor cantitative;
Aspecte sectoriale
11.
subliniază importanţa îmbunătăţirii, prin intermediul acordului, a liberalizării serviciilor şi a investiţiilor, precum şi a achiziţiilor publice, cu respectarea dreptului de a reglementa serviciile publice legate de necesităţile de bază;
12.
consideră că acordul ar trebui să caute să promoveze o mai mare transparenţă şi răspundere în ceea ce priveşte investiţiile făcute de fondurile suverane de investiţii;
13.
îşi exprimă preocuparea faţă de barierele netarifare, precum restricţiile impuse serviciilor pentru întreprinderi, domeniu în care o reducere a obligaţiilor nejustificate ar putea permite firmelor din CCG să aibă acces la servicii bancare, de asigurări şi de asistenţă juridică mai ieftine şi mai performante;
14.
salută Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor privind o abordare comună la nivel european a fondurilor suverane de investiţii (COM(2008) 115 final), în special propunerea ca aceste activităţi de investiţii să fie reglementate printr-un cod de conduită; subliniază importanţa evaluării participării acestor fonduri la activităţile unor sectoare europene sensibile;
15.
solicită includerea unei clauze care să oblige producătorii din industria petrochimică din CCG să îşi achiziţioneze materiile prime la preţurile practicate la nivel internaţional; consideră că accesul la materii prime contra unor preţuri scăzute ar trebui asimilat categoriei subvenţiilor care provoacă denaturarea concurenţei loiale şi considerat, prin urmare, dumping, în conformitate cu termenii GATT;
16.
solicită Comisiei să promoveze utilizarea euro în cadrul viitoarelor schimburi comerciale dintre statele membre ale UE şi CCG;
Dezvoltare durabilă.
17.
subliniază că clauzele aplicabile privind drepturile omului constituie o componentă fundamentală a acordurilor de liber-schimb încheiate cu orice ţară sau regiune, iar acestea trebuie incluse în acord cu titlul de clauză suspensivă;
18.
insistă asupra respectării principiilor democraţiei şi a drepturilor fundamentale instituite prin Declaraţia universală a drepturilor omului, astfel încât acestea să stea la baza politicilor interne şi internaţionale ale părţilor;
19.
speră ca, prin intermediul acordului, părţile să-şi asume angajamentul de a ratifica convenţiile de bază ale Organizaţiei Internaţionale a Muncii (OIM) şi de a asigura punerea în aplicare concretă a acestora; îndeamnă Comisia să examineze modalităţile de încurajare a ţărilor care îşi îmbunătăţesc normelor de muncă, în special în ceea ce-i priveşte pe lucrătorii migranţi, care constituie majoritatea mâinii de lucru în cea mai mare parte a statelor CCG;
20.
solicită Comisiei să prezinte o evaluare actualizată a impactului asupra durabilităţii (EID), în special cu privire la măsurile care se pot dovedi necesare pentru a reduce impactul negativ asupra anumitor grupuri sau sectoare;
21.
solicită Comisiei să analizeze schimbarea modelelor comerciale, produsă în urma liberalizării reciproce şi, în special, impactul asupra pierderii avantajelor preferenţiale prevăzute de sistemul generalizat de preferinţe (SPG), în scopul stabilirii nivelurilor optime de reducere a tarifelor vamale;
22.
subliniază că, pe lângă acordul de liber-schimb, ar trebui încurajată cooperarea dintre UE şi CCG, în special în domenii precum dezvoltarea durabilă, combaterea schimbărilor climatice şi eficienţa energetică, incluzând prevederi referitoare la energia regenerabilă şi programul Galileo;
23.
invită ambele părţi să confirme domeniile de cooperarea intensificată în cadrul actualului parteneriat euromediteranean şi, în special, în domeniul investiţiilor străine directe;
Rolul PE
24.
speră ca Tratatul de la Lisabona să intre în vigoare înainte de încheierea negocierilor, permiţând Parlamentului să-şi dea avizul conform cu privire la acest tip de acord; invită Comisia să pună mandatul de negociere din 2001 la dispoziţia Parlamentului;
o o
25.
încredinţează Preşedintelui sarcina de a transmite prezenta rezoluţie Consiliului şi Comisiei, guvernelor şi parlamentelor statelor membre şi ale ţărilor CCG, precum şi Secretarului General al CCG.
