Întrebarea cu solicitare de răspuns scris E-4826/2010
adresată Comisiei
Articolul 117 din Regulamentul de procedură
Vasilica Viorica Dăncilă (S&D)
(30 iunie 2010)
Subiect: Siguranţa alimentară
În cei cinci ani de existenţă, Autoritatea Europeană pentru Siguranţa Alimentară (AESA) a devenit cheia de boltă a evaluării riscurilor în Uniunea Europeană în ceea ce priveşte siguranţa alimentară şi a hranei pentru animale.
Cu toate acestea, încă se întâlnesc cazuri precum cel al diacetilului chimic aromatizant, acesta fiind un exemplu trist, dar care vorbeşte de la sine.
Autorităţile responsabile cu sănătatea şi securitatea muncii cunosc de ani buni faptul că fie şi perioadele scurte de expunere la diacetil pot provoca bronchiolitis obliterans , o afecţiune pulmonară progresivă cu efecte ireversibile şi fatale.
Comisia Europeană consideră că utilizarea curentă a diacetilului în alimente este sigură pentru consumator şi că nu se impun măsuri suplimentare, dar recunoaşte riscul la care se expun lucrătorii şi lasă în sarcina întreprinderilor găsirea unei soluţii pentru protecţia lucrătorilor împotriva expunerii.
Această transferare a responsabilităţii nu este acceptabilă deoarece, conform legislaţiei, AESA răspunde de evaluarea riscurilor, în timp ce Comisia Europeană răspunde doar de gestionarea riscurilor.
În acest context, îşi va confirma Comisia intenţia de a adopta o abordare mai aprofundată şi de a lărgi spectrul analizei efectuate de AESA astfel încât avizele sale ştiinţifice să includă pe lângă sănătatea consumatorilor şi evaluarea riscurilor pentru lucrători?
Pentru a atinge acest obiectiv, AESA ar trebui să încheie de îndată un parteneriat oficial cu OSHA (Agenţia Europeană pentru Sănătate şi Securitate în Muncă), care posedă cunoştinţele şi resursele necesare ameliorării condiţiilor la locul de muncă.
