7.1.2009
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Elisabeth Schroedter, Hélène Flautre și Milan Horáček
în numele Grupului Verts/ALE
privind strategia UE pentru Belarus
Rezoluția Parlamentului European privind strategia UE față de Belarus
Parlamentul European ,
–
având în vedere rezoluțiile sale anterioare privind situația din Belarus, în special cea din 9 octombrie 2008,
–
având în vedere Declarația Președinției în numele Uniunii Europene, privind Poziția comună a Consiliului 2008/844/CFSP din 10 noiembrie 2008, care a modificat Poziția comună 2006/276/CFSP referitoare la măsurile restrictive aplicate unor persoane oficiale din Belarus,
–
având în vedere raportul final OSCE/ODIHR din 28 septembrie 2008 cu privire la alegerile parlamentare din Belarus de la 28 septembrie 2008,
–
având în vedere concluziile Consiliului din 13 octombrie 2008 privind Belarus,
–
având în vedere raportul vizitei la Vilnius a delegației sale pentru relațiile cu Belarus, din 27-29 octombrie 2008,
–
având în vedere declarația Comisiei din 21 noiembrie 2006 privind disponibilitatea Uniunii Europene de a-și reînnoi relațiile cu Belarus și cu poporul său, în cadrul Politicii europene de vecinătate (PEV),
–
având în vedere articolul 103 alineatul (2) din Regulamentul său de procedură,
A.
întrucât, în cadrul Concluziilor din 13 octombrie 2008, Consiliul a confirmat speranțele de reangajare treptată în relațiile cu Belarus și disponibilitatea de a purta un dialog cu autoritățile din Belarus, precum și cu toți participanții la dezbaterea democratică, în scopul încurajării unui progres real către consolidarea democrației și a respectării drepturilor omului în această țară;
B.
întrucât, în vederea încurajării dialogului cu autoritățile din Belarus și a adoptării unor măsuri pozitive de consolidare a democrației și a respectului pentru drepturile omului, Consiliul a decis ca restricțiile de călătorie impuse anumitor figuri proeminente din Belarus, cu excepția celor implicați în disparițiile de persoane petrecute în 1999 și 2000 și a președintelui Comisiei electorale centrale, să nu se aplice pentru o perioadă de șase luni, care poate fi reînnoită;
C.
întrucât, ca urmare a măsurilor pozitive adoptate de Belarus, Comisia s-a angajat deja într-un dialog intens cu Belarus în domenii cum ar fi energia, mediul, controalele vamale, transportul, siguranța alimentară și și-a confirmat disponibilitatea de a extinde și mai mult aria de aplicabilitate a acestor discuții tehnice care sunt benefice ambelor părți;
D.
întrucât Comisia a lansat inițiativa Parteneriatului estic pentru a intensifica cooperarea cu țările din Europa de Est care participă la Politica europeană de vecinătate, printre care și Belarus, cu condiția îndeplinirii de către Belarus a unor criterii specifice privind democrația, respectul pentru drepturile omului și statul de drept;
E.
întrucât Belarus și-a manifestat interesul pentru proiectul de Parteneriat estic și întrucât Belarus este singura țară europeană fără relații contractuale cu UE;
F.
întrucât autoritățile din Belarus au impus o sentință de restricționare a libertății pe o perioadă de un an în cazul activistului din opoziție Alyaksandr Barazenka, ca urmare a rolului acestuia în demonstrațiile din 2008,
1.
susține eforturile Consiliului și ale Comisiei de a relua dialogul cu autoritățile din Belarus; consideră că viitoarea dezvoltare a relațiilor trebuie să fie condiționată pozitiv strict pe baza unei abordări graduale, care să cuprindă parametri de evaluare, calendare de execuție și o clauză de revizuire și să atragă resurse financiare adecvate; își exprimă speranța că Belarus va îndeplini în scurt timp toate condițiile care îi vor permite să beneficieze de toate oportunitățile oferite de Politica europeană de vecinătate și să joace un rol activ în dezvoltarea acesteia;
2.
salută decizia autorităților din Belarus de a înregistra mișcarea „Pentru libertate” condusă de fostul candidat la președinția Belarus Aliaksandr Milinkevich și se așteaptă ca autoritățile bieloruse să înregistreze Centrul pentru drepturile omului „Vesna“;
3.
ia act de decizia autorităților bieloruse de a permite tipărirea și distribuirea a două ziare independente „Narodnaia Volia” și „Nasha Niva” și de a discuta normele internaționale referitoare la mijloacele media de pe internet; își exprimă speranța că se vor crea condiții optime și pentru activitatea altor mijloace media independente în Belarus;
4.
ia act de disponibilitatea Belarus de a discuta în detaliu recomandările OSCE/ODIHR referitoare la îmbunătățirea legislației electorale și așteaptă cu nerăbdare începerea acestor discuții;
5.
reamintește că în vederea normalizări depline a relațiilor dintre UE și Belorus este esențial ca aceasta să rămână o țară fără deținuți politici, care respectă libertatea de exprimare, de asociere și de întrunire și care oferă condiții mai bune pentru activitatea organizațiilor neguvernamentale;
6.
salută decizia Belarus de a ridica interdicția de călătorie pentru copiii care locuiesc lângă centrala nucleară dezafectată de la Cernobâl;
7.
îndeamnă Guvernul bielorus să modifice în mod substanțial Codul Penal din Belarus prin abolirea articolelor 193, 367, 368 și 369-1, dintre care unele, mai ales articolul 193, sunt folosite adesea în mod abuziv ca un instrument represiv și să se abțină de la amenințarea cu urmărirea penală, inclusiv pentru sustragerea de la executarea serviciului militar în Belarus, a studenților exmatriculați din universități pentru atitudinea lor civică și obligați să își continue studiile în străinătate;
8.
invită Consiliul și Comisia să ia măsuri suplimentare pentru simplificarea și liberalizarea procedurilor de acordare a vizelor pentru cetățenii din Belarus, deoarece numai o asemenea acțiune poate contribui la realizarea principalului obiectiv al politicii UE față de Belarus, adică facilitarea și intensificarea contactelor dintre popoare și democratizarea țării; în acest context, solicită insistent Consiliului și Comisiei să examineze posibilitatea reducerii costului vizei pentru cetățenii din Belarus care intră în spațiul Schengen, aceasta fiind unica modalitate de a împiedica accentuarea izolării statului Belarus și a cetățenilor săi; solicită autorităților din Belarus să nu mai emită vize de ieșire pentru cetățenii săi, mai ales pentru copii și studenți;
9.
solicită Consiliului și Comisiei să ia în considerare aplicarea selectivă a Politicii europene de vecinătate, a instrumentelor pentru parteneriat și a instrumentelor europene referitoare la drepturile omului și la democrație, acordând mai mult sprijin societății civile din Belarus și, mai ales, să crească ajutorul financiar acordat mass-mediei independente, ONG-urilor și studenților bieloruși care studiază în străinătate; salută sprijinul financiar acordat de Comisie Universității Europene de Științe Umaniste, universitate bielorusă în exil în Vilnius (Lituania); invită Consiliul și Comisia să solicite guvernului bielorus ca, în semn de bunăvoință și ca exprimare a dorinței de schimbare, să permită Universității Europene de Științe Umane, în exil la Vilnius, să se întoarcă în mod legal în Belarus și să se restabilească în condiții corespunzătoare viitoarei sale dezvoltări în Minsk; invită Consiliul și Comisia să acorde sprijin financiar canalului de televiziune independent din Belarus, Belsat;
10.
invită Consiliul și Comisia să elaboreze, în acest context, măsuri care să conducă la îmbunătățirea climatului de afaceri, a comerțului, investițiilor, infrastructurii pentru transport și a cooperării transfrontaliere între UE și Belarus, astfel încât să contribuie la binele și prosperitatea cetățenilor bieloruși, precum și la posibilitatea acestora de a comunica cu UE și de a călători în UE;
11.
regretă faptul că autoritățile bieloruse au refuzat în mod repetat în ultimii ani să acorde viză de intrare deputaților în Parlamentul European și parlamentarilor naționali; invită autoritățile bieloruse să nu creeze și alte obstacole ce ar împiedica delegația Parlamentului European pentru relațiile cu Belarus să viziteze țara;
12.
salută poziția de până acum a autorităților bieloruse de a nu recunoaște , în pofida unor presiuni enorme, declarațiile unilaterale de independență a Osetiei de Sud și Abhaziei;
13.
subliniază faptul că Belarus este ultima țară din Europa care mai practică pedeapsa cu moartea și face un apel către autoritățile să abolească o astfel de practică care contravine valorilor europene;
14.
încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, Secretarului General al Organizației Națiunilor Unite, Adunărilor Parlamentare ale OSCE și Consiliului Europei, Secretariatului Comunității Statelor Independente, precum și parlamentului și guvernului din Belarus.
