Răspuns dat de dl Potočnik în numele Comisiei
(20 septembrie 2007)
Creşterea, până în 2010, a volumului investiţiilor în domeniul Cercetare şi Dezvoltare (C&D) de până la 3% din produsul intern brut (PIB), din care două treimi ar trebui să provină din investiţii private, constituie una din priorităţile-cheie ale Agendei de la Lisabona pentru creştere economică şi ocuparea forţei de muncă.
Unele cifre recente referitoare la investiţiile în cercetare, prezentate de Comisie în iunie 2007 http://ec.europa.eu/invest-in-research/monitoring/statistical01_en.htm , indică totuşi faptul că cheltuielile pentru C&D, ca procent din PIB în Europa, au stagnat de la jumătatea anilor 90 şi că, chiar dacă fondurile din sectorul privat reprezintă o parte considerabilă din C&D, sectorul public deţine încă un rol major, în special ca pârghie pentru investiţiile private.
Se poate ajunge la o activitate mai intensă în domeniul C&D, atunci când contribuţii mai importante din sectorul privat sunt însoţite de un nivel sporit de finanţare publică.
În ceea ce priveşte economiile aflate în faza de recuperare, fondurile publice alocate C&D pot fi esenţiale pentru crearea şi dezvoltarea capacităţilor ştiinţifice şi tehnice.
În mare măsură, concurenţa efectivă ar trebui să ofere stimulente naturale pentru investiţiile private în C&D, deoarece societăţile comerciale pot câştiga avantaje competitive prin intermediul C&D. Cu toate acestea, există o serie de eşecuri pe piaţă care pot face ca aceste investiţii să fie neprofitabile, fie din cauză că nu este posibilă însuşirea rezultatelor cercetării, fie pentru că există incertitudini şi riscuri prea mari.
În plus, este posibil ca în special întreprinderile mici şi mijlocii (IMM-urile) să nu fie destul de receptive la nevoia de inovare şi să se concentreze pe concurenţa la nivelul preţurilor.
Este, de asemenea, posibil ca acestea să sufere în urma unor eşecuri pe piaţă legate de informaţii asimetrice şi de lipsa de acces la resurse financiare sau umane sau să nu poată avea acces la pieţe destul de importante pentru a face ca investiţiile lor în C&D să fie suficient de atractive.
De aceea, Comisia autorizează acordarea de ajutoare de stat pentru sprijinirea investiţiilor în C&D. Noul cadru privind ajutoarele de stat în domeniul C&D şi Inovare JO C 323, 23.12.2006 . precizează clar faptul că ajutoarele de stat ar trebui să suplimenteze cheltuielile private din C&D, deoarece este nevoie de ajutor pentru a obţine un efect stimulativ şi pentru a schimba atitudinea din sectorul privat astfel încât beneficiarul ajutorului să acţioneze mai mult în domeniul C&D. În plus, există multe măsuri în favoarea IMM-urilor: ajutoare pentru proiecte-de C&D; ajutoare pentru studii de fezabilitate tehnică; ajutoare pentru costurile aferente drepturilor de proprietate industrială pentru IMM-uri; ajutoare pentru întreprinderile inovatoare nou înfiinţate; ajutoare pentru inovarea de proces şi organizaţională în domeniul serviciilor; ajutoare pentru servicii de consultanţă în inovaţii şi pentru serviciile de susţinere a inovaţiilor; ajutoare pentru angajarea temporară de personal înalt calificat pentru IMM-uri şi ajutoare pentru grupurile de inovare.
Acest pachet de măsuri constituie o ocazie pentru statele membre de a spori cheltuielile pentru sectorul privat în domeniul C&D, în special în rândul IMM-urilor.
De fapt, majoritatea fondurilor pentru C&D (private sau publice) şi eforturile de reformă microeconomică de a crea condiţii favorabile pentru cercetare şi inovare trebuie să fie realizate de către statele membre.
Evaluarea fiecărui program naţional de reforme (PNR), efectuată de către Comisie, pe baza orientărilor integrate pentru creştere economică şi ocuparea forţelor de muncă, oferă o imagine detaliată a principalelor probleme legate de reformă din fiecare stat membru.
Astfel, Comisia poate promova învăţarea reciprocă şi transferul de cunoştinţe în ceea ce priveşte bunele practici în domeniul guvernanţei inovării şi cercetării.
În Comunicarea Comisiei „Mai multă cercetare şi inovare” COM (2005) 488 final.http://europa.eu.int/eur-lex/lex/LexUriServ/site/en/com/2005/com2005_0488en01.pdf au fost identificate problemele şi diferitele iniţiative politice din acest sector.
Progresul continuu în direcţia atingerii obiectivelor investiţiilor din domeniul cercetării şi inovării din Strategia de la Lisabona este susţinut printr-o serie de măsuri şi iniţiative din partea Comisiei.
Al şaptelea Program-cadru pentru cercetare şi dezvoltare tehnologică (PC7) http://cordis.europa.eu/fp7/home_en.html dispune de un buget considerabil mai mare decât programul-cadru anterior, PC6, şi cuprinde o serie de stimulente pentru participarea întreprinderilor mici şi mijlocii (IMM).
Regulile de participare din PC7 au mărit rata maximă de rambursare pentru activităţile de cercetare şi dezvoltare tehnologică de la 50% la 75% pentru IMM-uri şi au facilitat participarea acestora prin constituirea unui Fond de garantare pentru participanţi.
Facilitatea acordată IMM-urilor de a dispune de cel puţin 15% (aproximativ 5 miliarde de euro) din finanţarea totală din cadrul Programului de cooperare vizează crearea în mod special a unui stimulent pentru atragerea IMM-urilor în investiţii în domeniul cercetării.
În plus, programul „Capacităţi” va oferi 1,336 miliarde de euro în cadrul „Cercetării în beneficiul IMM-urilor”, iar programul „Oameni” include o acţiune specială de schimb de cercetători între institutele de cercetare publice şi private prin intermediul „Parteneriatelor şi punţilor de legătură între întreprinderi şi mediul universitar”.
Mecanismul de finanţare cu împărţirea riscului (RSFF) http://ec.europa.eu/invest-in-research/funding/funding02_en.htm reprezintă un nou instrument în cadrul PC7 de sporire a finanţării disponibile pentru iniţiatorii de proiecte de cercetare şi inovare.
Obiectivul major al acestuia este ameliorarea accesului la finanţarea datoriilor prin împărţirea riscurilor inerente între UE şi Banca Europeană de Investiţii (BEI).
Contribuţia de câte 1 miliard de euro a PC7 şi a BEI se aşteaptă să conducă la deblocarea de finanţări suplimentare în valoare de miliarde de euro în acest domeniu.
Cartea verde „Spaţiul de Cercetare European: Noi perspective” COM (2007) 161 final.http://ec.europa.eu/research/era/pdf/era-greenpaper_en.pdf recunoaşte provocările reprezentate pentru Europa de nivelul scăzut al investiţiilor, de fragmentarea activităţii de cercetare şi de globalizarea tot mai mare a ştiinţei şi tehnologiei.
Până în august 2007, a avut loc o consultare publică online asupra aspectelor menţionate în Cartea Verde.
Comisia încurajează lansarea şi punerea în aplicare a parteneriatelor publice-private (PPP) din sfera cercetării prin intermediul Platformelor Tehnologice Europene (PTE) http://cordis.europa.eu/technology-platforms/home_en.html .
Acestea oferă un cadru de lucru pentru părţile interesate, condus de întreprinderi, pentru definirea priorităţilor din cercetare şi dezvoltare.
Programul cadru pentru competitivitate şi inovare (CIP) va înlesni accesul la finanţare pentru IMM-uri prin investiţii de capital de risc şi prin instrumente de garantare a împrumuturilor, încurajând, astfel, investiţiile private în inovare.
Aceste instrumente se adresează firmelor aflate în diferite faze ale ciclului lor de viaţă (înfiinţare, început de activitate, extindere şi transfer de societăţi) şi vor susţine investiţiile în dezvoltare tehnologică, în inovare (inclusiv eco-inovare), în transferul de tehnologie şi în extinderea transfrontalieră a activităţilor de afaceri.
Cu un buget total de mai mult de 1 miliard de euro, aceste instrumente sunt gestionate de către Fondul European de Investiţii (FEI).
CIP va oferi, de asemenea, servicii de sprijin pentru afaceri şi inovare prin intermediul unei reţele de centre regionale şi va promova elaborarea de politici de inovare, de exemplu în jurul reţelelor grupurilor sectoriale.
În plus, proiectele de interconectare a protagoniştilor din sectorul inovării şi din cel financiar oferă ghiduri şi exemple de experienţă practică privind modul de îmbunătăţire a accesului IMM-urilor la finanţare A se vedea, de exemplu http://www.europe-innova.org .
Mai mult, noul portal pentru IMM-uri furnizează acces rapid şi uşor la informaţii referitoare la oportunităţile din cadrul tuturor programelor principale ale UE relevante pentru IMM-uri http://ec.europa.eu/enterprise/sme/funding_en.htm .
Orientările strategice comunitare în materie de coeziune Decizia 2006/702/EC a Consiliului din 6 octombrie 2006 privind orientările strategice comunitare în materie de coeziune, JO L 291, 21.10.2006 . identifică mai multe măsuri relevante pentru societăţi, în special pentru IMM-uri, în domeniul cercetării şi inovării.
Acestea includ sprijin prin programele din cadrul politicii de coeziune pentru intensificarea cooperării între societăţi şi a celei dintre societăţi şi institutele publice de cercetare/de învăţământ superior, susţinând activităţile de cercetare şi dezvoltare tehnologică (CDT) din IMM-uri, precum şi transferul de tehnologie, conducând la o mai mare eficienţă şi accesibilitate pentru firme, în special pentru IMM-uri, a ofertei de inovare şi învăţământ din domeniul CDT pe plan regional.
Aceste măsuri cuprind, de asemenea, servicii de sprijin pentru afaceri pentru a permite întreprinderilor, şi în special IMM-urilor, să-şi sporească competitivitatea şi să se afirme pe plan internaţional.
Prin intermediul acestor măsuri, politica UE de coeziune consolidează capacitatea de absorbţie de cercetare şi dezvoltare tehnologică a firmelor, în special a IMM-urilor, precum şi capacitatea de inovare a acestora.
Mai mult, gestionarea descentralizată a programelor din cadrul politicii de coeziune şi cerinţa referitoare la parteneriat pe care acestea o impun, inclusiv cu parteneri economici şi sociali, facilitează accesul societăţilor, şi în special al IMM-urilor, la fondurile UE.
În conformitate cu programele operaţionale prezentate până acum de autorităţile de gestionare din statele membre, peste 49 miliarde de euro din fondurile structurale vor fi folosite pentru activităţile de cercetare şi inovare, de acestea urmând să beneficieze şi IMM-urile.
Datorită faptului că negocierile din cadrul programului sunt încă în curs de derulare, toate cifrele trebuie să fie tratate drept estimative.
Anexa 1 (care va fi transmisă direct distinsei membre şi Secretariatului Parlamentului) cuprinde o listă de documente suplimentare, adrese de internet şi programe referitoare la investiţiile în cercetare, dezvoltare şi inovare.
