P7_TA-PROV(2011)0560
Ordinul european de protecţie ***II
A7-0435/2011
Rezoluţia legislativă a Parlamentului European din 13 decembrie 2011 referitoare la poziția în primă lectură a Consiliului în vederea adoptării directivei Parlamentului European și a Consiliului privind ordinul european de protecție (15571/1/2011 – C7-0452/2011 – 2010/0802(COD) )
(Procedura legislativă ordinară: a doua lectură)
Parlamentul European,
–
având în vedere poziția Consiliului adoptată în primă lectură (15571/1/2011 – C7-0452/2011 ),
–
având în vedere poziția sa în primă lectură Texte adoptate la 14.12.2010, P7_TA(2010)0470 .
referitoare la inițiativa din partea unui grup de state membre adresată Parlamentului European și Consiliului (00002/2010),
–
având în vedere articolul 294 alineatul (7) și articolul 82 alineatul 1 literele (a) și (d) din Tratatul privind funcționarea Uniunii Europene,
–
având în vedere articolul 72 din Regulamentul său de procedură,
–
având în vedere deliberările comune ale Comisiei pentru libertăți civile, justiție și afaceri interne și Comisiei pentru drepturile femeii și egalitatea de gen, în temeiul articolului 51 din Regulamentul de procedură,
–
având în vedere recomandarea pentru a doua lectură a Comisiei pentru libertăți civile, justiție și afaceri interne și a Comisiei pentru drepturile femeii și egalitatea de gen ( A7-0435/2011 ),
1.
aprobă poziția Consiliului în primă lectură;
2.
ia act de declarația Consiliului anexată la prezenta rezoluție;
3.
constată că actul este adoptat în conformitate cu poziția Consiliului;
4.
încredințează Președintelui sarcina de a semna actul, împreună cu Președintele Consiliului, în conformitate cu articolul 297 alineatul (1) din Tratatul privind funcționarea Uniunii Europene;
5.
încredințează Secretarului General sarcina de a semna actul, după ce s-a verificat îndeplinirea corespunzătoare a tuturor procedurilor, și de a asigura, în acord cu Secretarul General al Consiliului, publicarea sa în Jurnalul Oficial al Uniunii Europene;
6.
încredințează Președintelui sarcina de a transmite Consiliului, Comisiei, precum și parlamentelor naționale poziția Parlamentului.
ANEXĂ
Declarația Consiliului privind abordarea cuprinzătoare a chestiunii recunoașterii măsurilor de protecție
Consiliul salută adoptarea Directivei Parlamentului European și a Consiliului privind ordinul european de protecție, ca instrument important de protejare a victimelor infracționalității în Uniunea Europeană.
Luând în considerare faptul că această directivă se axează pe măsuri de protecție luate în materie penală și date fiind tradițiile juridice diferite din statele membre în acest domeniu, Consiliul este conștient că acest instrument va trebui completat în viitor cu un mecanism similar pentru recunoașterea reciprocă a măsurilor de protecție luate în materie civilă.
În acest sens, Consiliul reamintește că propunerea de regulament al Parlamentului European și al Consiliului privind recunoașterea reciprocă a măsurilor de protecție în materie civilă, prezentată de Comisie la 18 mai 2011, se află în curs de examinare în cadrul grupurilor de pregătire ale Consiliului.
În conformitate cu Rezoluția sa din 10 iunie 2011 privind o foaie de parcurs pentru consolidarea drepturilor și a protecției victimelor, în special în cadrul procedurilor penale (a se vedea măsura „C”), Consiliul se angajează să continue examinarea acestei propuneri ca prioritate.
De asemenea, Consiliul se angajează să asigure faptul că acest instrument va completa dispozițiile Directivei privind ordinul european de protecție, astfel încât domeniul combinat de aplicare a celor două instrumente să permită cooperarea în rândul statelor membre, indiferent de natura sistemelor naționale ale acestora, în ceea ce privește cel mai mare număr posibil de măsuri de protecție pentru victime.
