8.1.2009
PROPUNERE DE RECOMANDARE ADRESATĂ CONSILIULUI
în conformitate cu articolul 114 alineatul (1) din Regulamentul de procedură
de Alexander Graf Lambsdorff
în numele Grupului ALDE
privind prioritățile Uniunii Europene pentru cea de a 64-a sesiune a Adunării Generale a Organizației Națiunilor Unite
Recomandarea Parlamentului European adresată Consiliului privind prioritățile Uniunii Europene pentru cea de a 64-a sesiune a Adunării Generale a Organizației Națiunilor Unite
Parlamentul European ,
–
având în vedere Recomandarea Parlamentului European adresată Consiliului privind prioritățile Uniunii Europene pentru cea de a 63-a sesiune a Adunării Generale a Organizației Națiunilor Unite (2008/2111 (INI)),
–
având în vedere prioritățile UE pentru cea de a 63-a sesiune a Adunării Generale a Organizației Națiunilor Unite,
–
având în vedere rezoluțiile sale din 29 ianuarie 2004 referitoare la relațiile dintre Uniunea Europeană și Organizația Națiunilor Unite JO C 96 E, 21.4.2004, p.
79. , din 9 iunie 2005 referitoare la reforma Organizației Națiunilor Unite Texte adoptate, P6_TA(2005)0237 . , și din 29 septembrie 2005 referitoare la rezultatul Summit-ului mondial al Organizației Națiunilor Unite din 14-16 septembrie 2005 Texte adoptate, P6_TA(2005)0362 . ,
–
având în vedere articolul 114 alineatul (3) și articolul 90 din Regulamentul său de procedură,
A.
întrucât politica externă a UE se bazează pe un sprijin ferm și neechivoc pentru un multilateralism eficace, așa cum prevede Carta ONU;
B.
întrucât Uniunea Europeană este unul dintre principalii parteneri politici și financiari ai ONU în lupta împotriva sărăciei și în promovarea dezvoltării economice și sociale, contribuind la securitatea colectivă, inclusiv prin protejarea, în scopul supraviețuirii, a populațiilor aflate în pericol, și la respectarea drepturilor omului în întreaga lume;
C.
întrucât eforturile UE constituie un catalizator important în cadrul realizării ODM și un exemplu pentru ceilalți donatori, dar, cu toate acestea, dacă se mențin tendințele actuale, vor continua să fie cu 75 de miliarde EUR sub nivelul angajamentelor UE privind ajutorul public pentru dezvoltare până în 2010,
1.
adresează Consiliului recomandările următoare:
(a) solicită ca prioritățile politice ale UE pentru următoarea sesiune a Adunării Generale a ONU să facă obiectul unei dezbateri aprofundate și cuprinzătoare între Parlamentul European, Consiliu și Comisie;
(b) consideră că reprezentanțele permanente de la New York ale statelor membre ale UE ar trebui să considere poziția oficială a Consiliului privind prioritățile pentru Adunarea Generală a ONU drept o platformă politică obligatorie de utilizat în cadrul negocierilor cu alte țări;
(c) îndeamnă Consiliul și Comisia să studieze în detaliu implicațiile pe care le are Tratatul de la Lisabona în ceea ce privește reprezentarea pe viitor a Uniunii în cadrul ONU și solicită statelor membre să depună eforturi clare și neechivoce pentru a asigura că Uniunea se bucură de o vizibilitate și o autoritate adecvate în cadrul organelor și forurilor ONU;
(d) solicită tuturor statelor membre ale UE să participe, în continuare, la pregătirea Conferinței de evaluare Durban din 2009 și să ofere tuturor părților interesate ocazia de a-și reînnoi hotărârea și angajamentul de a combate rasismul, discriminarea rasială și de castă, xenofobia și orice altă formă de intoleranță, precum și de a fixa repere concrete în vederea eradicării rasismului, în temeiul și cu deplina respectare a Declarației și a Planului de acțiune de la Durban;
2.
încredințează Președintelui sarcina de a transmite prezenta recomandare Consiliului și, spre informare, Comisiei, statelor membre și Organizației Națiunilor Unite.
