Răspuns dat de dna Georgieva în numele Comisiei
(20 iulie 2010)
Comisia acordă o prioritate majoră dezvoltării unor sisteme de detecție și avertizare rapidă în cazul dezastrelor care ar putea să afecteze teritoriul statelor membre.
De asemenea, Comisia consideră esențială punerea eficientă în aplicare a numărului european pentru apeluri de urgență 112 și contribuie și sprijină eforturile statelor membre de a spori gradul de sensibilizare a opiniei publice privind acest număr.
În urma dezastrului provocat de tsunami în Oceanul Indian în 2004, Comisia, în strânsă cooperare cu statele membre, și-a intensificat activitățile în ceea ce privește sistemele de avertizare rapidă.
A creat un grup de experți din statele membre privind sistemele de avertizare rapidă care să se concentreze, într-o fază inițială, asupra îmbunătățirii eficacității sistemelor de detecție existente.
Sistemele de avertizare rapidă destinate alertării populației sunt un subiect important și sensibil pentru statele membre, având în vedere caracterul adesea local sau regional al unor pericole specifice.
Statele membre au afirmat în mod repetat că alertarea populației nu face obiectul mandatului mecanismului european de protecție civilă, deoarece marea majoritate a statelor membre dispun de sisteme multi-risc care să avertizeze populația, cu ajutorul unor sirene, al radioului, al televiziunii sau prin alte mijloace.
Unele state membre au pus deja la punct sau au în vedere un sistem de alertare prin mesaje în mai multe limbi, care include transmiterea acestor mesaje pe platformele de difuzare de informații ale telefoanelor mobile.
Comisia este de acord că această abordare trebuie încurajată.
Prin urmare, Comisia a lansat o serie de inițiative pentru a sprijini sistemele de alertare existente, cum ar fi Meteoalarm, o platformă de alertă pe internet care emite atenționări meteo în Europa printr-o interfață multilingvă.
De asemenea, Comisia cooperează cu Organizația Națiunilor Unite pentru Educație, Știință și Cultură/Comisia Oceanografică Interguvernamentală (UNESCO/ IOC) cu privire la un sistem de avertizare în caz de tsunami în regiunea Atlanticului de Nord și a Mării Mediterane.
În prezent, Comisia efectuează o evaluare a acțiunilor întreprinse, inclusiv în ceea ce privește sistemele de avertizare rapidă, în aplicarea deciziei privind instituirea unui mecanism european de protecție civilă (reformare) și a instrumentului financiar aferent acestuia.
Acest lucru va clarifica suplimentar în ce măsură abordarea curentă este sau nu adecvată.
