Răspuns dat de dl Šemeta în numele Comisiei
(14 iulie 2011)
Oficiul European de Luptă Antifraudă (OLAF) a informat Comisia că este la curent cu chestiunea la care se referă distinsul membru în întrebarea sa.
Conform procedurii sale, OLAF a contactat deja serviciul relevant al Comisiei în legătură cu implicațiile asupra bugetului UE, precum și autoritățile române cu privire la aspectele judiciare posibile implicate.
În această privință, se poate confirma faptul că autoritățile române relevante investighează cazul, iar OLAF monitorizează situația, pentru a se asigura că sunt luate măsurile adecvate în ceea ce privește fondurile UE implicate.
Proiectul „Șansa la demnitate” este cofinanțat de Fondul social european (FSE) prin Programul operațional sectorial „Dezvoltarea resurselor umane” 2007-2013.
Din suma totală eligibilă de 2 130 890,13 RON (aproximativ 500 000 EUR), 1 898 388,71 RON (aproximativ 463 000 EUR) reprezintă finanțare FSE.
Propunerea de proiect a fost prezentată în data de 19 septembrie 2010 și a fost aprobată în vederea finanțării în data de 1 octombrie 2010, de către Organismul Intermediar Regional Nord - Vest pentru Programul sectorial operațional „Dezvoltarea resurselor umane”.
Contractul de finanțare a fost semnat în data de 28 octombrie 2010, iar execuția acestuia a început la 1 noiembrie 2010.
La 29 noiembrie 2010, beneficiarul a primit prefinanțare în valoare de 639 267,04 RON (aproximativ 155 918 EUR).
Ulterior, nu a fost prezentată nicio cerere de rambursare și nu a fost efectuată nicio plată.
Plățile au fost suspendate până la finalizarea verificărilor efectuate de autoritățile naționale relevante.
Comisia a solicitat autorității de management în cauză informații privind aspectele ridicate la întrebările 2 și 3.
Potrivit răspunsului primit recent de la autoritatea de management, în cursul perioadei de raportare acoperite de primul raport tehnico-financiar, au fost angajați cu fracțiune de normă 11 experți în baza unor contracte de muncă pe durată determinată.
Aceștia au efectuat activități de gestionare, în domeniul financiar, juridic, informatic și de relații publice, precum și activități specifice proiectului, cum ar fi identificarea grupului țintă al beneficiarilor, orientare și consiliere profesională și medierea muncii.
Experții au pregătit, de asemenea, documentația necesară pentru obținerea acreditării/autorizării naționale a cursurilor de formare propuse în cadrul proiectului.
În ceea ce privește întrebarea a treia, potrivit răspunsului primit de la autoritățile naționale competente, rezultatele proiectului corespunzătoare primei perioade de raportare sunt în conformitate cu calendarul proiectului și cu rezultatele prevăzute a fi obținute pentru această perioadă.
Beneficiile activităților efectuate în perioada menționată au fost probate cu documente justificative.
