Întrebarea cu solicitare de răspuns scris E-002733/2011
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(22 martie 2011)
Subiect: Posibilități de finanțare pentru Delta Dunării
Potrivit organizațiilor ecologiste, peste 50 000 de hectare din Delta Dunării necesită lucrări de reconstrucție ecologică.
Aceste suprafețe au fost scoase din circuitul natural prin lucrări anterioare de desecare și îndiguire în scop agricol.
Având în vedere potențialul turistic al acestei zone și valoarea sa naturală, Comisia este rugată să precizeze ce posibilități de finanțare europeană ar exista pentru lucrările de reconstrucție ecologică.
