1.12.2008
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Tobias Pflüger și Willy Meyer Pleite,
în numele Grupului GUE/NGL
referitoare la Codul de conduită al UE privind exportul de arme – neadoptarea de către Consiliu a poziției comune și netransformarea Codului într-un instrument obligatoriu din punct de vedere juridic – necesitatea de a controla impactul operațiunilor de intermediere a comerțului cu arme
Rezoluția Parlamentului European referitoare la Codul de conduită al UE privind exportul de arme – neadoptarea de către Consiliu a poziției comune și netransformarea Codului într-un instrument obligatoriu din punct de vedere juridic – necesitatea de a controla impactul operațiunilor de intermediere a comerțului cu arme
Parlamentul European ,
–
având în vedere articolul 103 alineatul (2) din Regulamentul său de procedură,
A.
întrucât în 2008 s-au împlinit 10 ani de la înființarea Codului Uniunii Europene privind exportul de arme;
B.
întrucât, în urmă cu mai mult de doi ani, la 30 iunie 2005, COARM (Grupul de lucru pentru exportul de arme convenționale al Consiliului) a ajuns la un acord la nivel tehnic cu privire la textul unei poziții comune în urma unui proces amănunțit de revizuire a Codului UE privind transferurile de arme având ca obiectiv transformarea acestuia într-un instrument eficient de control al exporturilor de arme de pe teritoriul UE și de către întreprinderile din UE;
C.
întrucât UE a devenit între timp cel mai mare exportator de arme la nivel mondial;
D.
întrucât armele exportate de statele membre UE sunt folosite în mai multe regiuni ale lumii pentru încălcarea drepturilor omului și în războaie;
E.
întrucât, prin adoptarea acestei poziții comune, Codul devine un instrument de control al exportului de arme cu forță juridică în toate statele membre UE;
F.
întrucât, din 2005 până astăzi, Consiliul nu a reușit, în ciuda a numeroase solicitări, să adopte la nivel politic această poziție comună, lăsând această chestiune nerezolvată;
G.
întrucât această chestiune a căpătat un nou caracter de urgență datorită unui număr de evoluții:
– apariția mai multor inițiative de armonizare a politicilor naționale de achiziție a armelor, precum și a transferurilor și vânzărilor intracomunitare de arme;
– interesul reînnoit privind controlarea impactului operațiunilor de intermediere a armelor, în special de la intrarea în vigoare a normelor UE privind siguranța aeriană asupra activităților desfășurate de operatorii de transport aerian de marfă;
1.
critică, din nou, impasul politic actual privind neadoptarea acestei poziții comune în lumina celei de-a zecea aniversări a Codului;
2.
îndeamnă Președinția franceză a UE să rezolve această chestiune, asigurându-se că poziția comună este adoptată înainte de finalul mandatului său;
îndeamnă statele membre ale UE care se opun existenței unui Cod de conduită cu forță juridică să-și reevalueze poziția;
4
este îngrijorat din cauza creșterii exporturilor de mărfuri ce pot fi folosite în două scopuri ce pleacă din statele membre ale UE;
5.
reafirmă că, în paralel cu adoptarea poziției comune, ar trebui, printre altele, să se adopte următoarele măsuri:
(a) prevenirea transferurilor iresponsabile de arme prin intermediul unei aplicări stricte a criteriilor Codului atât la nivelul întreprinderilor, cât și al forțelor armate naționale;
(b) îmbunătățirea și aplicarea controalelor la nivelul operațiunilor de intermediere a comerțului cu arme; prevenirea traficului ilegal cu arme pe calea aerului și pe cale maritimă;
(c) investigarea promptă a acuzațiilor recente referitoare la încălcarea embargourilor asupra armelor;
(d) prevenirea vânzării armelor colectate în cursul operațiunilor PESA și al celor din cadrul reformei sectorului de securitate, precum și în cursul altor inițiative ale UE, către intermediari privați și prevenirea transferului ulterior al acestor arme către alte regiuni unde există conflicte violente sau tensiuni;
(e) sporirea transparenței și îmbunătățirea calității datelor prezentate de statele membre UE în contextul Raportului anual privind Codul de conduită;
6.
solicită încetarea exporturilor de arme dinspre UE;
7.
încredințează Președintelui sarcina de a transmite prezenta rezoluție Consiliului, Comisiei și tuturor guvernelor și parlamentelor statelor membre.
