27.8.2008
PROPUNERE DE REZOLUŢIE
depusă pe baza declaraţiilor Consiliului şi Comisiei
în conformitate cu articolul 103 alineatul (2) din Regulamentul de procedură
de Pasqualina Napoletano şi Véronique De Keyser
în numele Grupului PSE
referitoare la situaţia prizonierilor palestinieni din închisorile israeliene
Rezoluţia Parlamentului European referitoare la situaţia prizonierilor palestinieni din închisorile israeliene
Parlamentul European,
–
având în vedere rezoluţiile sale anterioare privind Orientul Mijlociu,
–
având în vedere raportul elaborat de delegaţia sa ad-hoc în Israel şi teritoriile palestiniene (între 30 mai-2 iunie 2008) şi concluziile acestuia,
–
având în vedere Acordul de asociere UE-Israel, în special articolul 2,
–
având în vedere rezultatele celei de-a opta reuniuni a Consiliului de Asociere UE-Israel din 16 iunie 2008,
–
având în vedere rezoluţiile ONU privind această problematică,
–
având în vedere Declaraţia Universală a Drepturilor Omului din 1948,
–
având în vedere Cea de-a patra Convenţie de la Geneva privind protecţia civililor în timp de război din 1949
–
având în vedere Pactul internaţional al Organizaţiei Naţiunilor Unite privind drepturile civile şi politice din 1966,
–
având în vedere Convenţia ONU împotriva torturii şi altor pedepse şi tratamente cu cruzime, inumane sau degradante din 1984,
–
având în vedere Convenţia ONU cu privire la drepturile copilului din 1989,
–
având în vedere Raportul anual al Comitetului Internaţional al Crucii Roşii pentru 2007 şi în special secţiunea privind teritoriile palestiniene ocupate,
–
având în vedere articolul 103 alineatul (2) din Regulamentul său de procedură,
A.
întrucât peste 11.000 de palestinieni, printre care se numără sute de femei şi copii, sunt deţinuţi în prezent în închisorile şi centrele de detenţie israeliene;
B.
întrucât Israelul a eliberat la 25 august 2008 un număr de 198 de prizonieri palestinieni, în virtutea unui gest de bunăvoinţă
C.
întrucât Convenţia cu privire la drepturile copilului, printre semnatarii căreia se numără şi Israelul, defineşte copilul drept fiinţă umană cu vârsta sub 18 ani; întrucât copiii palestinieni sunt totuşi consideraţi adulţi de la vârsta de 16 ani, în temeiul reglementărilor militare israeliene care se aplică teritoriilor palestiniene ocupate şi sunt adesea deţinuţi în condiţii inadecvate;
D.
întrucât marea majoritate a prizonierilor palestinieni din Cisiordania şi Fâșia Gaza sunt deţinuţi în închisori situate pe teritoriul Israelului, ceea ce nu permite familiilor acestora să îşi exercite dreptul de vizită în condiţii convenabile; întrucât dreptul internaţional umanitar interzice transferul civililor, inclusiv al deţinuţilor şi prizonierilor, dintr-un teritoriu ocupat pe teritoriul statului ocupant;
E.
întrucât Israelul menţine în „detenţie administrativă” sute de prizonieri palestinieni, fără ca aceştia să fie puşi sub acuzare sau judecaţi, informaţi în legătură cu natura actelor de care sunt suspectaţi şi fără a le acorda accesul la dovezi în cazul în care aceştia înaintează apel împotriva deciziei de plasare în detenţie, refuz ce contravine dreptului internaţional;
F.
întrucât problematica prizonierilor politici are implicaţii politice, sociale şi umanitare importante; întrucât arestarea a 48 de membri aleşi ai Consiliului Legislativ Palestinian şi a unor membri aleşi ai organelor administraţiei publice locale are consecinţe grave asupra evoluţiilor politice din teritoriile palestiniene ocupate; întrucât „Documentul prizonierului”, adoptat în mai 2006 de lideri politici palestinieni aparţinând unor diverse facţiuni, a servit drept bază pentru reconcilierea naţională şi a deschis calea spre instituirea unui guvern de uniune naţională;
G.
întrucât numeroşi prizonieri palestinieni cărora le-au fost diagnosticate diverse boli sau care sunt declaraţi răniţi de către Comitetul Internaţional al Crucii Roşii se confruntă cu refuzul accesului la îngrijirile medicale corespunzătoare, act ce constituie o încălcare a articolului 91 din Cea de-a șasea Convenție de la Geneva;
H.
întrucât, în temeiul articolului 2 din Acordul de asociere UE-Israel, relaţiile dintre Comunităţile Europene şi Israel se bazează pe respectarea drepturilor omului şi a principiilor democratice, care constituie un element esenţial al acordului respectiv; întrucât planul de acţiune UE-Israel subliniază în mod explicit faptul că respectul pentru drepturile omului şi dreptul internaţional umanitar se numără printre valorile împărtăşite de cele două părţi,
1.
subliniază că problematica prizonierilor politici palestinieni, care au capacitatea de a acționa ca o forță moderatoare, atât pe plan intern, cât și în ceea ce privește conflictul cu Israelul, are un impact major, atât asupra societăţii palestiniene, cât şi asupra conflictului israelo-palestinian;
2.
în acest sens, solicită eliberarea unui număr important de prizonieri politici palestinieni şi în special eliberarea imediată a membrilor Consiliului Legislativ Palestinian încarceraţi, inclusiv a lui Marwan Barghouti;
3.
salută recenta eliberare a unui număr de 199 de prizonieri palestinieni, care a reprezentat un gest de bunăvoință din partea Israelului, şi reiterează importanța pe care o acordă măsurilor menite să creeze un climat de încredere în procesul de pace;
4.
salută recentele măsuri reciproce de creare a unui climat de încredere luate de Guvernul israelian şi Hezbollah în privinţa prizonierilor; solicită măsuri similare din partea Israelului şi a organizaţiei Hamas în vederea eliberării imediate a caporalului israelian Gilad Shalit;
5.
solicită Israelului să îşi conformeze sistemul judiciar militar aplicat copiilor palestinieni cu standardele internaţionale privind justiţia juvenilă şi în special cu Convenţia ONU cu privire la drepturile copilului pentru a asigura eliberarea imediată a tuturor deţinuţilor minori din închisori, pentru a pune capăt practicii menţinerii unor persoane cu vârsta sub 18 ani în „detenţie administrativă” şi, de asemenea, pentru a le garanta minorilor aflaţi în detenţie sau care execută o pedeapsă privativă de libertate condiţiile prevăzute de Convenţia ONU menţionată mai sus şi de alte acte normative aplicabile ale ONU;
6.
solicită Consiliului, statelor membre şi Comisiei să aplice în relaţiile lor cu Israelul orientările UE privind copiii în situaţii de conflict armat şi să facă din protecţia copiilor palestinieni deţinuţi de Israel o parte esenţială a dialogului la toate nivelurile relaţiilor;
7.
solicită guvernului israelian şi Knesset-ului să reexamineze legea privind combatanţii ilegali, care permite detenţia administrativă şi să o alinieze la standardele internaţionale în materie de drepturile omului şi la cele umanitare;
8.
condamnă din nou toate formele de tortură şi rele tratamente; solicită Israelului să asigure fără întârziere, în conformitate cu Convenţia ONU împotriva torturii şi altor pedepse şi tratamente cu cruzime, inumane sau degradante, respectarea standardelor minime de detenţie în ceea ce priveşte hrana, asistenţa medicală, dimensiunea locului de detenţie, protecţia împotriva condiţiilor meteorologice şi vizitele din partea familiei şi să garanteze acordarea unei asistenţe medicale corespunzătoare prizonierilor palestinieni;
9.
îşi exprimă profunda îngrijorare faţă de situaţia femeilor palestiniene prizoniere; solicită autorităţilor israeliene să aducă îmbunătăţiri considerabile protecţiei prizonierilor vulnerabili, în special a mamelor şi a femeilor tinere;
10.
atrage atenţia asupra articolului 2 din Acordul de asociere UE-Israel şi solicită Israelului să se conformeze legislaţiei internaţionale privind drepturile omului şi dreptului umanitar, în special prevederilor privind protecţia civililor care trăiesc sub ocupaţie; îşi exprimă convingerea fermă că relaţiile dintre UE şi Israel ar trebui să evolueze în concordanţă şi în funcţie de respectarea de către Israel a obligaţiilor care-i revin în temeiul dreptului internaţional, în special în ceea ce priveşte dreptul internaţional în materie de drepturile omului şi dreptul internaţional umanitar;
11.
ia act de declaraţia făcută în faţa sa prin care Comisia îşi exprimă „înţelegerea profundă faţă de suferinţele îndurate de prizonierii palestinieni din închisorile israeliene” şi precizează că „articolul 2 din Acordul de asociere UE-Israel va reaminti, în continuare, atât Uniunii Europene, cât şi Israelului, că respectarea drepturilor omului şi a principiilor democratice constituie baza relaţiilor noastre bilaterale”;
12.
salută decizia celei de-a opta reuniuni a Consiliului de asociere UE-Israel de a înfiinţa o Subcomisie pentru drepturile omului, cu drepturi depline, care va înlocui actualul Grup de lucru privind drepturile omului; solicită consultarea pe scară largă şi implicarea deplină a organizaţiilor de apărare a drepturilor omului şi a celor neguvernamentale din Israel şi din teritoriile palestiniene ocupate în monitorizarea progresului Israelului în direcţia respectării obligaţiilor care îi revin în temeiul dreptului internaţional;
13.
încredinţează Preşedintelui sarcina de a transmite prezenta rezoluţie Guvernului israelian, Knesset-ului, Preşedintelui Autorităţii Palestiniene, Consiliului Legislativ Palestinian, Consiliului, Comisiei, Înaltului Reprezentant pentru politica externă şi de securitate comună, guvernelor şi parlamentelor statelor membre, Secretarului General al ONU, emisarului Cvartetului în Orientul Mijlociu, Preşedintelui Adunării Parlamentare Euromediteraneene şi Înaltului Comisar al ONU pentru Drepturile Omului.
