ÎNTREBARE CU SOLICITARE DE RĂSPUNS SCRIS E-1046/09
adresată de Adrian Manole (PPE-DE)
Comisiei
(18 februarie 2009)
Subiect: Măsurile luate în privința creșterii violenței școlare
Majoritatea copiilor europeni au șansa să meargă la școală în fiecare zi.
Este șansa lor de a învăța, de a se juca, de a se cunoaște pe ei și lumea înconjurătoare și de a-și făuri viitorul.
Opinia publică europeană este însă șocată în ultimul timp de știri privind copii împușcați în școli de către alți copii, profesori bătuți în clase, copii care refuză să mai meargă la școală sau chiar se sinucid pentru că nu mai suportă să fie agresați de către colegii lor etc., toate aceste fapte de violență devenind evidențe ale faptului că aceasta poate căpăta consecințe tragice dacă nu este stopată la timp.
Pentru că această violență, împotriva și din partea tinerilor, a devenit aproape un fenomen de masă, aș vrea să știu dacă se preconizează a se lua măsuri de către Comisia Europeană pentru stoparea acestui fenomen și care sunt acestea.
