P6_TA(2008)0239
Arestarea opozanţilor politici în Belarus
B6-0239 , 0259 , 0260 , 0261 , 0263 şi 0264/2008
Rezoluţia Parlamentului European din 22 mai 2008 privind arestarea opozanţilor politici în Belarus
Parlamentul European
, –
având în vedere rezoluţiile sale anterioare privind situaţia din Belarus, în special cea din 21 februarie 2008 Texte adoptate, P6_TA(2008)0071 .
,
–
având în vedere declaraţia Comisiei din 21 noiembrie 2006 privind disponibilitatea Uniunii Europene de a reînnoi relaţiile cu Belarus şi cu poporul acestuia în cadrul politicii europene de vecinătate (PEV),
–
având în vedere declaraţia Preşedinţiei UE din 28 martie 2008 privind Belarus,
–
având în vedere declaraţia Preşedinţiei UE din 29 aprilie 2008 privind reluarea arestărilor şi a hărţuirii oponenţilor politici din Belarus,
–
având în vedere declaraţia Preşedinţiei UE din 6 mai 2008 privind recenta evoluţie a relaţiilor dintre Belarus şi Statele Unite,
–
având în vedere articolul 115 alineatul (5) din Regulamentul său de procedură,
A.
întrucât doi activişti belaruşi pentru democraţie, Andrei Kim şi Siarhei Parsyukevich, au primit pedepse severe pentru a fi participat la demonstraţiile paşnice ale întreprinzătorilor din 10 şi 21 ianuarie 2008;
B.
întrucât continuarea detenţiei lui Aliaksandr Kazulin este încă un exemplu al nesocotirii de către Belarus a obligaţiei de a respecta principiile şi angajamentele din cadrul Organizaţiei pentru Securitate şi Cooperare în Europa (OSCE), a cărei membră este;
C.
întrucât a solicitat Consiliului şi Comisiei să facă propuneri care să crească presiunea în cadrul organizaţiilor internaţionale asupra regimului lui Lukashenko şi a cerut prezentarea unui pachet de sancţiuni specifice, cu obiectiv precis, care să sancţioneze autorii opresiunii fără a aduce prejudicii cetăţenilor Belarusului;
D.
întrucât a condamnat folosirea violenţei şi arestarea unui număr important de participanţi cu ocazia Zilei Libertăţii în Minsk şi în alte oraşe beloruse, la 25 martie 2008;
E.
întrucât decizia guvernului belarus de a declara zece diplomaţi din SUA personae non gratae şi expulzarea forţată a ambasadorului SUA din Minsk constituie măsuri nejustificate şi contrare intereselor poporului belarus,
1.
regretă profund faptul că situaţia democraţiei, a drepturilor omului şi a statului de drept din Belarus nu se îmbunătăţeşte; subliniază că repetatele arestări arbitrare ale membrilor societăţii civile şi ale militanţilor opoziţiei, mai ales recenta arestare temporară şi judecare a lui Aleksander Milinkevich, precum şi reprimarea presei independente contrazic recentele declaraţii ale guvernului belarus cu privire la voinţa acestuia de a îmbunătăţi relaţiile cu Uniunea Europeană;
2.
condamnă sentinţele severe pronunţate împotriva lui Syarhei Parsyukevich şi Andrei Kim la 22 şi 23 aprilie 2008 în Minsk, pentru faptul că au participat la demonstraţiile întreprinzătorilor din 10 ianuarie 2008; de asemenea, regretă folosirea excesivă - conform unor surse - a forţei de către forţele de ordine belaruse, precum şi arestarea unor cetăţeni paşnici reuniţi la Minsk pe 25 martie 2008 pentru a celebra nouă ani de la crearea Republicii Populare Independente Belarus; solicită autorităţilor belaruse să renunţe necondiţionat la folosirea forţei împotriva reprezentanţilor opoziţiei democratice;
3.
solicită autorităţilor belaruse să-l elibereze imediat şi necondiţionat pe Aliaksandr Kazulin, încă prizonier politic, şi să nu mai facă uz de intimidări, hărţuiri, arestări selective şi persecuţii motivate politic împotriva activiştilor opoziţiei democratice şi ai societăţii civile din Belarus;
4.
reiterează faptul că respectarea principiilor democratice este un element esenţial pentru normalizarea relaţiilor cu Belarus;
5.
condamnă detenţia jurnaliştilor din media independentă, percheziţiile la domiciliile acestora şi confiscarea sau distrugerea echipamentului lor de către serviciile secrete belaruse (KGB); condamnă, de asemenea, încălcările repetate ale libertăţii presei de către autorităţile belaruse;
6.
solicită Consiliului şi Comisiei să acorde un sprijin substanţial victimelor încălcărilor drepturilor omului din Belarus; consideră că, pentru a promova drepturile omului în această ţară, este necesară o asistenţă financiară mai consistentă;
7.
reaminteşte că, la 21 noiembrie 2006, Uniunea Europeană s-a declarat gata să reia relaţiile cu Belarus şi cu poporul belarus în cadrul PEV, cu condiţia ca guvernul belarus să-şi demonstreze respectul pentru valorile democratice şi pentru drepturile fundamentale ale poporului belarus;
8.
subliniază că, pentru a iniţia un dialog consistent cu UE, Belarus trebuie să îndeplinească condiţiile stipulate în documentul Comisiei intitulat "Ce poate aduce Uniunea Europeană Belarusului", printre care eliberarea tuturor deţinuţilor politici, abolirea pedepsei capitale, garantarea libertăţii presei şi a libertăţii de exprimare, independenţa sistemului judiciar şi respectarea valorilor democratice şi a drepturilor de bază ale poporului belarus;
9.
condamnă faptul că Belarus este singura ţară din Europa în care încă mai există pedeapsa cu moartea, care este contrară valorilor europene şi universale;
10.
regretă profund promulgarea Legii privind libertatea religioasă şi organizaţiile religioase din 2002, care contravine principiilor internaţionale ale libertăţii religioase şi drepturilor omului, inclusiv celor stabilite în Convenţia Internaţională privind Drepturile Civile şi Politice (CISCP) şi constată că, în urma acestui act, activităţile multor comunităţi religioase au fost restricţionate, iar liderii acestor comunităţi au fost constant hărţuiţi, urmăriţi în justiţie, amendaţi sau închişi;
11.
solicită autorităţilor belaruse să aplice întru totul standardele OSCE în organizarea alegerilor parlamentare programate pentru toamna anului 2008 şi să creeze condiţiile necesare pentru un scrutin liber şi corect; solicită guvernului Belarusului să permită reprezentanţilor opoziţiei democratice să aibă acces la comisiile electorale locale, să permită înregistrarea tuturor candidaţilor la un loc în parlament şi a observatorilor acestora şi să nu creeze impedimente pentru o misiune internaţională de observare a alegerilor completă şi cuprinzătoare;
12.
solicită guvernului belarus să asigure respectarea şi protecţia tuturor drepturilor fundamentale ale omului, precum şi a standardelor internaţionale, şi mai ales a articolului 18 din Convenţia Internaţională privind Drepturile Civile şi Politice (CIDCP);
13.
solicită guvernului belarus să revizuiască legea din 2002 privind libertatea religioasă şi organizaţiile religioase şi să reinstaureze procedurile de garantare a libertăţii religioase;
14.
îşi exprimă solidaritatea cu opoziţia democratică unită din Belarus şi cu toţi cetăţenii belaruşi care luptă pentru o Belarusie independentă, deschisă şi democratică, bazată pe statul de drept; încurajează liderii opoziţiei să-şi afirme unitatea şi hotărârea în alegerile parlamentare ce urmează să aibă loc;
15.
solicită Consiliului şi Comisiei să ia în continuare măsuri în direcţia facilitării şi liberalizării vizelor pentru cetăţenii belaruşi, întrucât doar astfel se poate atinge principalul scop al politicii UE în raport cu Belarus, anume facilitarea şi intensificarea contactelor personale şi democratizarea ţării; în acest context, le solicită insistent să examineze posibilitatea scăderii costului vizei pentru cetăţenii belaruşi care intră pe teritoriul Schengen, aceasta fiind unica modalitate de a împiedica accentuarea izolării Belarusului şi a cetăţenilor săi;
16.
regretă faptul că autorităţile belaruse au refuzat în mod repetat să acorde viză de intrare deputaţilor în Parlamentul European şi parlamentarilor naţionali în ultimii doi ani; solicită autorităţilor belaruse să nu creeze obstacole suplimentare pentru Delegaţia Parlamentului European pentru relaţii cu Belarus, care se deplasează în această ţară pentru a observa alegerile generale şi pentru cunoaşterea directă a realităţilor din Belarus;
17.
îşi exprimă solidaritatea cu Statele Unite şi cu serviciile lor diplomatice şi solicită guvernului belarus să-şi revizuiască decizia şi să ia măsuri imediate pentru a normaliza relaţiile dintre Belarus şi Statele Unite, pe baza unei cooperări reciproc avantajoase;
18.
încredinţează Preşedintelui sarcina de a transmite prezenta rezoluţie Consiliului, Comisiei, parlamentelor şi guvernelor statelor membre, Secretarului General al ONU, Adunării Parlamentare a OSCE şi celei a Consiliului Europei, precum şi guvernului Belarusului.
