Întrebarea cu solicitare de răspuns scris E-3251/2009
adresată Comisiei
Articolul 117 din Regulamentul de procedură
Roberto Musacchio (GUE/NGL) , Monica Frassoni (Verts/ALE) , Claudio Fava (PSE) , Umberto Guidoni (GUE/NGL) şi Pia Elda Locatelli (PSE)
(4 mai 2009)
Subiect: Incălcarea dreptului la expresie politică în Italia
La 15 aprilie 2009, biroul de conducere a Comisiei de supraveghere a RAI a adoptat normele privind alocarea timpului de antenă în perspectiva viitoarelor alegeri europene.
În temeiul acestor norme, care au fost adoptate printr-o procedură extraordinară, care nu a ținut seama de principiul pluralismului, nu este permis accesul anumitor partide politice importante la programele politice de televiziune în perioada premergătoare publicării listelor de candidați.
În temeiul articolului 3 alineatul (2) din aceste norme, grupurile politice recent formate fac obiectul unor cerințe foarte stricte – de exemplu, grupuri precum „Sinistra e libertà”, care, în prezent, este reprezentat de 12 deputați în Parlamentul European, nu sunt eligibile la emisiunile electorale.
În plus, acest lucru intervine într-un moment în care televiziunea italiană nu acoperă practic deloc activitățile Parlamentului.
Consideră Comisia că normele menționate mai sus respectă litera și spiritul legislației UE, care promovează dreptul la informare și pluralismul mijloacelor de informare în masă?
Nu consideră Comisia că dreptul la vot poate fi exercitat doar când există un drept la informare (asigurat inclusiv printr-o prestație imparțială și echilibrată a mijloacelor de comunicare în masă)?
