Răspuns dat de dl Barrot în numele Comisiei
(15 decembrie 2008)
România și Bulgaria au fixat luna martie 2011 ca dată-limită pentru eliminarea controalelor la frontierele interne și și-au declarat la începutul lui 2008 disponibilitatea de a fi supuse unei evaluări în acest scop.
Sfera evaluării care urmează să fie efectuată în aceste două țări va cuprinde toate domeniile legate de cooperarea Schengen, și anume: frontierele, eliberarea vizelor, Sistemul de Informații Schengen (SIS), cooperarea polițienească și protecția datelor.
Programul misiunilor de evaluare prevede că inspecțiile vor avea loc în 2009 și 2010.
Doar după finalizarea procesului de evaluare se va putea determina nivelul efectiv de pregătire al României și Bulgariei în vederea eliminării controalelor la frontiere.
Pentru perioada 2007-2009, România va primi: 297,2 milioane EUR (2007), 131,8 milioane EUR (2008) și 130,8 milioane EUR (2009), sub forma plății unor sume globale în cadrul Facilității provizorii Schengen și pentru fluxurile de numerar.
Cel puțin 50% din sumele alocate României în cadrul Facilității provizorii Schengen și pentru fluxurile de numerar se utilizează pentru sprijinirea țării în îndeplinirea obligației acesteia de a finanța acțiuni la noile frontiere externe ale Uniunii în vederea punerii în aplicare a acquis-ului Schengen și a controalelor la frontiera externă.
Sumele globale trebuie utilizate în termen de trei ani de la efectuarea primei plăți.
România va trebui să prezinte, în cel mult șase luni de la data expirării acestui termen de trei ani, un raport cuprinzător privind utilizarea finală a sumelor globale în cadrul secțiunii Schengen a Facilității provizorii Schengen și pentru fluxurile de numerar, incluzând un raport justificativ privind cheltuielile.
Orice fonduri neutilizate sau cheltuite nejustificat vor fi recuperate.
Pregătirea României pentru SIS reprezintă un proiect complex, de mare amploare, care cuprinde mai multe componente și subproiecte.
Unele din aceste componente vor fi finanțate de la bugetul de stat, însă există o parte semnificativă care va fi finanțată prin instrumentul comunitar menționat anterior, și anume secțiunea Schengen a Facilității provizorii Schengen și pentru fluxurile de numerar.
Proiectele finanțate în cadrul facilității privesc în principal extinderea infrastructurii de comunicații necesară funcționării SIS la nivel național, precum și dotarea autorităților de aplicare a legii relevante cu echipamentele informatice necesare pentru operarea SIS.
Mai mult, Comisia este disponibilă să acorde sprijin statelor membre atât în cadrul reuniunilor formale, cât și zilnic, cu privire la chestiuni tehnice, legate de rețea sau juridice.
De asemenea, România cooperează activ și beneficiază de asistența disponibilă în cadrul TAIEX (Programul de asistență tehnică și de schimb de informații) pentru pregătirea punerii în aplicare a SIS.
TAIEX are ca obiectiv furnizarea de asistență tehnică pe termen scurt (de ex. seminare) în conformitate cu obiectivele politice generale ale Comisiei, în domeniul apropierii, aplicării și respectării legislației UE.
Comisia are bune contacte oficiale și de lucru cu toți reprezentanții administrației românești numiți de autoritățile din România.
