Întrebarea cu solicitare de răspuns scris E-8009/2010
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(6 octombrie 2010)
Subiect: Moratoriu privind cultivarea plantelor modificate genetic în România
Autoritățile române au anunțat recent inițiativa de a introduce în dezbaterea publică „un moratoriu privind cultivarea plantelor modificate genetic în România, pe o perioadă de cinci ani”.
Motivul invocat este acela că nu ar exista suficiente date științifice care să arate cât de nocive sunt aceste plante și cum afectează acestea mediul înconjurător.
Într-o notă oficială transmisă Agenției Naționale pentru Protecția Mediului se arată că „autorizarea de către Uniunea Europeană a porumbului modificat genetic (MON 810) s-a efectuat în 1998 fără a evalua riscurile pentru regiunile biogeografice specifice României.
În momentul în care s-a derulat procedura de notificare, România nu era stat-membru al UE și, prin urmare, nu a avut posibilitatea de a solicita informații, de a prezenta observații sau de a ridica obiecții în procesul de monitorizare a MON 810.
În prezent, există informații științifice contradictorii și nu există informații științifice în România care să arate ce impact au aceste culturi”.
Comisia este rugată să precizeze dacă un astfel de demers, de interzicere provizorie a cultivării OGM, este conformă cu legislația europeană în vigoare.
