2.5.2011 B7-0282/2011 PROPUNERE DE REZOLUŢIE depusă în conformitate cu articolul 120 din Regulamentul de procedură
referitoare la practicile înșelătoare de ambalare a produselor
Andreas Mölzer
PE459.826v01-00 B7‑0282/2011 Rezoluția Parlamentului European referitoare la practicile înșelătoare de ambalare a produselor
Parlamentul European,
– având în vedere articolul 120 din Regulamentul de procedură,
A. întrucât prin Directiva 2007/45/CE s-au eliminat normele referitoare la cantitățile nominale, argumentându-se, printre altele, că această eliminare are avantaje pentru consumatori;
B. întrucât consumatorul mediu cunoaște prețul de vânzare, însă nu și prețul de bază al unui produs, astfel încât o reducere a cantității cu menținerea prețului de vânzare poate trece neobservată;
C. îngrijorat de faptul că, în practică, producătorii profită de noua liberalizare a practicilor de ambalare pentru a camufla inflația (creșteri de prețuri chiar cu până la 110%) în spatele unor ambalaje mai mici;
D. întrucât la indicarea prețurilor pe unitate se recurge deseori la practici înșelătoare (de exemplu caractere de dimensiuni ilizibile, unități de măsură incomparabile etc.);
E. întrucât aerul din ambalaje și reambalările creează impresia unui conținut mai mare;
F. întrucât diminuarea conținutului constatată în SUA în ultimele 12 luni (echivalentă cu 30% din întreaga piață) a avut loc cu siguranță și în UE,
1. atrage atenția asupra faptului că inflația camuflată în spatele dimensiunilor ambalajelor poate submina pe termen lung încrederea consumatorilor în piața internă a UE;
2. consideră că prețurile pe unitate trebuie indicate într-un mod clar și comparabil;
3. invită Parlamentul European, Consiliul și Comisia să pună capăt practicilor înșelătoare de ambalare a produselor prin subterfugii precum umplerea cu aer, reambalarea sau reducerea invizibilă a cantității și, eventual, să reintroducă normele referitoare la cantitățile nominale pentru produsele alimentare de bază.
