Întrebarea cu solicitare de răspuns scris E-9477/2010
adresată Comisiei
Articolul 117 din Regulamentul de procedură
Vasilica Viorica Dăncilă (S&D)
(15 noiembrie 2010)
Subiect: Lucrători sezonieri europeni
O mare parte din forma de muncă românească migratoare poate fi regăsită în sectorul agricol și în turism, iar liberalizarea pieței în acest sens, cu forța de muncă din țările terțe, va avea un impact considerabil asupra muncitorilor români.
În primul rând, elaborarea directivei privind condițiile de intrare și de ședere a resortisanților țărilor terțe în vederea ocupării unor locuri de muncă sezoniere și propunerea acesteia spre adoptare este în deplină neconcordanță cu politica aranjamentelor tranzitorii pentru România.
Dacă există insuficientă forță de muncă în aceste sectoare, atunci se impune o ridicare a barierelor tranzitorii, pentru a da posibilitatea muncitorilor români să acopere deficitul.
În al doilea rând, slaba integrare, exploatarea, cazurile de „dumping” social, condițiile rele de acomodare și slaba sindicalizare și organizare a muncitorilor români emigranți care lucrează în agricultură și turism pun la îndoială siguranța și buna funcționare a pieței muncii din Uniunea Europeană.
Principiul egalității de drepturi și de șanse, invocat de această directivă referitoare la drepturile muncitorilor sezonieri europeni, este practic nul, atât timp cât sezonierii europeni nu au drepturi garantate și nici nu beneficiază de o directivă specifică menită să le asigure un minimum de decență.
În al treilea rând, muncitorii români emigranți din agricultură sunt considerați ca dintre cei mai săraci, cu venituri foarte mici.
Aflați în fața unei concurențe mult mai ieftine (în fapt lucrurile se petrec exact așa - muncitorii din țările terțe lucrează mult mai ieftin decât cei din estul Europei), ei își vor pierde locurile de muncă.
Având în vedere aceste aspecte și ținând cont de faptul că, pe termen lung, ar putea apărea fragmentarea pieței muncii în Uniunea Europeană, în loc să se pună bazele unei politici comune reale, eficiente și drepte, ce măsuri reale de sprijin are în vedere Comisia Europeană pentru muncitorii sezonieri europeni?
