15.9.2010 B7-0526/2010 PROPUNERE DE REZOLUŢIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la cazurile de neapărare a drepturilor omului și justiției în Republica Democrată Congo
Isabelle Durant
,
Judith Sargentini
,
Barbara Lochbihler
în numele Grupului Verts/ALE
PE446.616v01-00 B7‑0526/2010 Rezoluția Parlamentului European referitoare la cazurile de neapărare a drepturilor omului și justiției în Republica Democrată Congo
Parlamentul European ,
– având în vedere Rezoluția 1856 (2008) a Consiliului de Securitate privind mandatul MONUC,
– având în vedere rezoluția sa referitoare la situația din Republica Democrată Congo și violul - crimă de război, adoptată la 17 ianuarie 2008,
– având în vedere rezoluția sa referitoare la exploatarea ilegală a resurselor naturale ale RDC,
– având în vedere articolul 110 alineatul (2) din Regulamentul său de procedură,
A. întrucât războiul și situația tulbure din estul Republicii Democrate Congo au avut ca rezultat răspândirea la scară largă a omorurilor și a cazurilor de strămutare a populației, precum și a violențelor sexuale îndreptate împotriva femeilor, comise atât de grupările armate rebele, cât și de forțele guvernamentale ale armatei și poliției;
B. întrucât apărătorii drepturilor omului și jurnaliștii din RDC sunt victime ale intimidării, răpirilor, asasinatelor, aflându-se într-o situație dificilă pentru a-și face meseria într-o manieră independentă;
C. întrucât procurorii civili și militari nu au reușit să desfășoare investigații imparțiale împotriva celor care au încălcat drepturile omului, ceea ce a condus la încurajarea climatului de impunitate și la comiterea de alte infracțiuni;
D. întrucât ONU și-a recunoscut responsabilitatea colectivă pentru faptul că nu a pus capăt recentelor violuri în masă care au avut loc în iulie și august 2010;
E. întrucât atrocitățile comise împotriva femeilor îmbracă cel mai adesea forma violului, violului în grup, sclaviei sexuale și a crimei, având consecințe pe termen lung, precum subminarea integrității fizice și psihologice a femeilor;
F. întrucât soldații armatei congoleze au fost implicați în moartea și violarea a sute de civili și întrucât violurile, recrutările forțate de civili și de copii-soldați și încălcările grave ale drepturilor omului în zonele de est ale RDC continuă să fie săvârșite de trupele rebele LRA, de combatanții FDLR, și chiar de însăși armata congoleză;
G. întrucât MONUC este prezent în RDC din 1999 pentru a proteja populația civilă, pentru a construi procesul de pace în țară și pentru a ajuta guvernul să restabilească controlul asupra regiunilor controlate de facțiuni combatante;
H. întrucât ONU a suspendat de curând asistența logistică și sprijinul operațional acordate anumitor unități ale armatei congoleze, ca urmare a unor afirmații conform cărora trupele acesteia au ucis zeci de civili, inclusiv femei și copii, în provincia Kivu de Nord în perioada mai-septembrie 2009;
I. întrucât exploatarea ilegală a resurselor naturale ale țării, dintre care unele iau drumul altor țări, ajungând inclusiv în state membre ale UE, este unul dintre factorii care alimentează și agravează conflictul din RDC;
J. salutând legea americană adoptată recent privind „minereurile din conflicte”, care solicită companiile americane să explice ce măsuri iau pentru ca produsele acestora, inclusiv calculatoare tip laptop, telefoane mobile și aparatură medicală, să nu conțină „minereuri din conflicte”, precum aur, staniu sau tungsten, din Republica Democrată Congo sau din țările învecinate,
1. condamnă cu fermitate violurile în masă și alte încălcări ale drepturilor omului comise de Forțele Democratice pentru Eliberarea Rwandei (FDLR) și miliția Mai Mai, produse în perioada 30 iulie - 3 august în provincia Kivu de Nord; condamnă, de asemenea, masacrele din rândul populației civile și recrutarea copiilor-soldați;
2. solicită autorităților congoleze să desfășoare investigații imparțiale și temeinice și să aducă în fața justiției persoanele responsabile de încălcarea drepturilor omului, în conformitate cu legislația congoleză și internațională;
3. solicită guvernului din RDC să se asigure că persoanele responsabile de încălcarea drepturilor omului și a dreptului umanitar internațional, grupul rebel ruandez FDRL și miliția congoleză Mai Mai sunt considerați responsabili și urmăriți în justiție de către Curtea Penală Internațională;
4. invită autoritățile congoleze să reabiliteze și să reformeze sistemul judiciar, armata și sistemul de penitenciare; solicită, de asemenea, să organizeze o formare profesională adecvată și să pună la dispoziția acestora resursele umane și financiare necesare pentru combaterea impunității;
5. invită Consiliul de Securitate al ONU să ia, de urgență, toate măsurile posibile în vederea prevenirii oricăror alte atacuri asupra populației civile și să consolideze protecția civililor față de violența sexuală;
6. solicită asistență medicală, juridică și socială pentru victimele abuzului sexual și pentru a sprijini femeile și fetele ca o modalitate de a preveni alte abuzuri sexuale;
7. invită Parlamentul RDC să instituie o Comisie națională pentru drepturile omului, în conformitate cu prevederile Constituției, ca etapă preliminară adoptării unei legi privind protecția victimelor și a martorilor încălcărilor drepturilor omului, a activiștilor din domeniul drepturilor omului, precum a lucrătorilor din domeniul ajutorului umanitar și a jurnaliștilor;
8. invită țările din regiunea Marilor Lacuri să mențină un nivel ridicat de angajare în vederea promovării în comun a păcii și stabilității în regiune prin mecanismele regionale existente și să își intensifice eforturile în domeniul dezvoltării economice regionale, acordând o atenție deosebită reconcilierii, respectării drepturilor omului, luptei împotriva impunității, îmbunătățirii răspunderii în fața legii, întoarcerii și integrării refugiaților și PSI;
9. este în continuare extrem de preocupat de înrăutățirea situației umanitare din estul RDC și îndeamnă autoritățile să inițieze investigații în cazul fiecărui incident în parte și solicită creșterea imediată a nivelului de protecție;
10. condamnă exploatarea ilegală a resurselor naturale ale RDC de către vecinii săi și companiile multinaționale și regretă că nu s-a luat nicio măsură până acum în ciuda dovezilor copleșitoare ale activităților acestora, fapt ce oferă o rațiune de a fi grupurilor armate; de aceea, solicită includerea companiilor și firmelor implicate în traficarea și prelucrarea de resurse minerale pe o listă de sancțiuni a ONU;
11. salută legea americană adoptată recent privind „minereurile din conflicte” și solicită Comisiei și Consiliului să analizeze o inițiativă legislativă în acest sens;
12. solicită Consiliului și Comisiei să facă primul pas în procesul de punere în aplicare a unor sisteme eficiente de trasabilitate și de identificare a originii resurselor naturale, precum și să intensifice acțiunile de combatere a corupției;
13. încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru Afaceri Externe și Politica de Securitate, guvernelor și parlamentelor statelor membre, instituțiilor Uniunii Africane, Secretarului General al Organizației Națiunilor Unite și Reprezentantului Special al ONU pentru combaterea violenței sexuale în cadrul conflictelor.
