P7_TA-PROV(2011)0543
Forumul pieţei unice
B7-0576/2011
Rezoluţia Parlamentului European din 1 decembrie 2011 referitoare la rezultatele Forumului pentru piața internă
Parlamentul European,
–
având în vedere Forumul pentru piața internă ce a avut loc la Cracovia, în Polonia, între 3 și 4 octombrie 2011,
–
având în vedere „Declarația de la Cracovia” a primului Forum pentru piața internă,
–
având în vedere Comunicarea Comisiei din 13 aprilie 2011 intitulată „Actul privind piața unică.
Douăsprezece pârghii pentru stimularea creșterii și întărirea încrederii. ”Împreună pentru o nouă creștere'' ( COM(2011)0206 ),
–
având în vedere documentul de lucru al serviciilor Comisiei din 16 august 2011, intitulat „Piața unică în ochii oamenilor: un instantaneu al principalelor 20 de preocupări ale cetățenilor și întreprinderilor” ( SEC(2011)1003 )„
–
având în vedere articolul 110 alineatul (2) din Regulamentul său de procedură,
A.
întrucât piața unică europeană a generat beneficii enorme pentru 500 de milioane de europeni, creând, în același timp oportunități de extindere pentru peste 21 de milioane de întreprinderi europene, și a devenit adevăratul motor al creșterii în economia europeană;
B.
întrucât în numeroase domenii există în continuare un decalaj între ceea ce oamenii se așteaptă de la piața internă și situația reală;
C.
întrucât, în ajunul celei de-a 20-a aniversări a pieței interne, rolul acesteia în revitalizarea economiei europene și în asigurarea viabilității proiectului european pe termen lung este mai important decât niciodată;
D.
întrucât primul Forum pentru piața internă a reunit întreprinderi europene, parteneri sociali, organizații nonguvernamentale, grupuri de reflecție, jurnaliști, parlamentari naționali, instituții europene, autorități publice de la diverse niveluri și cetățeni europeni,
1.
subliniază că este important ca Forumul pentru piața internă să devină un eveniment periodic, care să le permită întreprinderilor și cetățenilor, precum și autorităților locale și regionale să participe direct la dezvoltarea viitoare a pieței interne și să o influențeze;
2.
invită Comisia să coopereze cu statele membre, țările candidate și partenerii din cadrul SEE pentru a organiza și promova evenimente publice majore în 2012 pentru a sărbători cea de-a 20-a aniversare a pieței interne; consideră că ar trebui să se aibă în vedere organizarea a cel puțin un eveniment în fiecare dintre țările participante, format din activități regionale, după caz, corelate cu un eveniment central organizat la nivelul UE, dacă este posibil împreună cu președinția UE;
3.
invită Comisia să prezinte propuneri legate de toate cele 12 priorități ale Actului privind piața unică până la sfârșitul lui 2011, pentru a permite Consiliului și Parlamentului European să adopte, în strânsă cooperare cu Comisia, un prim set de măsuri prioritare până la sfârșitul lui 2012 pentru a da un nou imbold pieței interne;
4.
solicită să se monitorizeze permanent aplicarea Actului privind piața unică la cel mai înalt nivel politic, printre altele printr-o examinare și o raportare periodice de către Comisia Europeană, prin includerea sa ca punct-cheie pe ordinea de zi a Consiliului Competitivitate și prin prezentarea de rapoarte de situație Consiliului European; subliniază, în acest sens, necesitatea de a transpune și de a aplica la timp și corect legislația existentă;
5.
subliniază faptul că piața internă europeană contribuie pozitiv la inovare și că, sprijinită de inițiative coordonate ale Comisiei și de un angajament ferm din partea statelor membre, va crea noi oportunități pentru întreprinderi, îndeosebi pentru IMM-urile inovatoare, și, de asemenea, va sprijini puternic crearea de locuri de muncă și coeziunea socială, va genera o nouă creștere economică durabilă și, în același timp, va satisface necesitățile cetățenilor și consumatorilor din UE;
6.
subliniază faptul că cetățenii, consumatorii și IMM-urile nu sunt informați și au puține cunoștințe despre drepturile și oportunitățile de care dispun pe piața internă; solicită Comisiei să analizeze posibilitatea de a adopta pentru toți cetățenii care circulă, lucrează, fac cumpărături sau vânzări la nivel transfrontalier o Cartă a drepturilor cetățenilor ușor de utilizat și de accesat, care să fie actualizată periodic și care să fie utilizată ca un ghid practic de prezentare a drepturilor și obligațiilor cetățenilor pe piața internă, așa cum a solicitat în Rezoluția sa din 20 mai 2010 JO C 161 E, 31.5.2011, p.
84.
;
7.
ia act de lipsurile identificate de participanții la Forumul pentru piața internă; solicită să se adopte măsuri pentru a acoperi aceste lipsuri de urgență;
8.
subliniază că în cursul forumului a fost salutat succesul global al procedurii de recunoaștere automată prevăzute în Directiva 2005/36/CE privind recunoașterea calificărilor profesionale; consideră că, prin urmare, procedura în cauză ar trebui să fie aplicată și în cazul altor profesii; invită statele membre, autoritățile competente și Comisia să asigure o mai mare transparență, astfel încât solicitanții să primească o explicație exhaustivă cu privire la motivele pentru care diploma sau calificarea lor profesională nu este recunoscută; salută anunțarea rezultatelor proiectelor-pilot privind cardul profesional; consideră că un astfel de card ar putea constitui un instrument util pentru a crește mobilitatea în cadrul anumitor profesii, a simplifica procedurile administrative și a spori siguranța;
9.
subliniază necesitatea unui sistem alternativ de soluționare a disputelor eficient, accesibil din punct de vedere financiar și simplu pentru a putea asigura creșterea încrederii consumatorilor în piața internă; subliniază că existența unui sistem eficient de soluționare a disputelor online ar fi crucială pentru creșterea încrederii în piața unică digitală;
10.
sugerează ca ghișeele unice să fie transformate în centre guvernamentale propriu-zise care să le permită antreprenorilor să efectueze și să gestioneze formalitățile administrative online; evidențiază potențialul acestora în contextul aplicării Directivei privind serviciile și regretă faptul că anumite state membre nu și-au îndeplinit toate angajamentele în domeniul dezvoltării ghișeelor unice;
11.
subliniază necesitatea de a finaliza piața unică digitală și de a depăși barierele tehnice care stau în calea comerțului transfrontalier cu bunuri și servicii, în special prin îmbunătățirea interoperabilității și a recunoașterii reciproce a cărților de identitate electronice, precum și a semnăturilor și a documentelor electronice;
12.
atrage atenția că pentru a îmbunătăți siguranța juridică pentru comerțul electronic este esențial ca în Uniunea Europeană să se creeze un sistem eficient și modern de drepturi de autor, precum și să se actualizeze legislația Uniunii privind protecția datelor;
13.
subliniază faptul că furnizarea transfrontalieră de servicii și mobilitatea lucrătorilor detașați sunt elemente cheie pentru piața internă și atrage atenția asupra faptului că Directiva privind detașarea lucrărilor ar trebui să asigure condiții echitabile de concurență și să garanteze respectarea drepturilor lucrătorilor detașați în întreaga Uniune Europeană; consideră că, pentru a evita abuzurile și eludarea aceste norme, ele ar trebui să fie transparente și clare; remarcă faptul că partenerii sociali joacă un rol important în protejarea drepturilor lucrătorilor detașați;
14.
solicită statelor membre să asigure transpunerea corectă și la timp a legislației privind piața internă și să reducă cazurile de nerespectare a acestor prevederi; subliniază că utilizarea tabelelor de corelare este benefică pentru toate părțile vizate de procesul de transpunere a directivelor privind piața internă;
15.
reamintește importanța simplificării și aplicării corecte a normelor privind achizițiile publice și, în consecință, invită Comisia și statele membre să acționeze în acest sens atât în ceea ce privește cadrul juridic existent, cât și cel viitor; remarcă faptul că este necesar să crească nivelul profesional în sectorul achizițiilor publice, prin cursuri de formare îmbunătățite, să se confirme obiectivele achizițiilor publice și să se analizeze posibilele modalități de a atinge alte obiective de politici; consideră că participarea IMM-urilor la procedurile de achiziții publice trebuie îmbunătățită și că aceste proceduri trebuie să fie simplificate, ieftinite și mai accesibile pentru IMM-uri; subliniază că este necesar să se utilizeze mai des principiul „ofertei celei mai avantajoase din punct de vedere economic” în locul principiului „prețului celui mai mic”;
16.
solicită Comisiei și statelor membre să implice mai mult cetățenii și alte părți interesate în dezvoltarea pieței unice, în special prin organizarea la timp și mai activă a unor consultări publice cu privire la noua legislație, în colaborare cu părțile interesate și partenerii sociali de la nivel național și local, precum și cu ONG-uri și mass-media; consideră că documentele de consultare ar trebui să fie disponibile în toate limbile oficiale ale UE și ar trebui să poată fi înțelese de cetățenii obișnuiți;
17.
solicită instituțiilor UE și autorităților naționale de la toate nivelurile să depună eforturi comune pentru a sensibiliza cetățenii și părțile interesate cu privire la instrumentele existente care au fost concepute pentru a facilita funcționarea pieței interne, cum ar fi ghișeele unice, rețeaua SOLVIT, portalul „Europa ta” și altele;
18.
solicită Comisiei să creeze un forum pentru piața internă online, ca platformă deschisă publicului general care să permită tuturor să fie la curent cu evoluțiile de pe piața internă și să își împărtășească experiențele și preocupările referitoare la piața internă;
19.
solicită autorităților naționale, regionale și locale, întreprinderilor, sindicatelor și organizațiilor nonguvernamentale să coopereze pentru a asigura funcționarea eficace a normelor privind piața internă pentru cetățeni și întreprinderi;
20.
încredințează Președintelui sarcina de a transmite prezenta rezoluție Consiliului și Comisiei.
