1.9.2008
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Ryszard Czarnecki, Adam Bielan, Inese Vaidere, Konrad Szymański, Wojciech Roszkowski, Hanna Foltyn-Kubicka, Ewa Tomaszewska, Zbigniew Krzysztof Kuźmiuk, Ģirts Valdis Kristovskis, Andrzej Tomasz Zapałowski, Mirosław Mariusz Piotrowski și Mieczysław Edmund Janowski
în numele Grupului UEN
privind situația din Georgia
Rezoluția Parlamentului European referitoare la situația din Georgia
Parlamentul European ,
–
având în vedere rezoluțiile sale precedente privind Georgia, în special cele din 25 octombrie 2006, 29 noiembrie 2007 și 5 iunie 2008,
–
având în vedere Rezoluția sa din 15 noiembrie 2007 referitoare la Politica europeană de vecinătate, Rezoluția sa din 17 ianuarie 2008 referitoare la o politică a UE mai eficientă pentru Caucazul de Sud și Rezoluția sa din 17 ianuarie 2008 referitoare la o abordare a politicii regionale pentru zona Mării Negre,
–
având în vedere Acordul de parteneriat și cooperare dintre Comunitățile Europene și statele membre ale acestora, pe de o parte, și Georgia, pe de altă parte, care a intrat în vigoare la 1 iulie 1999,
–
având în vedere planul de acțiune din cadrul PEV aprobat de Consiliul de cooperare UE-Georgia la 14 noiembrie 2006,
–
având în vedere Rezoluția Consiliului de Securitate al ONU din 15 aprilie 2008 care sprijină integritatea teritorială a Georgiei și extinde mandatul Misiunii de observare a ONU în Georgia (UNOMIG) până la 15 octombrie 2008,
–
având în vedere recomandările adoptate de Comisia parlamentară de cooperare UE-Georgia la 29-30 aprilie,
–
având în vedere concluziile anchetei realizate de Misiunea de observare a ONU în Georgia la 26 mai 2008 privind doborârea unui avion georgian fără pilot,
–
având în vedere declarațiile Președinției în numele UE,
–
având în vedere articolul 103 alineatul (2) din Regulamentul său de procedură,
A.
întrucât acțiunile militare ale Rusiei în Georgia au încălcat mai multe principii ale dreptului internațional, subminând suveranitatea acestei țări;
B.
întrucât în zonele de conflict ar trebui creat de urgență un mecanism internațional pentru respectarea și menținerea păcii;
C.
întrucât infrastructura Georgiei a suferit pagube însemnate în urma acțiunilor militare ruse și trebuie acordate ajutoare umanitare;
D.
întrucât, în conformitate cu ultimele cifre prezentate de ONU, 158 700 persoane sunt afectate de conflict, înregistrându-se nu mai puțin de 128 700 de georgieni strămutați intern;
E.
întrucât politica imperialistă dusă de Rusia are consecințe negative chiar și asupra propriei economii;
F.
întrucât, în contextul recunoașterii independenței Osetiei de Sud și a Abhaziei de către Rusia, situația politică în Osetia de Nord și în alte republici post-sovietice devine incertă.
1.
își reafirmă în continuare sprijinul pentru suveranitatea și integritatea teritorială a Georgiei, în cadrul granițelor acesteia recunoscute pe plan internațional;
2.
condamnă Rusia pentru recunoașterea unilaterală și nejustificată a independenței Osetiei de Sud și Abhaziei și subliniază faptul că această recunoaștere nu va primi sprijinul opiniei internaționale; subliniază că ea nu poate fi comparată cu recunoașterea independenței provinciei Kosovo;
3.
subliniază faptul că politica de protecție a drepturilor minorităților nu poate să justifice nici secesiunea, nici încercarea de a modifica granițele Europei;
4.
deplânge ocuparea teritoriilor unui stat suveran de către forțele armate ale Federației Ruse, având în vedere că Gori, Hașuri, Ahalgori, Senaki, Poti, Zugdidi, Satchkhere și un număr de sate și așezări, ocupate de către forțele ruse, sunt situate în afara zonei de conflict din Georgia;
5.
regretă blocarea unei autostrăzi principale din Georgia, bombardarea podurilor, orașelor, drumurilor și clădirilor, atât militare, cât și civile și distrugerea de către forțele ruse a infrastructurii și resurselor naturale care aparțin Georgiei;
6.
deplânge faptul că acțiunile militare au fost inițiate de către Rusia cu intenția clară de a distruge rutele de transport pentru petrolul și gazele din regiunea Mării Caspice către Europa, inclusiv conductele, drumurile, porturile etc.
7.
invită Rusia să respecte condițiile acordului de încetare a focului încheiat între părți și, întrucât trupele sale sunt încă prezente în mai multe orașe ale țării, să-și retragă trupele imediat pe pozițiile deținute înainte de izbucnirea ostilităților;
8.
face apel, totodată, la Rusia să retragă din Osetia de Sud lansatoarele de rachete SS1 și rachetele desfășurate în perioada invadării Georgiei și care sunt îndreptate către teritoriul georgian și capitala Georgiei, Tbilisi;
9.
subliniază că orice măsuri suplimentare de securitate legate de desfășurarea unor forțe de menținere a păcii după retragerea trupelor ruse trebuie adoptate fără încălcarea frontierelor Georgiei și a integrității teritoriale a acesteia și fără instaurarea niciunei zone tampon;
10.
este conștient de faptul că motivul conflictului ruso-georgian este politica externă neo-imperialistă a Rusiei: dorința sa de a-și exercita din nou dominația asupra „teritoriilor pierdute”, printre care se numără Caucazul de sud;
11.
subliniază că obiectivele Rusiei nu se limitează la Osetia de Sud sau Abhazia, ci vizează Georgia însăși, mai ales secțiunea georgiană de 249 km a conductei Baku-Ceyhan;
12.
solicită Rusiei să înceteze neîntârziat distrugerea conexiunilor de transport de energie;
13.
solicită Consiliului, pentru a monitoriza situația încetării focului pe baza acordului încheiat de către părți și pentru a monitoriza situația securității în interiorul zonelor de conflict și în jurul acestora, precum și în restul Georgiei, să lanseze cât mai curând posibil o misiune de monitorizare PESA în toată regula în Georgia, inclusiv în zonele de conflict și, pentru a pregăti terenul pentru operațiunea de monitorizare PESA, să consolideze prezența UE la fața locului în cadrul biroului Reprezentantului Special UE (RSUE), inclusiv în cadrul Echipei de asistență frontalieră, prin trimiterea imediată, dar pe termen scurt, a unor experți UE în materie în Georgia;
14.
solicită Consiliului și Comisiei să considere evenimentele din Georgia ca o prioritate pentru relațiile UE-Rusia și să discute despre posibilele sancțiuni împotriva Rusiei ca reacție la ostilitățile comise de aceasta în Georgia;
15.
solicită UE să instituie o misiune ad-hoc de cercetare a situației din Georgia, pentru a evalua pagubele suferite de infrastructură și pentru a acorda de urgență ajutor umanitar prin intermediul instrumentelor de asistență aplicabile existente, punând un accent deosebit pe întoarcerea refugiaților și pe programele de reabilitare pe termen lung pentru refacerea infrastructurii distruse;
16.
solicită UE și tuturor actorilor internaționali să suspende toate contactele regulate cu Rusia, îndeosebi negocierile pentru noul Parteneriat și Acord de cooperare UE-Rusia și să suspende programele de cooperare UE-Rusia finanțate de către UE, în special proiectele de importanță militară sau cele aferente celui de-Al șaptelea program cadru C&D;
17.
subliniază că Uniunea Europeană nu trebuie să susțină afilierea Rusiei la Organizația Mondială a Comerțului;
18.
își exprimă dezaprobarea față de veto-ul NATO vizavi de candidatura Georgiei pentru aderarea la NATO, pentru care s-a invocat motivul că aderarea Georgiei la NATO ar redeschide conflictul în Abhazia și Osetia de Sud; ia act de faptul că această rezoluție a avut consecințe politice negative de mare amploare;
19.
solicită investitorilor străini și entităților internaționale implicate să-și retragă participațiile existente și să înghețe investițiile pe termen lung în Rusia în domeniul know-how și al tehnologiilor de vârf;
20.
solicită Comisiei să instituie o facilitare a vizelor și acorduri de readmisie cu Georgia, cel puțin la un nivel echivalent cu cel oferit Rusiei;
21.
consideră că negocierile UE cu Rusia privind facilitarea regimului vizelor ar trebui oprite;
22.
solicită Comisiei, în vederea susținerii bunei funcționări a economiei Georgiei, să permită Georgiei să beneficieze în continuare de regimul comercial SGP+ în această situație de urgență și după 2009;
23.
solicită Comitetului Internațional Olimpic să redeschidă competiția pentru desemnarea țării care va găzdui Jocurile Olimpice de Iarnă din 2014, întrucât organizarea Jocurilor într-o țară nedemocratică ar putea duce la repetarea situației din 1980, când Jocurile Olimpice de la Moscova au fost boicotate;
24.
condamnă strategia oficială a Rusiei în domeniul politicii externe, care cuprinde o politică de susținere a compatrioților menită să consolideze influența politică și economică a Rusiei în fostele state sovietice, printre altele Letonia și Estonia, state membre ale Uniunii Europene;
25.
solicită Consiliului și Comisiei să-și continue eforturile de adoptare a unei politici energetice cu adevărat comune care, printre altele, să răspundă necesității de diversificare a surselor de aprovizionare, având în vedere că Rusia nu este un furnizor fiabil și că folosește sursele de energie și Gazprom ca pe niște arme îndreptate împotriva statelor membre UE;
26.
solicită Consiliului și Comisiei să scoată construirea conductei Nordstream de pe lista proiectelor strategice UE, dat fiind riscul de a accentua dependența față de gazul rusesc după implementarea proiectului și ținând cont de costurile acestui proiect și de pericolele pentru mediu, precum și de concluziile raportului Libicki adoptat de Parlamentul European;
27.
solicită Comisiei să accelereze eforturile de continuare a construirii conductei Nabucco, aceasta reprezentând cea mai serioasă alternativă la proiectele întreprinse în colaborare cu Rusia, proiecte care pot accentua dependența economică și politică a statelor membre UE față de Rusia;
28.
își asumă responsabilitatea pentru incapacitatea de a evalua situația din Georgia și pentru neexercitarea de presiuni asupra organizațiilor internaționale pentru înlocuirea forțelor ruse de menținere a păcii cu forțe internaționale în zonele aplicabile;
29.
accentuează ideea că Uniunea Europeană trebuie să fie un participant major la soluționarea conflictului ruso-georgian, prin adoptarea unei poziții stricte și hotărâte; consideră că sancțiunile administrate Rusiei trebuie să fie lipsite de ambiguitate, pentru a evita pe viitor repetarea unor astfel de acțiuni militare brutale;
30.
încredințează președintelui sarcina de a transmite prezenta rezoluție Consiliului, Comisiei, Președintelui în exercițiu, Secretarului General al Organizației Națiunilor Unite, Organizației pentru Securitate și Cooperare în Europa, președintelui și parlamentului Georgiei, autorităților de facto din Osetia de Sud și Abhazia, precum și Dumei de stat și președintelui Federației Ruse.
