Răspuns dat de dl Piebalgs în numele Comisiei
(10 aprilie 2008)
Misiunea ONU de Administrație Interimară în Kosovo (UNMIK), înființată în baza Rezoluției 1224 a Consiliului de Securitate al Organizației Națiunilor Unite, este parte contractantă la Tratatul de instituire a Comunității Energiei.
Președinția Consiliului Ministerial al Comunității Energiei este deținută prin rotație de fiecare parte contractantă, în ordinea alfabetică a denumirii părților indicate în Tratat.
În primul semestru al anului 2008, președinția revine UNMIK, iar următorul mandat va fi deținut de Albania.
În conformitate cu regulamentul de procedură al Consiliului Ministerial, în cazul în care președintele nu este în măsură să își îndeplinească sarcinile în cadrul unei anumite reuniuni, respectiva reuniune este prezidată de vicepreședinte (reprezentantul Comunității Europene).
Cu toate acestea, în momentul de față, activitatea Comisiei se bazează pe ipoteza că UNMIK va fi în măsură să dețină președinția până la încheierea mandatului său în iunie 2008.
Următoarea reuniune a Consiliului Ministerial al Comunității Energiei va avea loc la Bruxelles, la 27 iunie 2008.
În consecință, în lunile următoare, UNMIK va continua să fie parte contractantă la Tratat, iar funcționarea instituțiilor Comunității Energiei nu va fi afectată.
Pe termen lung — dacă și când se vor lua decizii cu privire la succesorul UNMIK — măsurile care se impun vor fi examinate de Consiliul Ministerial al Comunității Energiei, ținând seama pe deplin de dispozițiile Tratatului de instituire a Comunității Energiei.
În ceea ce privește siguranța aprovizionării cu energie electrică, Comisia consideră că recentele evenimente politice nu au modificat situația energiei electrice și că reforma necesară a sectorului energetic va continua.
