Răspuns dat de dl Špidla în numele Comisiei
(9 septembrie 2008)
1.
Potrivit studiilor realizate de Programul Organizației Națiunilor Unite pentru Dezvoltare și de Fondul pentru Educația Romilor, numărul romilor ar atinge 3-4 milioane de persoane în cele patru țări în care sunt cel mai bine reprezentați, și anume Bulgaria, Ungaria, România și Slovacia.
Cu toate acestea, nu sunt disponibile date fiabile și comparabile la nivel european privind numărul romilor care trăiesc în cadrul Uniunii Europene.
Această situație are drept cauză, în special, existența normelor în vigoare în anumite state membre cu privire la culegerea de date dezagregate în funcție de originea etnică, precum și definirea dificilă a conceptului de „rom”, având în vedere diversitatea foarte mare a acestei populații.
2.
Comisia este în curs de culegere de date statistice referitoare la motivele de discriminare prevăzute la articolul 13 din Tratatul CE.
Aceasta a elaborat numeroase documente de asistență metodologică pentru statele membre A se vedea în special „Manualul privind culegerea datelor” (Manuel sur la collecte de données) și studiul recent „Combaterea discriminării și promovarea egalității: cum putem măsura progresele înregistrate ? ”
(La lutte contre la discrimination et la promotion de l’égalité: comment mesurer les avancées réalisées?)http://ec.europa.eu/employment_social/fundamental_rights/policy/aneval/stureps_fr.htm .
În plus, perspectivele de dezvoltare a unei metodologii comune în cadrul Sistemului statistic european vor fi analizate în contextul programului statistic comunitar pentru perioada 2008-2013, în scopul îmbunătățirii statisticilor privind amploarea și impactul discriminării bazate pe orice motiv, inclusiv rasă și origine etnică.
3.
Comisia analizează problematica incluziunii sociale a migranților și a minorităților etnice, inclusiv a romilor, în cadrul Metodei deschise de coordonare în materie de protecție socială și de incluziune socială.
În acest context, statelor membre le revine responsabilitatea de a întreprinde măsurile necesare pentru a asigura condiții de viață demne pentru toți cetățenii care își au reședința pe teritoriul acestor state.
În cadrul Metodei deschise de coordonare menționate anterior, statele membre transmit periodic Comisiei rapoarte privind strategiile naționale în materie de protecție socială și de incluziune socială A se vedea în special: http://ec.europa.eu/employment_social/spsi/strategy_reports_fr.htm .
În plus, Comisia a prezentat, în Comunicarea privind Agenda socială reînnoită din 2 iulie 2008, un document de lucru al serviciilor Comisiei privind instrumentele și politicile comunitare în favoarea integrării romilor Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Nediscriminarea și egalitatea de șanse: un angajament reînnoit, COM(2008) 420 final. .
4.
Rapoartele privind strategiile naționale în materie de protecție socială și de incluziune socială arată că excluderea socială a romilor se reflectă într-un nivel foarte scăzut de ocupare a forței de muncă, condiții precare de locuit, chiar un fenomen de „ghetoizare”, precum și probleme legate de accesul la serviciile sociale de bază (educație și sănătate).
