14.9.2009 B7-0049/2009 PROPUNERE DE REZOLUȚIE depusă pe baza declarației Comisiei
în conformitate cu articolul 110 alineatul (2) din Regulamentul de procedură
referitoare la incendiile forestiere din vara anului 2009
Nikolaos Chountis
,
Willy Meyer
,
Marisa Matias
în numele Grupului GUE/NGL
PE428.653v01-00 B7‑0049/2009 Rezoluția Parlamentului European referitoare la incendiile forestiere din vara anului 2009
Parlamentul European ,
– având în vedere articolele 2, 6 și 174 din Tratatul CE,
– având în vedere rezoluțiile sale din 18 mai 2006 referitoare la catastrofele naturale, din 7 septembrie 2006 referitoare la incendiile forestiere și inundații și din 3 septembrie 2007 referitoare la catastrofele naturale,
– având în vedere Decizia Consiliului din 23 octombrie 2001 de instituire a unui mecanism comunitar de favorizare a unei cooperări consolidate în cadrul intervențiilor de urgență care țin de protecția civilă (2001/792/CE, Euratom),
– având în vedere Regulamentul (CE) nr.
2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene,
– având în vedere Protocolul de la Kyoto la Convenția-cadru a ONU asupra schimbărilor climatice din 11 decembrie 1997 și ratificarea de către Comunitate a Protocolului la 4 martie 2002,
– având în vedere Regulamentul (CE) nr.2152/2003 din 17 noiembrie 2003 privind supravegherea pădurilor și interacțiunile ecologice în cadrul Comunității (Forest Focus),
– având în vedere articolul 110 alineatul (2) din Regulamentul său de procedură,
A. întrucât Grecia a fost scena unor incendii forestiere devastatoare și a altor incendii grave în această vară, în principal în Attica și insula Evia, unde în jur de 20.000 de hectare de teren forestier au fost arse și daune grave au fost cauzate plantelor, animalelor și fermelor;
B. întrucât, în Spania, incendiile forestiere au devastat 95 769 de hectare, cauzând moartea a 11 persoane și provocând pierderi estimate la 395 milioane de euro;
C. întrucât, în Portugalia, în afara incendiilor din această vară, în 2003 și 2005 aproximativ 426 000 de hectare și, respectiv, 338 000 de hectare au fost arse, reprezentând 8,5% și 6,5% din suprafața forestieră în ansamblul său;
D. întrucât, în Grecia, conform unor estimări prudente, incendiile au distrus 130 000 de măslini, numeroase hectare de viță-de-vie, vite, exploatații apicole, depozite, grajduri și un număr mare de sere și de locuințe;
E. întrucât inundațiile violente au urmat incendiilor în insula Evia, cauzând moartea și daune grave caselor, infrastructurii și sectorului agricol;
F. întrucât, în cazul Portugaliei, datele arată că zonele plantate cu arbori de esență moale și cele cu arbori de esență tare, pe de o parte, și zonele de contact între mediul rural și mediul urban, pe de altă parte, sunt, în proporții echivalente, zonele cele mai afectate; întrucât consecințele pentru securitatea populațiilor locale sunt considerabile, această situație decurgând în mod clar din modelul de dezvoltare adoptat de țară în cursul ultimilor ani;
G. întrucât daunele sociale, economice și de mediu cauzate de incendii economiilor locale, activității de producție și turismului sunt enorme, făcând necesară sprijinirea cetățenilor afectați, precum și restabilirea situației de mediu prealabile, printr-o intervenție națională și comunitară imediată;
H. întrucât Grecia și Portugalia duc în continuare lipsă de un registru de cadastru complet, precum și de un cadastru forestier adecvat și de hărți; întrucât această situație, conjugată cu punerea în aplicare necorespunzătoare a legislației care interzice construcțiile ilegale pe terenurile devastate de incendii, creează un vid adesea exploatat de promotori imobiliari lipsiți de scrupule, care construiesc pe terenuri odată ce acestea au fost incendiate și defrișate;
I. întrucât incendiile și amploarea acestora sunt adesea, în Grecia, rezultatul unor acte criminale menite să reclasifice terenurile împădurite în scopul construcțiilor și speculațiilor financiare;
J. întrucât, în Portugalia, nu se depune niciun efort substanțial în favoarea unor măsuri de prevenție eficace; întrucât incendiilor le corespund mai multe cauze și este necesar să se aprofundeze analiza cauzelor, pentru a se asigura un sistem eficient de evidență a incendiilor;
K. întrucât Grecia nu a tras învățăminte din incendiile cele mai grave din istoria sa, survenite în 2007, nu a adoptat măsuri de prevenție și nu a realizat o politică eficientă de protecție a pădurilor,
1. își exprimă solidaritatea puternică cu locuitorii din zonele din Grecia, Spania și Portugalia devastate de incendiile forestiere și inundații și salută eforturile curajoase ale pompierilor, atât profesioniști, cât și voluntari, care și-au riscat viața pentru stingerea incendiilor, salvarea oamenilor și limitarea pagubelor provocate de catastrofele naturale din această vară, precum și eforturile numeroșilor cetățeni care au luptat pentru a-și salva mijloacele de subzistență și mediul familiar;
2. constată că daunele cauzate de incendiile forestiere ar fi putut fi prevenite dacă guvernul grec ar fi dezvoltat și pus în aplicare politici mai eficiente de prevenire și o legislație adecvată privind conservarea și utilizarea adecvată a terenurilor;
3. îndeamnă Comisia să mobilizeze actualul Fond de solidaritate al Uniunii Europene într-un mod cât mai flexibil cu putință și fără întârziere și să pună la dispoziție resursele necesare în scopul de a ușura suferința persoanelor care suferă și de a finanța planurile de reabilitare a zonelor afectate, a restaura potențialul lor productiv, a reîmpăduri complet zonele arse și a gestiona inundațiile din viitor;
4. îndeamnă Comisia să promoveze o serie de măsuri, astfel încât în lucrările publice finanțate prin fonduri UE să existe o parte de investiții publice pentru îmbunătățirea, îngrijirea, întreținerea și extinderea pădurilor publice;
5. solicită Comisiei și statelor membre să se asigure că măsurile de gestionare a riscului de inundații se concentrează pe prevenirea daunelor printr-o modificare a utilizării funciare și prin extinderea zonelor adiacente râurilor, acolo unde este posibil; consideră că astfel de măsuri, care lucrează cu natura și nu împotriva sa, ar proteja oamenii, bunurile și mediul și ar contribui la obținerea unei gestionări a resurselor de apă și a unei amenajări a teritoriului care să fie durabile din punct de vedere al mediului, precum și la atingerea obiectivului UE pentru biodiversitate și la realizarea unei strategii UE de adaptare la schimbările climatice;
6. consideră că nicio schimbare în utilizarea terenurilor, după incendiile forestiere, nu ar trebui să fie permisă și condamnă practica legiferării cu privire la construcțiile ilegale în zone neautorizate;
7. invită guvernul grec să elaboreze fără întârziere un cadastru forestier și să ordone controlul eficient al acestei legislații, ca o măsură descurajare eficientă împotriva actelor criminale care tind să se producă în mod repetat în aceleași zone, precum și să acționeze imediat pentru a remedia lipsa mijloacelor și a personalului de luptă împotriva incendiilor;
8. consideră necesară examinarea imediată a caracterului adecvat al măsurilor de prevenție și de pregătire prevăzute în Grecia, pentru a asigura că învățămintele necesare sunt trase pentru a preveni și a limita efectele devastatoare ale dezastrelor similare în viitor;
9. este preocupat de faptul că frecvența și intensitatea verilor calde și uscate, precum și deficitul de apă în sudul Europei este de așteptat să se agraveze din cauza schimbărilor climatice, sporind astfel riscul de incendii forestiere și de alte incendii grave și consideră că investițiile în combaterea schimbărilor climatice reprezintă investiții în prevenirea catastrofelor sub forma secetei și a incendiilor forestiere;
10. consideră că atât caracterul persistent al catastrofelor naturale, precum și experiențele anterioare și cele recente subliniază necesitatea de a consolida gradul de protecție civilă comunitară, capacitatea de prevenție și de reacție în legătură cu incendiile forestiere și grave și solicită insistent Comisiei să ia măsuri în vederea atingerii acestui scop;
11. susține crearea unui fond de protecție a pădurilor pentru toate zonele împădurite din statele mediteraneene membre;
12. încredințează Președintelui sarcina de a transmite prezenta rezoluție Consiliului și Comisiei, precum și guvernelor și parlamentelor statelor membre.
