ÎNTREBARE CU SOLICITARE DE RĂSPUNS SCRIS E-1759/10
adresată de Elena Oana Antonescu (PPE) şi Rareş-Lucian Niculescu (PPE)
Comisiei
(22 martie 2010)
Subiect: Cadrul de reglementare din Uniunea Europeană pentru evaluarea riscurilor pentru sănătate ale substanţelor cu potenţial disruptor endocrin
Problema substanţelor folosite în ambalajele pentru alimente şi a riscurilor pe care le pot prezenta pentru sănătate a fost examinată de către Comisie, care a răspuns pe baza evaluărilor făcute de EFSA A se vedea răspunsul la întrebările P-6288/09 şi E-6424/09 adresate Comisiei. .
În prezent, substanţele chimice utilizate în Uniunea Europeană sunt evaluate din punctul de vedere al riscului şi reglementate în funcţie de uzul destinat: există reguli separate pentru substanţele chimice industriale, pentru produsele de protecţie a plantelor şi pentru produsele farmaceutice.
Cu toate acestea, nu există proceduri reglementate care să identifice în mod specific sau să evalueze din punctul de vedere al riscului substanţele chimice care pot afecta echilibrul hormonal al organismului (disruptori endocrini) şi care sunt prezente în multe din ambalajele unor produse alimentare şi nealimentare.
Modul toxicologic de acţiune al acestor substanţe nu este bine stabilit în evaluarea riscului din cadrul de reglementare actual.
Drept rezultat, criteriile şi cerinţele din procesul de evaluare a acestor substanţe pot să difere pentru diferiţi disruptori endocrini.
Produsele de protecţie a plantelor sunt aplicate fructelor şi legumelor pentru controlul organismelor dăunătoare şi pentru creşterea producţiei; produsele farmaceutice sunt administrate pacienţilor pentru îmbunătăţirea stării de sănătate.
Ambele sunt produse pentru a interacţiona într-un mod specific cu organismele.
La acest uz intenţionat se adaugă efectele expunerii neintenţionate, pe scară largă, a consumatorilor la concentraţii mici de substanţe industriale şi poluanţi care ajung în alimente.
Consideră Comisia cadrul actual de evaluare a riscurilor substanţelor cu potenţial disruptiv endocrin suficient pentru a proteja consumatorii de efectele neintenţionate ale acestor substanţe?
