Întrebarea cu solicitare de răspuns scris E-004403/2011
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(6 mai 2011)
Subiect: Cadrul metodologic comparativ de calcul al nivelurilor optime privind EPBD
Directiva 2010/31/UE din 19 mai 2010 privind performanța energetică a clădirilor prevede că statele membre trebuie să ia măsurile necesare pentru a garanta că cerințele minime de performanță energetică pentru clădiri sau unitățile clădirilor sunt stabilite în vederea atingerii unor niveluri optime din punctul de vedere al costurilor.
Nivelurile optime din punctul de vedere al costurilor sunt calculate în conformitate cu cadrul metodologic comparativ, de îndată ce acest cadru este stabilit.
La articolul 5 paragraful 1, directiva prevede că, până la 30 iunie 2011, Comisia urmează să stabilească un cadru metodologic comparativ de calcul al nivelurilor optime, din punctul de vedere al costurilor, ale cerințelor minime de performanță energetică a clădirilor și a elementelor acestora.
Aș dori să întreb Comisia care este stadiul elaborării acestuia și când estimează Comisia că va avea loc adoptarea sa și transmiterea textului către statele membre și Parlamentul European?
