14.6.2010 B7-0385/2010 PROPUNERE DE REZOLUŢIE depusă pe baza declarației Vicepreședintei Comisiei/Înaltei Reprezentante a Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la operațiunea militară israeliană împotriva flotilei cu ajutoare umanitare și la blocada din Gaza
Fiorello Provera
,
Niki Tzavela
,
Nikolaos Salavrakos
,
Oreste Rossi
,
Mara Bizzotto
,
Giancarlo Scottà
în numele Grupului EFD
PE441.967v01-00 B7‑0385/2010 Rezoluția Parlamentului European referitoare la operațiunea militară israeliană împotriva flotilei cu ajutoare umanitare și la blocada din Gaza
Parlamentul European ,
– având în vedere rezoluțiile sale anterioare privind situația din Orientul Mijlociu, în special rezoluția sa din 10 martie 2010,
– având în vedere declarațiile anterioare ale Cvartetului pentru Orientul Mijlociu, în special pe cea din 19 martie 2010, în care se reafirmă principiile fundamentale stabilite la Trieste, la 26 iunie 2009, și pe cea din 11 mai 2010 privind reluarea discuțiilor de proximitate între israelieni și palestinieni,
– având în vedere declarația din 31 mai 2010, în numele UE, a Vicepreședintei Comisiei/Înaltei Reprezentante a Uniunii pentru afaceri externe și politica de securitate, Catherine Ashton, referitoare la operațiunea militară israeliană împotriva flotilei,
– având în vedere concluziile Consiliului privind procesul de pace din Orientul Mijlociu din 8 decembrie 2009,
– având în vedere articolul 110 alineatul (2) din Regulamentul său de procedură,
A. întrucât, la 31 mai 2010, forțele de apărare israeliene au interceptat șase nave cu ajutoare umanitare care încercau să spargă blocada navală din Fășia Gaza;
B. întrucât trupele israeliene s-au urcat la bordul navei „Mavi Marmara”, iar în urma unei ambuscade puternice cu un grup de activiști, au fost uciși nouă civili și șapte soldați israelieni au fost răniți;
C. întrucât Israelul și Egiptul au impus Gazei o blocadă din momentul în care, în 2007, acest teritoriu a fost preluat de gruparea militantă islamistă Hamas; întrucât gruparea Hamas a fost implicată în crime de război împotriva Israelului, precum lansarea a cel puțin 10 000 de rachete antipersonal împotriva civililor;
D. întrucât, înainte de criza privind flotila, liderul grupării Hamas, Ismail Haniyeh, a spus susținătorilor săi: „Dacă navele ajung în Gaza, este o victorie pentru Gaza.
Dacă sunt interceptate, iar cei de la bord terorizați de sioniști, va fi, de asemenea, o victorie pentru Gaza și vor încerca din nou să spargă blocada din Gaza cu alte nave.”;
E. întrucât, conform legilor privind conflictele armate, un stat care este parte într-un conflict armat are dreptul de a ridica o blocadă navală în largul coastei țării cu care se luptă din motive de securitate, în special în vederea prevenirii contrabandei cu arme;
F. întrucât Departamentul de Stat al SUA este interesat de activitățile desfășurate de Fundația pentru apărarea drepturilor omului, a libertăților și ajutor umanitar, sau IHH, din cauza legăturilor sale cu reprezentanți importanți ai grupării Hamas, care se află pe lista UE privind organizațiile teroriste;
G. întrucât UE trimite palestinienilor cele mai multe ajutoare, statele sale membre și Comisia Europeană furnizând pe an aproximativ 600 de milioane de euro sub formă de mărfuri;
H. întrucât, în timpul săptămânii când a avut loc atacul asupra flotilei, Israelul a trecut 12 413 tone de ajutoare umanitare prin punctele de trecere a frontierei din Gaza, printre care 994 000 litri de combustibil pentru centrala electrică din Gaza, 748 tone de gaz pentru gătit și opt camioane cu medicamente și echipament medical; întrucât ajutoarele umanitare duse în aceeași săptămână de nava umanitară irlandeză „Rachel Corrie” și livrate în portul Ashdod au fost refuzate de liderii grupării Hamas, ei motivând că acestea nu au ajuns în Gaza pe cale maritimă,
1. regretă rezultatul tragic al operațiunii forțelor armate israeliene și invită autoritățile israeliene să desfășoare o anchetă imediată, completă și imparțială cu privire la aceste evenimente și la circumstanțele în care acestea au avut loc, conform afirmațiilor Vicepreședintei Comisiei/Înaltei Reprezentate a Uniunii pentru afaceri externe și politica de securitate; transmite condoleanțe familiilor victimelor; salută decizia Israelului de a implica în investigații experți europeni și americani;
2. își exprimă îngrijorarea cu privire la amestecarea frecventă a chestiunilor de ordin politic și umanitar și la exploatarea acțiunilor umanitare, cum s-a întâmplat în cazul flotilei aflate sub pavilion turc;
3. ia act de intenția Israelului de a facilita fluxul de mărfuri care trec frontiera sa cu Gaza; susține formarea unor echipe de inspecție ale UE la punctele de control din Gaza în vederea monitorizării furnizării de ajutoare umanitare;
4. invită UE să își reînnoiască angajamentul de a iniția discuții de proximitate între israelieni și palestinieni, conform deciziei din martie 2010 a Cvartetului, compus din Statele Unite, Organizația Națiunilor Unite, Uniunea Europeană și Rusia;
5. solicită eliberarea imediată a sergentului israelian Gilad Shalit, care a fost răpit de Hamas de pe teritoriul israelian la 25 iunie 2006 și care, de la răpirea sa, este deținut incommunicado în Gaza;
6. încredințează Președintelui sarcina de a transmite prezenta rezoluție Consiliului și Comisiei, statelor membre, Vicepreședintei Comisiei/Înaltei Reprezentante a Uniunii pentru afaceri externe și politica de securitate, guvernului israelian, guvernului egiptean, Cvartetului și Autorității Palestiniene.
