ÎNTREBARE ORALĂ H-0421/09
pentru timpul afectat întrebărilor din perioada de sesiune noiembrie 2009
în conformitate cu articolul 116 din Regulamentul de procedură
de
Charalampos Angourakis
Comisiei
Subiect: Exploatarea unei cariere care constituie o amenințare pentru mediu
În localitatea Vianno, care aparține de prefectura Heraklion (Creta), există o carieră a cărei funcționare încalcă dispozițiile referitoare la respectarea unei anumite distanțe față de zonele locuite, la riscurile pentru sănătatea și siguranța lucrătorilor, a localnicilor și a celor în trecere prin regiune, precum și la degradarea mediului.
La aprobarea studiului privind impactul asupra mediului nu s-a ținut seama de faptul că aria carierei, numită „Vachos”, se află în interiorul unei zone protejate prin programul NATURA (GR 4310006).
Exploatarea carierei respective are consecințe serioase asupra sănătății și siguranței locuitorilor din zonă, asupra dezvoltării regiunii și asupra mediului.
Care este poziția Comisiei cu privire la modul în care trebuie abordată această serioasă problemă de mediu, impactul său asupra vieții lucrătorilor și a locuitorilor și, în general, restabilirea echilibrului ecologic în regiune, echilibru afectat din cauza poluării?
