ÎNTREBARE CU SOLICITARE DE RĂSPUNS SCRIS E-0761/08
adresată de Silvia-Adriana Ţicău (PSE)
Comisiei
(15 februarie 2008)
Subiect: Strategia europeană pentru creșterea siguranţei reţelelor de comunicaţii și a serviciilor Societăţii Informaţionale
În anul 2000, Uniunea Europeană și-a propus să devină cea mai dinamică și competitivă economie bazată pe cunoaștere.
Pentru atingerea acestui obiectiv, dezvoltarea reţelelor de comunicaţii electronice și a serviciilor specifice Societăţii Informaţionale sunt esenţiale.
Comisia a făcut pași importanţi prin programele eEurope, eEurope2005, i2010, IDA, IDABCD și prin alocarea de importante sume pentru dezvoltarea de proiecte specifice.
Astăzi utilizăm practic peste tot, în transporturi, în serviciile financiare, în serviciile publice, în educaţie și sănătate sisteme informatice și reţele de comunicaţii electronice.
Având în vedere importanţa protecţiei datelor cu caracter personal și a securităţii sistemelor informatice și a reţelelor de comunicaţii electronice, aș dori să întreb Comisia care este strategia și planul de acţiuni pe care le are în vedere pentru creșterea securităţii și siguranţei reţelelor de comunicaţii electronice și a serviciilor specifice Societăţii Informaţionale?
